CAA আহিলে অসমৰ কি ভাল হ'ব?- 'যুৱ সংসদ'ত সোধা এই মুকলি প্ৰশ্নত কি উত্তৰ দিলে হিমন্ত বিশ্ব শৰ্মাই\nHome Khabar অসম CAA আহিলে অসমৰ কি ভাল হ'ব?- 'যুৱ সংসদ'ত সোধা এই মুকলি প্ৰশ্নত...\nকলাক্ষেত্ৰত বিজেপি যুৱ মৰ্চাৰ অসম প্ৰদেশৰ 'যুৱ সংসদ'। যুৱ সংসদত নেতৃত্বক মুকলি প্ৰশ্ন\nUpdated: 23-Jan-20 @ 17:37\nকলাক্ষেত্ৰত বিজেপি যুৱ মৰ্চাৰ অসম প্ৰদেশৰ ‘যুৱ সংসদ’। যুৱ সংসদত নেতৃত্বক মুকলি প্ৰশ্ন। যুৱ সংসদত উপস্থিত থাকে নেডাৰ আহ্বায়ক ড৹ হিমন্ত বিশ্ব শৰ্মা, যুৱ মৰ্চাৰ ৰাষ্ট্ৰীয় সম্পাদক চৈকট দত্ত চৌধুৰী, বিজেপিৰ ৰাজ্যিক সভাপতি ৰণজিৎ দাস, যুৱ মৰ্চাৰ ৰাজ্যিক সভাপতি অনুপ বৰ্মন আৰু সাংসদ দিলীপ শইকীয়া। AASU, চুতীয়া সন্মলনী, AJYCP আৰু যুৱ কংগ্ৰেছকে ধৰি বহু কেইটা সংগঠনৰ সদস্যৰ বিজেপিত যোগদান।\nপ্ৰথম প্ৰশ্ন : CAA আহিলে অসমৰ কি ভাল হ’ব?\nহিমন্ত বিশ্ব শৰ্মাঃ নতুন মানুহ নাহে, ইতিমধ্যে অহা মানুহে নাগৰিকত্ব পাব। গোলাপ বৰবৰা, প্ৰফুল্ল মহন্ত, হিতেশ্বৰ শইকীয়া, তৰুণ গগৈ, সৰ্বানন্দ সোণোৱাল সকলো মুখ্যমন্ত্ৰী হওতে এই মানুহখিনিয়ে ভোটাধিকাৰ আছিল। নাগৰিকত্ব বিচৰাসকলে তিনিটা প্ৰমাণ দিব লাগিব, ১৪ৰ আগত অহা বুলি প্ৰমাণ দিব লাগিব, আন দেশৰ পৰা অহা নাই বুলি প্ৰমাণ দিব লাগিব আৰু হিন্দু বুলি প্ৰমাণ কৰিব লাগিব, এনে মানুহৰ সংখ্যা তিনি লাখ চাৰি তিনি লাখৰ বেছি নহয়, ২০১১ আৰু ২০১২ চনত অহা মানুহ খুব বেছি ১০ /১২ হাজাৰ হ’ব। আমাৰ ক্ষতি এই খিনি মানুহৰ কাৰণে হোৱা নাই, ক্ষতি হৈছে অভিভাষী মুছলমান লোকৰ বাবে। নতুনকৈ ৫ লাখ মানুহ আহিলে আমাৰ ক্ষতি হ’ব।\nপ্ৰশ্নঃ মুছলমান আৰু হিন্দু বঙালী একেলগ হ’লে অসমীয়া ভাষাৰ ক্ষতি নহ’ব নেকি?\nহিমন্ত বিশ্ব শৰ্মাঃ বঙালী হিন্দুৱেহে বঙালী ভাষা কয় বুলি কোৱা কথাটো ভুল। বঙালী হিন্দুৱে বঙালী ভাষা যিমান কয়, তাতকৈ বেছি অধিবাসী মুছলমান মানুহে বেছি বঙালী ভাষা কয়। পুনৰ বিধানসভাত কোৱাৰ দৰে কলগাছিয়া, জনীয়া, বাঘবৰ, বৰপেটা, দলগাঁও, দক্ষিণ শালমাৰা, গৰৈমাৰীৰ উদাহৰণ দাঙি ধৰে হিমন্ত বিশ্ব শৰ্মাই। বিধানসভাত কওতে ছেৰমান আলীয়ে ভুল বুলি কৈছিল, পিছত শুদ্ধ বুলি স্বীকাৰ কৰি লৈছে ছেৰমানে। বঙালী মুছলমানসকলেহে বঙালী ভাষা কয়, অভিভাষী মুছলমানসকলে জনগণনাত মাতৃভাষা বঙালী লিখা কাৰণে অসমত ৮০ লাখ বঙালী কোৱা মানুহৰ ভয়লগা সংখ্যা এটা দেখাইছে। অসমীয়া ভাষালৈ যদি সংকট আহিছে অভিভাষী মুছলমানসকলৰ কাৰণে। অৱশ্যে আমি মৰম কৰি জনগণনাত তেওঁলোকক অসমীয়া লিখিবলৈ অনুৰোধ নকৰো। তেওঁলোকে নিজে ভাষা অসমীয়া বুলি ক’বলৈ বাধ্য কৰোৱা পৰিবেশ এটা গঢ়ি তুলিম।\nঅৱশ্যে হোজাই আদি অঞ্চলত কিছু বঙালী মানুহে বঙালী ভাষা কয়। কিন্তু শেহতীয়াকৈ একাংশ বঙালী মাধ্যমৰ বিদ্যালয়ে অসমীয়া মাধ্যম লৈ পৰিৱৰ্তিত হ’ব বিচাৰিছে। অসমত যদি অসমীয়া ভাষাৰ কিবা সংকট আহে তেনেহলে বঙালী ভাষী হিন্দু মানুহৰ কাৰণে নহয়, অভিভাষী মুছলমান মানুহৰ কাৰণেহে আছে।\nপ্ৰশ্নঃ পাছলৈ যে নাগৰিকত্ব লাভৰ সময় সীমা বিজেপিয়ে বঢ়াই নিদিব তাৰ কি নিশ্চয়তা আছে?\nহিমন্ত বিশ্ব শৰ্মাঃ সংসদীয় গণতন্ত্ৰ থকা ভাৰতত ইচ্ছা কৰিলেও সময় বঢ়াই দিব নোৱাৰে সেইকাৰণে এই ধাৰণা কৰা অনুচিত। আচলতে অসম চুক্তি কৰোতে আমি কেবাটাও অমীমাংসিত প্ৰশ্ন এৰি থৈ গৈছিলো। বিদেশীসকলৰ সন্তানৰ নাগৰিকত্ব সম্পৰ্কত কোনো কথা নাই, আইএমডিত বাতিল কৰাৰ পৰিৱৰ্তে সংশোধন কৰাৰ কথা আছিল। অসম চুক্তি কৰোতে কোনেও চিন্তা নকৰিলে ভাৰত সোমোৱা হিন্দুৰ কি হ’ব। হিন্দুক খেদি পঠিওৱা সম্ভৱ হ’ব পাৰিবনে নোৱাৰে এই কথা ৮৫ চনত চুক্তি সাক্ষৰ কৰোতে আলোচিত হোৱা প্ৰয়োজন আছিল। ততাতৈয়াকৈ অসম চুক্তি কৰি পেলোৱা হ’ল। গোলাপ বৰবৰাই কৈ গৈছে যে লজ্জাজনক চুক্তি কৰা হৈছিল। বিদেশী সমস্যাৰ কোনো সমাধান নাছিল। গোলাপ বৰবৰাৰ প্ৰৱন্ধ পাঠ হিমন্তৰ। নিৰ্বাচনৰ প্ৰাৰ্থী হ’ব নোৱাৰা কাৰণে ইন্দিৰা গান্ধীৰ লগত চুক্তি কৰা নাছিল ছাত্ৰ নেতাসকলে। হীৰেন গোহাঁইৰ কিতাপত গোলাপ বৰবৰাই লিখা প্ৰৱন্ধৰ উল্লেখ। অসম চুক্তিৰ জৰিয়তে সমাধান নকৰি শীতল ভৰালত থৈ দিয়া সমস্যা বিজেপিয়ে পৰ্যায়ক্ৰমে কৰি আহিছে। ভিত্তি বৰ্ষ কোনেও বৃদ্ধি কৰিব নোৱাৰে।\nপ্ৰশ্নঃ উত্তৰ-পূবক আন ৰাজ্যক বাহিৰত ৰাখি অসমক কিয় কৰা নহল ?\nহিমন্ত বিশ্ব শৰ্মাঃ নাগালেণ্ড, মিজোৰাম, মেঘালয়ত বঙালী হিন্দু নাই গতিকে সেইসমূহ ৰাজ্যক আওতাৰ ভিতৰত ৰখাৰ প্ৰশ্ন নাই। য’ত বঙালী হিন্দু নাই তাক বাদ নিদিলে আন্দোলনৰ বাতাবৰণ সৃষ্টি কৰাৰ প্ৰয়োজন নাই। It Was A Practical Reality । ৰাজ্য কেইখনৰ আইন-শৃংখলা অটুট ৰখাৰ বাবে আওতাৰ বাহিৰত ৰখা হৈছে। ছিকিম, ত্ৰিপুৰা আৰু অসমত আইনৰ প্ৰয়োজনীয়তা আছে। গতিকে এই তিনিখন ৰাজ্য আওতাৰ ভিতৰত ৰখা হৈছে।\nপ্ৰশ্নঃ মুখ্যমন্ত্ৰীয়ে কয় নগন্য, ড৹ হিমন্ত বিশ্ব শৰ্মাই কয় পাঁচলাখৰ কমেহে নাগৰিকত্ব আবেদন কৰিব পাৰিব বুলি, কিয় অমিল কথাৰ?\nৰণজিৎ দাসঃ মুখ্যমন্ত্ৰীয়ে নগন্য সংখ্যকে নাগৰিকত্ব পাব বুলি কৈছে। নতুনকৈ আহিব বুলি কোৱা নাই। ড৹ শৰ্মাও নতুনকৈ মানুহ আহিব বুলি কোৱা নাই। ময়ো কেতিয়াও কোৱা নাই নতুনকৈ মানুহ আহিব বুলি। আজিও কম ২০১৪ চনৰ ৩১ ডিচেম্বৰৰ পিছত এজনো যদি লোক আহে আমি ৪২ লাখ বিজেপিয়ে পদত্যাগ কৰিম।\nৰাজীৱ গান্ধীয়ে দিয়া দফা ৬ৰ প্ৰতিশ্ৰুতি কোনো এখন কংগ্ৰেছী চৰকাৰে পালনৰ ব্যৱস্থা নকৰিলে। কিন্তু নৰেন্দ্ৰ মোদীৰ নেতৃত্বত বিজেপি চৰকাৰে আগবাঢ়ি আহিছে।\n23-Jan-20 @ 17:26\nহিমন্ত বিশ্ৱ শৰ্মা\nৰণজিৎ কুমাৰ দাস


সন্ত্ৰাসবাদ আৰু ধৰ্মীয় মৌলবাদ\n, March 2, 2019 4:11 pm\nপৃথিৱীখন জানো কেতিয়াবা ধৰ্মহীন হ’ব? বিজ্ঞান-প্ৰযুক্তিৰ ইমান অগ্ৰগতিৰ পাছতো জানো মানুহ ধৰ্মমুক্ত হ’ব পাৰিছে? মানুহ ধৰ্মমুক্ত হোৱাটো উচিত নে?\nএই প্ৰশ্নবোৰৰ উত্তৰ বৰ জটিল ৷ এইবোৰৰ স্পষ্ট উত্তৰ বিচাৰি পোৱাটো কঠিন ৷ সি যি হওক, এই কথাত নিশ্চয় কাৰো দ্বিমত নাই যে ধৰ্মীয় মৌলবাদ, ধৰ্মান্ধতা কোনো কাৰণতে মানৱতা আৰু সমাজৰ বাবে আদৰণীয় হ’ব নোৱাৰে ৷ ইংৰাজৰ পৰা স্বাধীন হৈ ভাৰতৰ বিভাজন হৈ ধৰ্মৰ ভিত্তিত পাকিস্তান গঠন হ’ল আৰু ভাৰত ধৰ্মনিৰপেক্ষ ৰাষ্ট্ৰ হৈয়ে ৰ’ল ৷ ধৰ্মনিৰপেক্ষতাক কোনো ধৰ্মীয় মৌলবাদীয়ে হজম কৰিব নোৱাৰে ৷ সেই বাবেই হিন্দুত্ববাদীসকলে ভাৰতক ধৰ্মনিৰপেক্ষ ৰাষ্ট্ৰৰ পৰিৱৰ্তে হিন্দু ৰাষ্ট্ৰ হিচাপে গঢ়িব খোজে ৷ কিন্তু ধৰ্মৰ আধাৰত ৰাষ্ট্ৰ গঠন কৰাটো যে হঠকাৰী আৰু ৰুগীয়া ধাৰণা সেই কথা পাকিস্তানলৈ চালেই বুজি পাব পাৰি ৷ ১৯৭১ চনত পাকিস্তান ভাগ হৈ বাংলাদেশ হ’ল আৰু আজি পাকিস্তানক ধৰ্মীয় মৌলবাদে কোঙা কৰি পেলাইছে ৷ পাকিস্তানী সেনাবাহিনী আৰু চৰকাৰসমূহে ধৰ্মীয় মৌলবাদ আৰু সন্ত্ৰাসবাদক প্ৰশ্ৰয় দি আহিছে ৷ পাকিস্তানত লালিত-পালিত সন্ত্ৰাসবাদ যে কেৱল বহিঃৰাষ্ট্ৰৰ বাবেহে ভয়াবহ তেনে নহয়, স্বয়ং পাকিস্তানৰ সাধাৰণ নাগৰিক এই সন্ত্ৰাসৰ চিকাৰ হৈ আহিছে ৷ পাকিস্তানৰ সেনাবাহিনী আৰু ইছলামিক মৌলবাদীসকলৰ প্ৰশ্ৰয় আৰু সহযোগত ভাৰততো সন্ত্ৰাস বিয়পোৱাৰ চেষ্টা অহৰহ চলি আছে, কেতিয়াবা এই চেষ্টা সফলো হৈছে ৷\nযোৱা ১৪ ফেব্ৰুৱাৰীত জম্মু-কাশ্মীৰৰ পুলৱামাত সন্ত্ৰাসবাদীৰ বৰ্বৰ আক্ৰমণত প্ৰায় অৰ্ধশতাধিক চি আৰ পি এফ জোৱানৰ প্ৰাণ গ’ল ৷ এই ঘটনাই সকলো হৃদয়ৱান মানুহকে ব্যথিত আৰু ক্ষুভিত কৰিছে ৷ সন্ত্ৰাসবাদক সকলোৱে একেমুখে ধিক্কাৰ দিছে আৰু সন্ত্ৰাসবাদীক নিঃশেষ কৰাটো সকলোৱে বিচাৰিছে ৷ তাৰ বাবে একাংশই যুদ্ধ বিচাৰিছে ৷ যুদ্ধ বিচৰা প্ৰায়ভাগেই অৱশ্যে সৈনিক নহয়, ঘৰত বা টিভি ষ্টুডিঅ’ত বহি ‘ভাৰ্চুৱেল’ যুদ্ধ কৰা লোক ৷ যুদ্ধোন্মাদনা জগাই তোলা প্ৰায়ভাগেই আকৌ শাসকীয় দলৰ সমৰ্থক বা কৰ্মী ৷ কিন্তু কেৱল সামৰিক অভিযান বা যুদ্ধই সন্ত্ৰাসবাদৰ সমস্যা সমাধান কৰিব বুলি মনে নধৰে ৷ সন্ত্ৰাসবাদ সৃষ্টিৰ মূল কাৰণবোৰ পৰ্যালোচনা কৰিহে দূৰদৰ্শিতাৰে উপযুক্ত ব্যৱস্থা হাতত লোৱাটো জৰুৰী ৷ প্ৰতিৰক্ষা বিশেষজ্ঞ, সেনাবাহিনী আৰু সংশ্লিষ্ট কৰ্তৃপক্ষই এই সম্পৰ্কে সঠিক পদক্ষেপ ল’ব বুলি আমি আশাবাদী ৷\nতথাকথিত সাংবাদিকৰ শ্ৰুতলিপি আৰু ফেচবুকবাহিনীৰ কথা শুনি সেনাবাহিনীয়ে যুদ্ধ বা সামৰিক অভিযান নিশ্চয় নকৰে ৷ এইখিনিতে উল্লেখ্য যে মোদী চৰকাৰৰ কাৰ্যকালত কাশ্মীৰত উগ্ৰপন্থীৰ সমস্যা আৰু অশান্তি সাংঘাটিকভাৱে বাঢ়িছে ৷ লগতে বিমুদ্ৰাকৰণৰ পাছত সন্ত্ৰাসবাদ নাইকিয়া হ’ব বুলি প্ৰধান মন্ত্ৰী মোদীয়ে মৰা দম্ভালি যে পানী হৈ গ’ল সেই কথাও কিন্তু আমি পাহৰি যোৱা অনুচিত ৷ সেয়ে চৰকাৰে নিজৰ কাম-কাজ তথা কাশ্মীৰ সম্পৰ্কে নিজৰ নীতি আৰু কাৰ্যপন্থাৰ শুদ্ধতা সম্পৰ্কে পৰ্যালোচনা কৰা উচিত ৷ উগ্ৰপন্থাৰ সমস্যা সাধাৰণতে উদ্ভৱ হয় বিভিন্ন আৰ্থ-সামাজিক-ৰাজনৈতিক দুৰ্নীতিৰ ফলত ৷ গতিকে অৰ্থনৈতিক, সামাজিক আৰু ৰাজনৈতিক প্ৰেক্ষাপটটো ভালদৰে চালি-জাৰি চোৱাটো অতি জৰুৰী ৷\nকোৱা বাহুল্য মাথোন যে ধৰ্মীয় মৌলবাদে অতি সহজে সন্ত্ৰাসবাদৰ ৰূপ ধাৰণ কৰে ৷ আমেৰিকাৰ দৰে পুঁজিবাদী শক্তিসমূহে মধ্য এছিয়াৰ বিভিন্ন দেশত ইছলাম ধৰ্মীয় মৌলবাদৰ মাধ্যমেৰে কিদৰে সন্ত্ৰাসবাদক লালন-পালন কৰিছিল সেয়া ইতিহাসত লিপিবদ্ধ হৈ আছে ৷ সেয়ে ধৰ্মীয় মৌলবাদ অতি ভয়াবহ ৷ ইছলামীয় মৌলবাদ যিদৰে বিপজ্জনক, হিন্দু ধৰ্মীয় মৌলবাদো সমানেই ভয়ানক ৷ ভাৰতৰ দৰে দেশত এটা আনটোৰ সহযোগী ৷ পুলৱামাৰ সন্ত্ৰাসবাদী আক্ৰমণৰ দুৰ্ঘটনাটোৰ গইনা লৈ ভাৰতৰ হিন্দু মৌলবাদীসকলে ধৰ্মক আধাৰ কৰি ঘৃণা, উত্তেজনা আৰু যুদ্ধোন্মাদনা বিয়পোৱা আৰম্ভ কৰি দিছে ৷ এইসকলে ছ’চিয়েল মিডিয়া বা আন উপায়ে বিভিন্ন প্ৰৰোচিত মন্তব্য, ভুৱা বাতৰি, সাম্প্ৰদায়িক প্ৰ’পাগাণ্ডা প্ৰচাৰ কৰি সাধাৰণ মানুহবোৰক উত্তেজিত কৰি তুলিছে, আমি নিজেও আনকি ইয়াৰ স্বীকাৰ হৈছো ৷\nহিন্দু মৌলবাদীৰ অন্ধ দেশভক্তি, ঘৃণা আৰু সাম্প্ৰদায়িক হিংসাৰ জালত ভৰি নিদিয়াটো এই মুহূৰ্তত আমাৰ সংকল্প হোৱা উচিত ৷ দেশ-সমাজ-সেনাবাহিনীৰ সুৰক্ষিত ভৱিষ্যতৰ স্বাৰ্থতে এয়া জৰুৰী ৷ আত্মঘাতী বোমাৰুজন কাশ্মীৰৰ হোৱা বাবে দেশৰ বিভিন্ন ঠাইত নিৰীহ কাশ্মীৰীৰ ওপৰত নিৰ্যাতন চলোৱা হৈছে ৷ এয়া মুঠেও সমৰ্থনযোগ্য নহয় ৷ অসমৰ আলফা আৰু সেনাবাহিনীৰ সংঘৰ্ষৰ ফলত যদি সেনাৰ জোৱানৰ মৃত্যু হয় তেতিয়া দেশৰ বিভিন্ন প্ৰান্তত থকা অসমীয়া লোকসকলক আক্ৰমণ কৰাটো এওঁলোকে সমৰ্থন কৰিব নেকি?\nঅসমত জিহাদীৰ কাম-কাজ বৃদ্ধি পাইছে, অসমখনো কাশ্মীৰ হ’বলে গৈ আছে- এনেধৰণৰ কথাবোৰ আজিকালি সততে চৰ্চালৈ আহি থাকে ৷ কথাবোৰ ভিত্তিহীন বুলি একে আষাৰে উৰুৱাই দিয়াটো উচিত নহয় যদিও বহুক্ষেত্ৰতে কিন্তু বক্তব্যবোৰ অমূলক নতুবা অতিৰঞ্জন ৷ অসমৰ হিন্দুত্ববাদীসকলে প্ৰায়েই জিহাদী, আইছিছ আদিয়ে অসমত খোপনি পুতিছে বুলি তাল-ফাল কৰি ফুৰে ৷ কেইমাহমান আগতে শাসকীয় দলৰ সদস্যই আইছিছৰ পতাকা উৰুৱাই ভুৱা আতংক বিয়পাইছিল বুলি বোধহয় সকলোৰে মনত আছে ৷ মুছলমান আতংক বিয়পোৱাত সফল হ’লে হিন্দু মৌলবাদী আৰু শাসকীয় দলটোৰ সুবিধা হয় ৷ কিন্তু এনে ষড়যন্ত্ৰৰ ফান্দত অসমৰ ৰাইজে মূৰ সুমালে অসমখন কিন্তু অশান্ত হৈ পৰিব পাৰে ৷ আনহাতে, ইছলামিক মৌলবাদৰ ক্ষেত্ৰত সম্পূৰ্ণ উদাসীন হৈ বহি থাকিলেও আমাৰ বিপদ বাঢ়িব পাৰে ৷ আমাৰ বোধেৰে, জিহাদী বা ইছলামিক মৌলবাদৰ উপস্থিতি যদি ভাৰতীয় চোৰাংচোৱাই ধৰা পেলাইছে তেনেহ’লে চৰকাৰ-প্ৰশাসনে অতি সাৱধানে আৰু গোপনে কাৰ্যপন্থা হাতত ল’ব লাগে ৷ তাকে নকৰি হিন্দুত্ববাদীৰ সহায়ত ইছলামিক জিহাদীৰ কাহিনী প্ৰচাৰ কৰি ৰাইজক আতংকিত কৰা যুক্তি ক’ত?\nহিন্দুত্ববাদীসকল চৰকাৰৰ সমৰ্থক হ’লেওতো ভাৰতৰ চোৰাংচোৱা বা প্ৰতিৰক্ষাবাহিনী নহয় ৷ ভাৰতৰ স্বাধীনতা আন্দোলনতো হিন্দুত্ববাদীয়ে ব্ৰিটিছৰ বিৰুদ্ধে যুঁজা নাছিল ৷ কেইমাহমান আগতে কিছু হিন্দুত্ববাদী সংগঠনৰ সদস্যই পাকিস্তানৰ হৈ চোৰাংচোৱা কৰি গ্ৰেপ্তাৰ হ’ব লগীয়াও হৈছিল ৷ সেয়ে অসমৰ মানুহে উগ্ৰ ৰাষ্ট্ৰবাদীসকলৰ ফেচবুক পোষ্ট চাই, নিউজ চেনেলত যুদ্ধকামী ব্যক্তিৰ চিঞৰ-বাখৰ শুনি প্ৰভাৱিত আৰু পৰিচালিত হোৱাতকৈ সচেতনভাৱে হিন্দু-মুছলমান উভয় পক্ষৰ মৌলবাদীৰ বিৰোধিতা কৰা উচিত ৷ আনহাতে, চোৰাংচোৱা বা চৰকাৰ-পুলিচ-প্ৰশাসনে অসমত বা ভাৰতৰ আন ঠাইত সন্ত্ৰাসবাদী কাৰ্যকলাপ হ’ব বুলি কিবা তথ্য লাভ কৰিছে বা অসমত জিহাদীয়ে খোপনি পুতিছে বুলি খবৰ পাইছে তেন্তে সংবাদ মাধ্যম, নিৰ্বাচনী প্ৰচাৰ সভাত সেইবোৰকলৈ টেঁটু ফালি চিঞৰাতকৈ গোপনে অভিযানত নামিবহে লাগে ৷ সন্ত্ৰাসবাদৰ বিৰুদ্ধে যুঁজিম বুলি ৰাইজৰ সন্মুখত আস্ফালন কৰা মানে ভোটভিক্ষাৰ ৰাজনীতি বুলি সকলোৱে বুজি পায় ৷\nপুনৰ দোহাৰিছো যে সাধাৰণ নাগৰিকক আতংকিত আৰু উত্তেজিত কৰিলে, সমাজত ইছলামফ’বিয়া বিয়পালে কোনো ধৰণৰ সন্ত্ৰাসবাদ বা উগ্ৰপন্থা সমস্যাৰ সমাধান নহয় ৷ অৱশ্যে দুষ্ট ৰাজনৈতিক শক্তিবোৰে, বিশেষকৈ হিন্দুত্ববাদী শক্তিয়ে ইয়াৰ দ্বাৰা সাম্প্ৰদায়িক হিংসাৰ ৰাজনীতি কৰি গাদী দখলৰ সুৱৰ্ণ সুযোগ পাব ৷ তেওঁলোকে এনেকুৱা সুযোগ সৃষ্টি কৰিবলৈ দিন-ৰাতি চেষ্টা কৰিয়ে আছে ৷ অসমৰ ৰাইজে বুজি পোৱা উচিত যে আন্তঃৰাষ্ট্ৰীয় ইছলামিক মৌলবাদীৰ লগতে হিন্দুত্ববাদী শক্তিয়েও অসমত বা ভাৰতৰ আন ঠাইত ইছলাম ধৰ্মীয় মৌলবাদ জগাই তোলাৰ বাবে কাম কৰি আছে ৷ অসমৰ ৰাইজে কোনো কাৰণতে এই বিভেদকামী, সাম্প্ৰাদয়িক আৰু মানৱতাবিৰোধী শক্তিসমূহক ঘৃণা আৰু হিংসাৰ ৰাজনীতি কৰাৰ সুযোগ নিদিলে সন্ত্ৰাসবাদৰ বিৰুদ্ধে এক অৰ্থত আমাৰ বিজয় হ’ব ৷ তদুপৰি ইছলামিক ধৰ্মান্ধতা আৰু মৌলবাদে যাতে কোনো মুছলমান নাগৰিকক গ্ৰাস কৰিব নোৱাৰে তাৰ বাবে ভাৰত তথা অসমৰ শিক্ষিত আৰু সচেতন মুছলমান নাগৰিকসকলে বিশেষভাৱে গুৰুত্ব দিব লাগে ৷\nসমাজৰ পৰা ধৰ্মীয় মৌলবাদ আৰু সন্ত্ৰাসবাদ নিঃশেষ হৈ যোৱাটো সকলোৰে কাম্য ৷ তাৰ বাবে ধৰ্মৰ নামত ৰাজনীতি কৰা বা ধৰ্মান্ধতা বিয়পোৱা শক্তি, শাসক শ্ৰেণীৰ বৈষম্যমূলক ৰাজনীতি, পুঁজিবাদী শক্তিৰ শোষণৰ বিৰোধিতা কৰিব লাগিব ৷ অন্যথা ভৱিষ্যতেও আমাৰ দেশৰ জোৱান, নিৰীহ নাগৰিকে হয়তো সন্ত্ৰাসবাদীৰ হাতত মৃত্যুবৰণ কৰি থাকিব লাগিব ৷\nলেখক আই আই টি বোম্বেৰ এজন গৱেষক ছাত্ৰ\nকাশ্মীৰৰ কুলগামত আইডি বিস্ফোৰণ : ১ গৰাকী জোৱান নিহত, আহত ৩ জোৱান


শিপাৰ সন্ধান : কাক লগ পাই কান্দি উঠিল ৰূপালী কন্যা মীৰাবাঈয়ে? -\nHomeৰাষ্ট্ৰীয়শিপাৰ সন্ধান : কাক লগ পাই কান্দি উঠিল ৰূপালী কন্যা মীৰাবাঈয়ে?\nশিপাৰ সন্ধান : কাক লগ পাই কান্দি উঠিল ৰূপালী কন্যা মীৰাবাঈয়ে?\nমণিপুৰ : ঘৰৰ চোতালত হুকহুকাই কান্দি উঠিল টকিঅ’ অলিম্পিকত ৰূপৰ পদক জয়ী ভাৰোত্তোলক মণিপুৰৰ মীৰাবাঈ চানু। টকিঅ’ৰ পৰা ওভতাৰ পিছৰে পৰা একাংশ ট্ৰাকচালকৰ সন্ধানত আছিল মীৰাবাঈ। মণিপুৰত উপস্থিত হৈয়ে সেই ট্ৰাকচালকসকলক লগ পাবলৈ বিচাৰিছিল অলিম্পিক পদক জয়ীগৰাকীয়ে। অৱশেষত বৃহস্পতিবাৰে একাংশ চালক নংপক কাকচিঙত থকা মীৰাবাঈৰ ঘৰৰ সন্মুখত উপস্থিত হ’লহি।\nট্ৰাকচালকৰ মাজত উপহাৰ আৰু মিঠাই বিতৰণ কৰি হুকহুকাই কান্দিলে মীৰাবায়ে। তেওঁ ক’লে, ‘এই ট্ৰাকচালকসকলৰ বাবেই দেশে অলিম্পিকত এটা পদক লাভ কৰিলে।’ এটা দৰিদ্ৰ পৰিয়ালৰ সন্তান মীৰাবায়ে আৰম্ভণিৰ সময়ছোৱাত অনুশীলনৰ বাবে নিতৌ ২৫ কিলোমিটাৰ দূৰৈৰ খুমান লাম্পাক ক্ৰীড়া প্ৰকল্পলৈ আহিবলগীয়া হৈছিল।\nমীৰাবাঈৰ গাঁৱৰ ফালে বালি কঢ়িয়াবলৈ গৈছিল ট্ৰাকসমূহ। সেয়াই আছিল যোগাযোগৰ একমাত্ৰ মাধ্যম। অনুশীলন সামৰি এই ট্ৰাকবোৰতে সদায় ঘৰলৈ উভতিছিল মীৰাবাঈ। অলিম্পিকত পদক লাভ কৰাৰ পিছতে কৃতজ্ঞতা জনাবলৈ সেই অখ্যাত ট্ৰাকচালকসকলক লগ পাবলৈ ব্যাকুল হৈ পৰিছিল তেওঁ। ইয়াৰ বাবে ৰাজহুৱাকৈ আহ্বান জনাইছিল মীৰাবায়ে। অৱশেষত ট্ৰাকচালকসকল তেওঁৰ ঘৰলৈ আহিল। কাষৰ পৰা মীৰাবাঈক চালেহি, চুই চালে অলিম্পিকৰ পদকটো। যিটো পদকৰ ভেটি প্ৰতিষ্ঠা কৰাত তেওঁলোকৰো আছে অৰিহনা।\nPrevious articleপ্ৰতিষেধক নোলোৱাকৈ কাৰ্যালয়লৈ? আজিৰ পৰাই নাথাকিব পাৰে চাকৰি!\nNext articleমৰ্মান্তিক : ড্ৰাগছৰ বাবে কনমানি পুত্রক বিক্রী কৰিলে পিতৃয়ে


পিতৃৰ পদাংক অনুসৰণ কৰি ITBP ত বিষয়া হিচাপে নিযুক্তি লাভ কৰিলে কন্যাই - NEWS8 NorthEast\nHome/অন্যান্য/ৰাষ্ট্ৰীয়/পিতৃৰ পদাংক অনুসৰণ কৰি ITBP ত বিষয়া হিচাপে নিযুক্তি লাভ কৰিলে কন্যাই\nপিতৃৰ পদাংক অনুসৰণ কৰি ITBP ত বিষয়া হিচাপে নিযুক্তি লাভ কৰিলে কন্যাই\nনিউজ ডেস্ক। এক আৱেগিক ক্ষণ! জ্যেষ্ঠ বিষয়া হিচাপে নিযুক্তি লাভ কৰা কন্যাক চেল্যুট পিতৃৰ।\nউল্লেখ্য যে দেওবাৰে ইণ্ডো তিব্বত সীমান্ত আৰক্ষীৰ (আইটিবিপি) বাবে এক ঐতিহাসিক দিন।\nপোন প্ৰথমবাৰৰ বাবে দুগৰাকী মহিলা বিষয়াক যুঁজাৰু ভূমিকাত অন্তৰ্ভুক্ত কৰা হয় বাহিনীত। য’ত সহকাৰী কামাণ্ডেণ্ট হিচাপে যোগদান কৰোৱা হয় দুয়োকে।\nউত্তৰাখণ্ডৰ মুখ্যমন্ত্ৰী পুষ্কৰ সিং ধামীৰ উপস্থিতিত মুচৌৰীৰ আইটিবিপি একাডেমীত অনুষ্ঠিত পাছিং-আউট পেৰেডত অংশগ্ৰহণ কৰে ৪২ জন সাধাৰণ কৰ্তব্যৰ সহকাৰী কামাণ্ডেণ্ট আৰু ১১ জন অভিযন্তা বিভাগৰ সহকাৰী কামাণ্ডেণ্টে।\nসেই দলৰ অংশ আছিল প্ৰকৃতি আৰু দীক্ষা নামৰ দুগৰাকী মহিলা বিষয়া।\nDeekasha, daughter of Insp CM Kamlesh Kumar of ITBP, is now an officer in the ITBP. Her father is her motivation.\nVideo – @kamaljitsandhu#ReporterDiary pic.twitter.com/rX83OYhV4F\n— IndiaToday (@IndiaToday) August 8, 2021\nউল্লেখ্য যে প্ৰকৃতি এগৰাকী বৈদ্যুতিক অভিযন্তা।\nআনহাতে দীক্ষাৰ পিতৃ হৈছে সীমান্ত ৰক্ষী বাহিনীত পৰিদৰ্শক হিচাপে কৰ্মৰত বিষয়া।\nসহকাৰী কামাণ্ডেণ্ট দীক্ষাই কয়, “মোৰ দেউতা মোৰ আদৰ্শ। যিহেতু তেওঁ সদায় মোক অনুপ্ৰাণিত কৰি আহিছিল।”\nFirst batch of women officers of @ITBP_official celebrate as they join as Assistant Commandants pic.twitter.com/dFwzXLxpwm\n— DD News (@DDNewslive) August 8, 2021\nচীন-ভাৰতৰ সীমান্ত ৰক্ষা কৰা আইটিবিপি হৈছে কেন্দ্ৰীয় সেনা আৰক্ষী বাহিনীৰ পাঁচটাৰ ভিতৰত অন্তিম। য’ত প্ৰথমবাৰৰ বাবে যুঁজাৰু ভূমিকাত মহিলা বিষয়া নিয়োগ কৰা হয়।\nইয়াৰ পূৰ্বে চিকিৎসা শাখাত সেৱা আগবঢ়োৱা বিষয়া হিচাপে আইটিবিপিত যোগদান কৰিছিল মহিলাই। যিটো নিযুক্তি দিয়া হৈছিল ২০১৬ চনত।\nDeekasha, daughter of Inspector CM Kamlesh Kumar of #ITBP now an officer in the ITBP, passed out today.@ITBP_official pic.twitter.com/GHfP1hxmOo\n— PIB in Tripura (@PIBAgartala) August 8, 2021\nসেই নিযুক্তি দিয়া হৈছিল কেন্দ্ৰীয় লোকসেৱা আয়োগৰ দ্বাৰা পৰিচালিত কেন্দ্ৰীয় সশস্ত্ৰ আৰক্ষী বাহিনীৰ প্ৰৱেশ পৰীক্ষাৰ জৰিয়তে। য’ত কেন্দ্ৰীয় লোকসেৱা আয়োগৰ দ্বাৰা মহিলাক যুঁজাৰু বিষয়া হিচাপে নিযুক্তি দিয়াত অনুমোদন জনোৱা হৈছিল।\nৰাষ্ট্ৰসংঘৰ সাধাৰণ পৰিষদৰ বৈঠকত অংশ ল’বলৈ কাইলৈ আমেৰিকালৈ যাব প্ৰধানমন্ত্ৰী মোডী…\nৰাজ্যসভা নিৰ্বাচনৰ বাবে মনোনয়ন পত্ৰ দাখিল TMC নেত্ৰী সুস্মিতা দেৱৰ…\nঅৱশেষত জামিন পালে শিল্পা ছেট্টীৰ স্বামী ৰাজ কুন্দ্ৰাই, ৫০ হাজাৰ টকাৰ বণ্ডত জামিন প্ৰদান…\nভাৰতীয় দলৰ পাছত এইবাৰ RCBৰ অধিনায়কৰ পদ ত্যাগ বিৰাট কোহলিৰ…\nকৰফাঁঁকিৰ অভিযােগ সন্দৰ্ভত মুখ খুলিলে দুখীয়াৰ ভগৱান চনু সুদে, ক’লে এই কথা…\nপঞ্জাৱৰ মুখ্যমন্ত্ৰী হ’ল চৰণজিৎ সিং চন্নি, শিখ দলিত প্ৰাৰ্থীক মুখ্যমন্ত্ৰী নিৰ্বাচিত কৰি চমক কংগ্ৰেছৰ…\n৩০ অক্টোবৰৰ ভিতৰত ভেকচিন দিয়াৰ কাম শেষ নকৰিলে আন্দোলনৰ হুংকাৰ অখিল গগৈৰ...\nসাংসদ আব্দুল খালেকৰ নেতৃত্বত অসমৰ পাহাৰীয়া জিলাৰ বাবে কংগ্ৰেছে গঠন কৰিলে নতুন কমিটি\nনৱজোৎ সিং সিদ্ধুৰ আশাত চেঁচা পানী! পঞ্জাৱৰ নতুন মুখ্যমন্ত্ৰী চৰণজিৎ চন্নী…\nকিয় বিজেপি ত্যাগ কৰিলে বাবুল সুপ্ৰিয়ই? নিজেই সদৰি কৰিলে সকলো কথা…\nপানীৰে ভৰি থকা ৰেল সুৰংগত সোমাই মৃত্যু চিকিৎসক বোৱাৰীৰ, বৰ্তমানেও চিকিৎসাধীন শাহু…\nচলন্ত বাহনত ভয়ংকৰ অগ্নিকাণ্ড, জীৱন্তে অগ্নিদগ্ধ হৈ মৃত্যু এগৰাকী চিকিৎসকৰ…\nকৰম পূজাৰ পাছত ‘ডালি’ বিসৰ্জনৰ বাবে গৈ ৭ যুৱতীৰ সলিল সমাধি\nচাঞ্চল্যকৰ! পৰিয়ালৰ ৫ সদস্যৰ মৃতদেহৰ কাষত ৫ দিনৰ মূৰত জীৱন্তে উদ্ধাৰ ২ বছৰীয়া শিশু\nপঞ্জাৱৰ মুখ্যমন্ত্ৰী অমৰিন্দৰ সিঙৰ পদত্যাগ…


জীৱন সমীপেষু- (বন্দিতা গগৈ বৰা) - সাহিত্য ডট অৰ্গ\nবহু দিনৰ মূৰত ফেচবুক একাউণ্টটো খুলিলে অন্তৰাই । কিমান দিন যে খুলি চোৱা নাই তাই । এবছৰ , দুবছৰ নহয় প্ৰায় তিনি বছৰেই হ’ব চাগৈ । অসুখটো ধৰা পৰাৰ পাছৰে পৰা এইবোৰ বাদ দিলে তাই । আচলতে সময়ো নোহোৱা হ’ল তাইৰ ! অসুখ ধৰা পৰাৰ পাছত টকা পইচাৰ যা যোগাৰ কৰা , ছুটীৰ বাবে এপ্লাই কৰা , চিকিৎসাৰ বাবে অসমৰ বাহিৰলৈ যোৱা আদি এশ এবুৰি চিন্তা । তাৰপাছত চিকিৎসাৰ সেই সময় চোৱাত নিজৰ জীৱনক লৈ কত’ চিন্তা , দৰৱৰ চাইদ এফেক্ট আৰু বাকী পৰীক্ষা নিৰীক্ষাই মনলৈ আনি দিয়া অৱসাদ আদিৰ বাবে মোবাইলত হাত দিবলৈ মন নিদিয়াৰ দৰেই কৰিলে । অথচ এই মোবাইল এসময়ত তাইৰ ইমান প্ৰিয় আছিল । এক্ষন্তেকো এৰিব নোৱাৰিছিল তাই মোবাইল , ফেচবুকত কিমান যে পষ্ট তাইৰ দিনে !\nপ্ৰফাইলটো খুলিলে তাই । এগাল মান বন্ধুত্বৰ ৰিকুৱেষ্ট পৰি ৰৈছে । আগৰ পষ্ট বোৰৰ সুন্দৰ সুন্দৰ মন্তব্য বোৰ পঢ়িলে তাই । চকুযুৰি সজল হ’ল । তাই লিখা গল্প , কবিতা যিবোৰ তাই তাইৰ পেইজত শ্বেয়াৰ কৰিছিল ,সেইবোৰত কত’ যে সুন্দৰ মন্তব্য দিয়া আছে । কিমান উৎসাহ ভৰা মন্তব্য । তাই এটা হুমুনিয়াহ কাঢ়িলে । তাৰপাছত , তাইৰ অসুখ ধৰা পৰাৰ পাছত আৰু তাই একো লিখিব পৰা নাই । লিখিবৰ বাবে যি জীৱনী শক্তি লাগে সেয়া যেন তাই হেৰুৱাই পেলাইছে । সন্মুখত মৃত্যুৱে হাত বাউলি দি থকা মানুহে জানো সুন্দৰ আৰু সত্যৰ সন্ধান দিব পাৰে । হেৰাই গৈছে জীৱনৰ আঁত !\nইয়াৰ পাছত তাই তাইৰ ফটো বোৰ চালে , সকলো সেই তিনি বছৰৰ আগৰ ।কিমান ধুনীয়া আছিল তাই । ফটো এখন আপলোড কৰাৰ লগে লগেই তাই লাইক আৰু কমেন্টৰ বৰষুণত তিতিবলৈ ধৰে । অপূৰ্ব জীয়াই থাকোঁতে কৈছিল তোমাৰহে দিন আৰু দেই , আমি দিলে চাল্লা একঘণ্টা পাৰ হলেও লাইক এটা পাবলৈ নাই । তাই মাথোঁ হাঁহিছিল । অপূৰ্বৰ এক্সিডেণ্টৰ পাছত তাই বহু দিন এইবোৰ বাদ দিছিল সেয়াও ছবছৰ মান আগৰ কথা ।কিন্তু অকলশৰীয়া জীৱনটো কটাবৰ বাবেই তাই আৰম্ভ কৰিলে লিখিবলৈ । আৰম্ভ কৰিলে ফেচবুকত সাহিত্য চৰ্চা । বহুতে সমালোচনা কৰিলে আৰু বহুতেই প্ৰশংসাৰে উপচাই দিলে । অফিচৰ দায়িত্ব আৰু পাঠকৰ আবদাৰ দুয়োটা তাই বৰ সুন্দৰকৈ আৰম্ভ কৰি দক্ষতাৰে চলাই গৈছিলহে ! জীৱনটোত আকৌ এটা আঘাতৰ উমান । বন্ধ হ’ল তাইৰ সুন্দৰ সুন্দৰ চিন্তা ৰাশি । তাৰ ঠাইত আগুৰি ধৰিলে দুঃচিন্তাৰ কলীয়া ডাৱৰে । আজি অলপ দিন আগতে তাইক বিপদ মুক্ত বুলি ঘোষণা কৰিছে ডাক্তৰে , অৱশ্যে সম্পূৰ্ণ নহয় , চিকিৎসা চলি থাকিব । কিন্তু পাৰিব জানো তাই আগৰ দৰে সকলো স্বাভাৱিক কৰিবলৈ । অফিচৰ পৰা অব্যাহতি লৈছে , মাহে মাহে পেঞ্চন পাব তাই । কিন্তু পুনঃ কেনেকৈ আৰম্ভ কৰিব সকলো তাই যেন ভাবিব পৰা নাই । কোনো সুন্দৰ চিন্তাই চোন তাইক দোলা নিদিয়া হ’লহি ।\nফটো বোৰ চাই সৰসৰাই চকুপানী বোৱালে তাই । কিমান ধুনীয়া আছিল তাই আৰু আজি ? নিজৰ মুখখন আইনাত চাবলৈয়ো ভয় লাগে তাইৰ । কেনে কুৎসিত হৈ পৰিছে তাই । শুকাই ক’লা পৰিল তাইৰ সেই গোলাপী গাল । ধুনীয়া ঘন চুলি তাৰি সৰি এতিয়া তালু ওলাল , তাইৰ এতিয়া পঞ্চলিচ বছৰ কিন্তু দেখাত লাগে ষাঠি বছৰীয়া । আগতে তাই নতুন ফটো এখন ফেচবুকত দিয়াৰ পাছতে ইনবক্সত কত’ জন তাইৰ গুণমুগ্ধই তাইৰ লগত অলপ সময় কটোৱাৰ ইচ্ছা প্ৰকাশ কৰি মেচেজ দিছিল ঠিক নাছিল , অৱশ্যে সেইবোৰত তাই আমোদ পাইছিল , উটি ভাঁহি যোৱা নাছিল । কিন্তু আজিৰ এই ৰূপ দেখি বাৰু কোনোবাই তেনে ভাব প্ৰকাশ কৰিবনে ? প্ৰশ্নটোৱে তাইক ব্যথিত কৰিলে । আজি যদি তাই পুনঃ লিখিবলৈ লয় আৰু প্ৰফাইলত তাইৰ এই নতুন চেহেৰাই ভুমুকি মাৰে , পাবনে তাই সুন্দৰ মন্তব্য আৰু অজস্ৰ লাইক ?\nপুৰণি ফটো বোৰে তাইক ভেঙুচাই আছে । এইখন মনিকা হঁতৰ লগত পিকনিকলৈ যাওঁতে লোৱা ফটো , তলৰ মন্তব্য বোৰত চকু দিলে তাই !\n“ইমান ধুনীয়া !’\n“বৰ সুন্দৰ , আপুনি নিজে ইমান সুন্দৰ দেখি ইমান সুন্দৰ সুন্দৰ লেখা আগবঢ়াব পাৰে !”\n“চ কিউট !”\n“নাইছ ক্লিক , নিড মৰ !”\n“ভেৰি নাইছ !”\n“লিখাবোৰৰ দৰেই ধুনীয়া তুমি !”\nআৰু কত’ যে মন্তব্য । কত’ই যে তাইৰ সৈতে বন্ধুত্ব পতাৰ আগ্ৰহ দেখাইছিল তাইৰ ফটো দেখি আৰু লেখা পঢ়ি । পাবনে সেই সঁহাৰি পুনঃ । এয়া অসম্ভৱ তাই জানে , সেয়ে ডি এক্টিভেট কৰাৰ সিদ্ধান্ত লৈছে তাইৰ একাউণ্টটো !হঠাতে কিয় জানো পুৰণি ফটো এখনকে দি আকৌ প্ৰফাইলটো সজাবলৈ মন গ’ল ! তাই বিচাৰি বিচাৰি অফিচৰ লগৰ এজনৰ বিয়াত তোলা ফটো এখন আপলড কৰিলে । এজোপা বৰ ধুনীয়াকৈ ফুলি থকা বেগুণীয়া ৰঙৰ ফুলৰ ওচৰত তোলা ফটো । গুলপীয়া কাপোৰ সাজেৰে বৰ ধুনীয়া দেখাইছে তাইক । অলপ সময় অপেক্ষাৰ অন্ততঃ তাই ভবাৰ দৰেই বৰষুণ আহিল ।\n“ৱাহ ইমান ধুনীয়া !”\n“বহুত দিনৰ মূৰত ,বৰ ধুনীয়া লাগিছে !”\n“হাই বিউটিফুল !”\nঅন্তৰাই বিৰক্তিত মোবাইল ডাটা বন্ধ কৰি থলে । তাইৰ সহায়কাৰী তথা সুখ দুখৰ লগৰী জোনাকীয়ে আগুৱাই দিয়া জুলীয়া খাদ্য কণ খাই , দৰৱ বোৰ খালে সূচী অনুযায়ী আৰু শুই পৰিল !\nকেইটামান দিন পাৰ হ’ল , আকৌ এবাৰ ফেচবুকত চকু দিলে তাই । অলেখ মন্তব্য ! ইনবক্সৰ মেচেজ পঢ়ি তাইৰ হাঁহি উঠিল , কত’ জনৰ হাবিয়াস তাইৰ লগত কথা পতাৰ । এনেতে এগাল মেচেজেৰে ভৰি থকা এটা একাউণ্টৰ পৰা পুনঃ মেচেজ আহিল ।\n“তুমি ইমান ধুনীয়া , কথা পাতিব পাৰিম নেকি ?”\nঅন্তৰাৰ হাঁহি উঠিল , কিয় জানো অলপ ধেমালি কৰিবলৈ মন গ’ল !\n“কেনেকৈ জানিলে মই ধুনীয়া ! মই বেলেগৰ ফটো দিবওতো পাৰোঁ ?”\n“নাই বহুত দিন ধৰি আপোনাৰ ফটো বোৰ চাইছো , আপোনাৰ লেখা পঢ়িছো , আপুনি সচাকৈয়ে ধুনীয়া !”\n“অ হয় নেকি ?”\n“হয় , আপুনি বহু দিন লেখা নাই যে ? ইমান দিন কিয় আতঁৰি আছিল ?”\nই বেটাই চোন ভালকৈয়ে ফল’ কৰিছে তাইক । তাই তাৰ প্ৰফাইলটো চালে , বিবাহিত যদিও তাইতকৈ সৰু হ’ব , অসমৰ বাহিৰত থাকে । তাইক আচলতে ফটো বোৰত বয়সতকৈ বহু সৰু দেখা যায় মানুহ বোৰে তাতে ভুল কৰে ,বেচিকৈ চেঙেলীয়া বোৰে তাইলৈ যি হে তুমি তুমি চেলাই মেচেজ দিয়ে ! খঙেই উঠিছিল তাইৰ । কিন্তু সকলো মানুহেই যে বেয়া আছিল তেনে নহয় , আন্তৰিকতা থকা বহুজনৰ সৈতে ফেচবুকৰ মাধ্যমতে তাইৰ বন্ধুত্ব হৈছিল আৰু তাইৰ অসুখৰ সময়চোৱাত তেওঁলোকৰ তাইৰ প্ৰতি সহানুভূতি আৰু সহায় সঁচাকৈয়ে লেখত লবলগীয়া । তেওঁলোকক তাই অসুখটো ধৰা পৰাৰ পাছতে জনাই দিছিল । এতিয়াও তেওঁলোকে খা খবৰ লৈ থাকে ।\nআকৌ মেচেজ পঢ়াত লাগিল ,\n“অন্তৰা তোমাক তুমি বুলি কব পাৰিমনে ?”\n“তুমিয়ো মোক তুমি বুলিয়েই কবা আমি সমবয়সীয়া হম চাগৈ !”\nএইদৰে আৰু দুদিনমান মেচেজৰ আদান প্ৰদানৰ পাছত তাইক লৰাজনে লগ কৰাৰ প্ৰস্তাৱ দিলে । সি অলপ দিনৰ ছুটি লৈ অসম আহিছে আৰু তাৰ ঘৰ তাইৰ চহৰতে হোৱা বাবে লগ কৰাৰ ইচ্ছা প্ৰকাশ কৰিলে ।তায়ো কৈ দিলে লগ ধৰিব । সি ক’ত কেনেকৈ কেতিয়া সকলো ঠিক কৰি তাইলৈ খবৰ দিলে । ইয়াৰ আগতে তাইলৈ এনে ক’ত প্ৰস্তাৱ আহিছে কিন্তু কোনো দিনেই তাই এইদৰে লগ কৰিবলৈ ওলাই অহা নাই ।\nসি বৰকৈ কৈছে যে , তাইক বৰ ভাল লাগে , কথাবোৰ ইমান ধুনীয়া যেতিয়া তাইতো আৰু ধুনীয়া হ’ব তাতে তাইৰ ফটো চাই চাই সি আধা আধি তাইক হৃদয় দানেই কৰিলে হেনো ।তাই কিন্তু কৈছিল সচাঁটোৱেই যে তাই ফটোৰ দৰে একেবাৰে নহয় ।সি বিশ্বাস নকৰে , আনকি এইটোৱো কলে যে তাই বেয়া হলেও হেনো তাইক সি সদায়ে এতিয়াৰ দৰেই ব্যৱহাৰ কৰিব ।\nআৰু সিয়েই ঠিক কৰা ঠাইলৈ তাই আহিছে ওলাই । জোনাকীয়ে বাৰে বাৰে তাইক অকলে ওলাই আহিবলৈ হাক দিছিল যদিও তাই তাইৰ কথা শুনা নাই । আৰু কৈ আহিছে বেছি দেৰি নকৰে । বেছি দেৰি কিয় নহয় সেয়া অন্তৰাই ভালকৈ জানে । সি ঠিক কৰি দিয়া সময়তকৈ আধাঘণ্টা পলমকৈ আহি , তাই ৰেষ্টুৰেণ্ট খনলৈ সোমাই গ’ল । আশা কৰাৰ দৰেই আৰু অলপ দেৰি আগতে ফোনত জনোৱা সেই নিৰ্দিষ্ট টেবুলত সি বহি আছিল , উচপিচ কৰি । তাই লাহে লাহে গৈ ঠিক তাৰ সন্মুখত থিয় হ’ল ! তাৰ চকু মোবাইলত । তাইলৈ মন কৰা নাই , তাই মৃদুকৈ গল খেকাৰি দিলে , মূৰ তুলি চাই কৈ উঠিল ,\n“এই টেবুল বুক আছে !”\nতাই ভবাৰ দৰেই সি তাইক চিনি পোৱা নাই । তাই হাঁহিলে নিজৰ ওচৰত , লাহেকৈ ক’লে ,\n“আপুনি অমুক নহয় জানো? মই অন্তৰা !”\nতাৰ মূৰত যেন সৰগহে খহি পৰিল !\n“আ আ আপুনি ? অন্তৰা !”\n“হয় ময়েই অন্তৰা ! কিয় আপুনিয়েইতো বাৰে বাৰে মোক লগ কৰিবলৈ মতা নাছিল জানো !”\n“হয় মানে কিন্তু ….!” সি কেৰঘঁহাবলৈ লাগিল ।\n“মইতো আপোনাক কৈছিলো ফটোৰ মই আৰু বাস্তৱৰ মই একে নহয় দেখাত !”\n“আপুনি বেলেগৰ ফটো দিছিল ?”\n“তেনেকুৱা কৰা মানুহ মই অৱশ্যেই নহয় । সেই সকলো মোৰ নিজৰে ফটো তিনি বছৰৰ আগৰ !”\nইয়াৰ পাছত তাই সংক্ষিপ্তে তাইৰ অসুখৰ কথা বিবৰি ক’লে । ইয়াৰ পাছত অলপ মৌনতা । ৰেষ্টুৰেণ্টৰ ল’ৰা এজনে খোৱা পৰিবেশন কৰিব নেকি তাক সুধিলে । সি হঠাতে ঠিয় হ’ল আৰু তাইক খাবলৈ কৈ কলে যে তাৰ পত্নীৰ লগত এফালে যাব লগীয়া আছে বাবে তাইক সময় দিব নোৱাৰিব । অৰ্ডাৰ দিয়া বস্তু বোৰৰ দাম দিব খোজাত তাই বাধা দিলে । কোঁ কোৱাই তাইলৈ এবাৰো নোচোৱাকৈ সি ওলাই গ’ল । তাই হাঁহিলে । তাৰ পাছত আৰু তাত ৰৈ থকাৰ সকাম নাছিল । তাই এখন অনাথ আশ্ৰমৰ লগত বহু বছৰ ধৰি জড়িত হৈ আছে , তালৈ তাই মাজে মাজে খাদ্য পঠায় , আজিও লৰাজনে ডেলিভাৰী দিব কোৱাত তাই আৰু কেইপদ মান বস্তু বেছিকৈ অৰ্ডাৰ দি , আশ্ৰমৰ এড্ৰেছটো দিলে । বিল খন পৰিশোধ কৰি তাই আশ্ৰমৰ দায়িত্বত থকা তাইৰ চিনাকি মানুগৰাকীলৈ ফোন কৰিলে ।আচলতে তাই ঘৰৰ পৰাই এই পৰিকল্পনা লৈ আহিছিল যে তালৈ কিবা খোৱা বস্তু আজি পঠাব ।\nতাই বাহিৰলৈ আহিল । অট’ লম ভাবিও অলপ খোজ কাঢ়িবলৈ মন কৰিলে । বহু দিন সান্ধ্য ভ্ৰমণ কৰা নাই আজি কৰিবলৈ মন গ’ল । যেতিয়াই ভাগৰ লাগিব অট’ লব । ভাল লাগিছে মুকলিত খোজ কাঢ়ি । পুৰণি একাউণ্টটো বন্ধ কৰি নতুন এটা খুলিব তাই এতিয়াৰ ফটোৰে সৈতে । পুনঃ লিখিবলৈ লব তাই , হয়তো পাঠকৰ সংখ্যা কমিব , অন্য ভাষাত অনুৰাগী কমিব কিন্তু শুভাকাংক্ষী সকলতো থাকিব তাইৰ লগত । আৰু জীয়াই থকা দিনকেইটা ভাল কামৰ মাজেৰে পাৰ কৰিব তাই , চকুলো মচি , হাঁহি হাঁহি ! কাৰণ জীৱন বৰ অনুপম !!\n← অকাৰণতে- হিমাক্ষী বৰা\nতীৰ্থ-যাত্ৰা- (মানবেন্দ্ৰ কুমাৰ শৰ্মা) →\nস্বপ্নিল হৃদয়ৰ গান -মল্লিকা শৰ্মা বৰদলৈ\nBht vll lgl porhi…


যাত্রাপুস্তক5- पवित्र बाइबिल [ইণ্ডিয়ান ৰিভাইচ ভাৰচন] - (যাত্রা 5)\nএই ঘটনাৰ পাছত মোচি আৰু হাৰোণে গৈ ফৰৌণক ক’লে, “ইস্ৰায়েলৰ ঈশ্বৰ যিহোৱাই এইদৰে কৈছে, ‘মৰুভূমিত মোৰ উদ্দেশ্যে উৎসৱ পালন কৰিবলৈ, মোৰ লোকসকলক যাবলৈ দিয়া’।”\nফৰৌণে ক’লে, “যিহোৱা কোন? কিয় মই তেওঁৰ কথা শুনিম; আৰু ইস্ৰায়েলী লোক সকলক যাবলৈ কিয় এৰি দিম? মই যিহোৱাক নাজানো, গতিকে ইস্ৰায়েলী লোক সকলক যাবলৈ এৰি নিদিওঁ।”\nতাৰ পাছত মোচি আৰু হাৰোণে ক’লে, “ইব্ৰীয়াসকলৰ ঈশ্বৰে আমাৰ লগত সাক্ষাত কৰিলে। আহক আমি আমাৰ ঈশ্বৰ যিহোৱাৰ উদ্দেশ্যে বলিদান কৰিবৰ অৰ্থে মৰুভূমিৰ মাজেৰে তিনি দিনৰ বাট যাওঁহক; যাতে তেওঁ আমাক মহামাৰী বা তৰোৱালেৰে আক্ৰমণ নকৰে।”\nকিন্তু মিচৰৰ ৰজাই তেওঁলোকক ক’লে, “মোচি আৰু হাৰোণ, তোমালোকে কিয় লোক সকলক তেওঁলোকৰ কামৰ পৰা লৈ গৈছা?” এই বুলি লোকসকলক তেওঁ ক’লে, “তোমালোক কামলৈ ঘূৰি যোৱা।”\nফৰৌণে পুনৰ ক’লে, “বৰ্তমান আমাৰ দেশত অনেক ইস্ৰায়েলী লোক আছে, আৰু তোমালোকে তেওঁলোকৰ কাম বন্ধ কৰাইছা।”\nসেই দিনাই ফৰৌণে লোক সকলৰ কঠোৰ তত্বাৱধায়ক আৰু মুখিয়াল সকলক এই আজ্ঞা দি ক’লে,\n“আগেয়ে দিয়াৰ দৰে তেওঁলোকক ইটা বনাবলৈ তোমালোকে নৰা আনি নিদিবা। তেওঁলোকে নিজেই গৈ নৰা বিচাৰি লওক।\nতেওঁলোকে আগেয়ে যিমান পৰিমাণৰ ইটা বনাইছিল, এতিয়াও তেওঁলোকক সিমানেই বনাবলৈ দিয়া। তাৰ অলপো কম গ্ৰহণ নকৰিব; কাৰণ তেওঁলোক এলেহুৱা। তেওঁলোকে চিঞৰিছে আৰু ক’বলৈ ধৰিছে, ‘আমাক যাবলৈ অনুমতি দিয়ক আৰু আমাৰ ঈশ্বৰৰ উদ্দেশ্যে বলিদান উৎসৰ্গ কৰিবলৈ দিয়ক’।”\nতেওঁলোকৰ ওপৰত কামৰ ভাৰ অধিক গধূৰ কৰি দিয়া হওক; যাতে তেওঁলোকে কামৰ মাজত ব্যস্ত থাকি বিভ্রান্তিজনক কথাত মন নিদিয়ে।\nতাৰ পাছত, কঠোৰ তত্বাৱধায়ক আৰু মুখিয়াল সকলে বাহিৰলৈ ওলাই আহিল আৰু লোকসকলক তেওঁলোকে ক’লে, “ফৰৌণে এইদৰে কৈছে, ‘মই তোমালোকক এতিয়াৰ পৰা কোনো নৰা নিদিওঁ।\nতোমালোক নিজে যোৱা আৰু য’ত বিচাৰি পোৱা, তাৰ পৰা নৰা বিচাৰি আনা; কিন্তু তোমালোকৰ কামৰ নিৰ্দ্দিষ্ট পৰিমাণ হ্রাস কৰা নহব।’”\nতেতিয়া লোক সকলে নৰা বিচাৰি জমা কৰিবলৈ মিচৰ দেশৰ চাৰিওফালে সিঁচৰতি হৈ গ’ল।\nতথাপি কঠোৰ তত্বাৱধায়ক সকলে তেওঁলোকক তাড়না কৰি ক’লে, “তোমালোকক নৰা দিওঁতে, তোমালোকে যেনেকৈ কাম কৰিছিলা, এতিয়াও তেনেকৈ প্ৰতিদিনৰ নিৰূপিত কাম সম্পূৰ্ণ কৰা।”\nসেয়ে কাৰখানাত কাম কৰা ইস্ৰায়েলী কৰ্মচাৰী সকলে ফৰৌণৰ ওচৰলৈ আহিল; আৰু তেওঁক কাকুতি কৰি ক’লে, “আপোনাৰ দাস বিলাকৰ খেত্ৰত কিয় আপুনি এনে ব্যৱহাৰ কৰিছে?\nআপোনাৰ দাস সকলক এতিয়া নৰা দিয়া হোৱা নাই, তথাপিও তেওঁলোকে আমাক কৈ আছে ‘ইটা তৈয়াৰ কৰা!’ এনেকি আমিও আপোনাৰ দাস সকলৰ দ্বাৰাই প্ৰহাৰিত হৈছোঁ। কিন্তু এয়া আপোনাৰ নিজৰ লোক সকলৰহে ভূল।”\nকিন্তু ফৰৌণে ক’লে, “তোমালোক এলেহুৱা! তোমালোক সকলোৱে এলেহুৱা! তোমালোকে কৈছা, ‘আমাৰ ঈশ্বৰ যিহোৱাৰ উদ্দেশ্যে বলিদান কৰিবলৈ আমাক যাবলৈ দিয়ক।’\nসেয়ে এতিয়া কাম কৰিবলৈ ঘূৰি যোৱা। আপোনালোকক পুনৰ নৰা দিয়া নহব, কিন্তু তোমালোকে আগৰ পৰিমাণৰ সমানেই ইটা তৈয়াৰ কৰিব লাগিব।”\n“তোমালোক প্ৰতিদিনে বনাব লগা ইটাৰ সংখ্যা অলপো কম কৰা নহব।” এই কথা কোৱাৰ পাছত, ইস্ৰায়েলী মুখিয়াল সকলে দেখিলে যে, তেওঁলোক বিপদত পৰিছে।\nতেওঁলোকে ফৰৌণৰ আগৰ পৰা ওলাই আহোঁতে ৰাজপ্রসাদৰ বাহিৰত ঠিয় হৈ থকা মোচি আৰু হাৰোণক লগ পালে।\nতেওঁলোকে মোচি আৰু হাৰোণক ক’লে, “যিহোৱাই আপোনালোকলৈ দৃষ্টি কৰি দণ্ড দিয়ক; কাৰণ আপোনালোকে ফৰৌণ আৰু তেওঁৰ দাস সকলৰ সাক্ষাতে আমাক দোষী কৰিলে। আমাক বধ কৰিবলৈ আপোনালোকে তেওঁলোকৰ হাতত তৰোৱাল তুলি দিলে।”\nতেতিয়া মোচিয়ে যিহোৱাৰ ওচৰত প্রাৰ্থনা কৰি ক’লে, “হে প্ৰভু, আপুনি এই লোক সকলক বিপদত কিয় পেলালে? মোৰ আগৰ ঠাইলৈ মোক কিয় পঠিয়ালে?\nমই যেতিয়াৰে পৰা আপোনাৰ নামেৰে ফৰৌণৰ আগত কথা ক’বলৈ উপস্থিত হলোঁ, তেতিয়াৰে পৰা তেওঁ এই লোক সকলক যন্ত্রণা দিছে; আৰু আপুনি নিজৰ লোক সকলক সমূলি উদ্ধাৰ কৰা নাই।”


বিশ্লেষণঃ ৰাফেলৰ তালফাল:: পৰেশ মালাকাৰ - অসমীয়াৰ সুখ-দুখ\nHome ANALYSIS ARTICLE paresh-Malakar পৰেশ-মালাকাৰ প্ৰৱন্ধ বিশ্লেষণ বিশ্লেষণঃ ৰাফেলৰ তালফাল:: পৰেশ মালাকাৰ\nxukhdukh.com October 06, 2018 ANALYSIS, ARTICLE, paresh-Malakar, পৰেশ-মালাকাৰ, প্ৰৱন্ধ, বিশ্লেষণ,\nবিগত লোকসভা অধিবেশনৰ সময়তে কংগ্ৰেছৰ নতুন সভাপতি ৰাহুল গান্ধীয়ে দেশৰ বৰ্তমানৰ প্ৰধানমন্ত্ৰী নৰেন্দ্ৰ মোদীক নিজ ভাষণৰ শেষত আলিংগন কৰাৰ কথাই দেশজুৰি চৰ্চা লাভ কৰিছিল। বহুতেই আলোচনা কৰিছিল, সমালোচনাও। কিন্তু ৰাহুল গান্ধীয়ে প্ৰধান মন্ত্ৰী মোদীক আলিংগন কৰাৰ সময়ত লোকসভাত হৈ থকা হুলস্থূলৰ আগতে মোৰ চকু পৰিছিল অইন এক মহিলাৰ মুখাৱয়বত৷ তেওঁ আছিল প্ৰতিৰক্ষা মন্ত্ৰী নিৰ্মলা সীতাৰমণ৷ লোকসভাত দিয়া ভাষণত ৰাহুল গান্ধীয়ে ৰাফেল চুক্তিৰ সন্দৰ্ভত হোৱা বেমেজালি আৰু দুৰ্নীতিৰ অভিযোগ উপস্থাপন কৰিছিল৷ ৰাহুল গান্ধীৰ ভাষণৰ পাছত সীতাৰমণৰ মুখখন কেহৰাজ বৰণৰ হৈছিল৷ সেই মুখখনৰ ছবি এতিয়াও মোৰ চকুত ভাঁহি আছে৷ কিয় তেনে হৈছিল বাৰু? তেওঁ কোন? তেওঁ ভাৰতৰ প্ৰতিৰক্ষা মন্ত্ৰী৷\nআচল কথালৈ আহোঁ এতিয়া৷ আপোনালোকে অৰুণ স্বোৰী,প্ৰশান্ত ভূষণ আৰু যশৱন্ত সিংহৰ সংবাদ মেলখন চাইছিল নে ৰাফেলৰ বিষয়ে? অৰুণ স্বোৰী কিমান চোকা মানুহ৷ দিল্লীত থাকোতে সময় পালেই মই নেহৰু পাৰ্কলৈ গৈছিলোঁ৷ অৰুণ স্বোৰীও আহিছিল নেহৰু পাৰ্কলৈ খোজ কাঢ়িবলৈ অকলে অকলে৷ তেওঁ তেতিয়া অটল বিহাৰী বাজপায়ী মন্ত্ৰীসভাৰ মন্ত্ৰী৷ কেতিয়াবা মই তেওঁৰ মুখে মুখে পৰিছিলোঁ, মাতবোলহীন চকুৰ চাৱনীৰেও যে মানুহে ইমান সদ্ভাৱ আৰু সদিচ্ছা প্ৰকাশ কৰিব পাৰে তেতিয়াই গম পাইছিলোঁ৷ খুচুৱন্ত সিঙে অৰুণ স্বোৰীৰ বিষয়ে সুন্দৰ কথা এটা কৈছিল এসময়ত৷ তেওঁ কৈছিল: "অৰুণ স্বোৰীয়ে কি বিষয়ে কয় বা লিখে আপুনি তাত তেওঁৰ ভুল ধৰিব পাৰে, কিন্তু তেওঁ যি ধৰণে যুক্তি প্ৰদৰ্শন কৰে তাত আপুনি খুঁত উলিয়াব নোৱাৰে৷" একেবাৰে সঁচা কথা৷\nবফৰ্চ কেলেংকাৰীৰ সময়ত অৰুণ স্বোৰী আছিল ইণ্ডিয়ান এক্সপ্ৰেছৰ সম্পাদক৷ বাহ, কি ক্ষুৰধাৰ লেখা! আৰু দেখিছে নে এতিয়াও কি যুক্তিৰে তেওঁ ৰাফেল চুক্তিৰ আঁসোৱাহবোৰ আঙুলিয়াই দেখুৱাইছে৷ ৰাফেলৰ বিষয়ে এতিয়াহে আজি এক, কালি এক কৈ কথাবোৰ ওলাব ধৰিছে৷ কি যে দুনিয়া এইখন!আমি হ’লোঁ কেৰ্কেটুৱা, ৰাজসভাৰ মোল কি বুজিম? বা ইমান ডাঙৰ, ইমান গোপন চুক্তিৰ কি আওভাও পাম? এতিয়ালৈ বাহিৰলৈ যিবোৰ কথা আহিছে সেইবোৰ যুঁকিয়াই চালে আমাৰ দৰে নৰ মনিচৰে দেখোন গাটো কিবা চেবাই যায় , মূৰ আচন্দ্ৰাই কৰে৷ এনেয়ে প্ৰতিৰক্ষা চুক্তিত হোৱা টকা পইচাৰ হিচাপ সাধাৰণ মানুহ এজনে কল্পনা কৰাটোও অসম্ভব৷ আপুনি কিমানলৈ শূন্য দিব? এক লাখ লিখোঁতেই একৰ পিছফালে পাঁচটা শূন্য আৰু ৫৯ হাজাৰ কোটি,বাপৰে! কিন্তু মনত ৰাখিব দেশখনত যদি আপোনাৰ কিবা এটা হক আছে এই টকা পইছাতো আপোনাৰ হক আছে৷ এপইছা,দুপইছা কোনোবাই খালেও খাওক, কিন্তু ইমান টকা পইছাৰ কথাটো আপুনি কেনেকৈ এৰি দিয়ে?সেয়েহে আমাৰ সাধাৰণ মগজুৰে কথাবোৰ জানিবলৈ বিচৰাটো উচিত৷ চৰকাৰে এই চুক্তিখন সন্দৰ্ভত কেনেকৈ বাৰে বাৰে কথা সলাইছে দেখিছে নে?\nপ্ৰথম যেতিয়া কথাটো ওলাইছিল তেওঁলোকে কি কৈছিল আপোনালোকৰ মনত আছে নে? এইটো প্ৰতিৰক্ষাৰ, দেশৰ সুৰক্ষাৰ কথা,এই চুক্তিৰ কথা ৰাষ্ট্ৰ কৰিলে সকলোৱে জানিব,শত্ৰুৱে লাই পাব৷ গতিকে, এইবোৰ কথা কোনোপধ্যই ৰাজহুৱা কৰিব নোৱাৰি৷ কিন্তু অৰুণ স্বোৰী, যশৱন্ত সিংহ আৰু প্ৰশান্ত ভূষণৰ প্ৰথম সংবাদমেল খনত, দুয়োজন পূৰ্বৰ কেন্দ্ৰীয় মন্ত্ৰীয়ে এই চুক্তিত থকা অনিয়ম আৰু আসোঁৱাহবোৰ তন্নতন্নকৈ আঙুলিয়াই দেখুৱালে৷ এই চুক্তিখন কিমান টকাৰ? এই চুক্তিখনত নিৰ্ধাৰিত ধনৰ মূল্য হ’ল ৫৯০০০.০০ কোটি৷ ইমান টকাৰ প্ৰতিৰক্ষা চুক্তি এখন কৰোঁতে যি প্ৰক্ৰিয়া আৰু পদ্ধতি মানি চলিব লাগে সেই প্ৰক্ৰিয়া আৰু পদ্ধতি মানি চলা হোৱা নাছিল৷ কেনেকৈ?\nএই ধৰণৰ চুক্তি এখনৰ বাবে Cabinet Committee on Securityৰ অনুমোদন অপৰিহাৰ্য৷ এই কমিটিখনত কোন কোন থাকে? প্ৰধান মন্ত্ৰীৰ সভাপতিত্বত অনুষ্ঠিত এই কমিটিৰ সদস্যসকল হ’ল গৃহ মন্ত্ৰী,বৈদেশিক পৰিক্ৰমা মন্ত্ৰী, বিত্ত মন্ত্ৰী আৰু প্ৰতিৰক্ষা মন্ত্ৰী৷ আচৰিত কথা যে ফ্ৰান্সৰ ৰাষ্ট্ৰপতিৰ লগত ভাৰতৰ প্ৰধান মন্ত্ৰীয়ে ২০১৫ চনৰ এপ্ৰিল মাহত স্বাক্ষৰ কৰা চুক্তিখনত Cabinet Committee on Security এ অনুমোদন জনাইছিল ২০১৬ চনৰ আগষ্ট মাহতহে৷ এই কথাটোৱে কি সূচাই? তাৰমানে প্ৰধান মন্ত্ৰী মোদীয়ে কেবিনেট পদ্ধতিটোক কোনো গুৰুত্ব নিদিয়ে৷ ইমান এটা গুৰুত্বপূৰ্ণ কথা, তাত কেবিনেট কমিটিৰ সদস্যসকলৰ কোনো মতামত নোলোৱাকৈ,আৰু সেই সময়ৰ প্ৰতিৰক্ষা মন্ত্ৰী মনোহৰ পাৰেকাৰৰ অজ্ঞাতে প্ৰধান মন্ত্ৰী নৰেন্দ্ৰ মোদীয়ে এই চুক্তিখন স্বাক্ষৰ কৰিছিল৷\nকেৱল নিয়মতান্ত্ৰিকভাবে তাৰ ১৬ মাহৰ পাছত, কেবিনেট কমিটিক চুক্তিখন অনুমোদন কৰিবলৈ কোৱা হ’ল৷ চাওকচোন এইটো বাৰু এটা গুৰুতৰ অসাংবিধানিক কথা নহয় নে? হয়, মোদীয়ে হয় বুলি ক’লে তাক নহয় বুলি কোৱাৰ সাহস কোনজন কেন্দ্ৰীয় মন্ত্ৰীৰ আছে? কিন্তু দেখুৱাই হ’লেও নিয়মটোতো মানিব লাগিছিল! তাৰ পিছত আহিল গোপনীয়তাৰ কথাটো৷ চৰকাৰৰ ভাষ্য হ’ল ৰাফেল চুক্তিৰ কথাবোৰ ৰাজহুৱা কৰিব নোৱাৰি কিয়নো ইয়াৰ লগত দেশৰ প্ৰতিৰক্ষাৰ কথা জড়িত হৈ আছে৷ কথা হ’ল কাৰ লগত চুক্তি কৰা হৈছে, কিমান টকাৰ চুক্তি কৰা হৈছে সেইবোৰত কি গোপনীয়তা আছে? গোপনীয়তাৰ কথা থাকিব পাৰে বিমানখনৰ কাৰিকৰী আৰু বৈজ্ঞানিক কথাবোৰলৈহে৷ কিন্তু গোপনীয়তাৰ কথা ইমানকৈ কোৱাৰ কাৰণ বেলেগ৷ ইউ পি এ চৰকাৰৰ দিনত, ২০১২ চনত যেতিয়া ১২৬ খন ৰাফেল বিমান কিনাৰ বাবে চুক্তি হৈছিল, তেতিয়া প্ৰতিখন বিমানৰ দাম ধাৰ্যকৰা হৈছিল ৬৭০ কোটিকৈ আৰু এন ডি এৰ দিনত ২০১৫ চনত কৰা চুক্তি মতে সেই একেখন বিমানৰ দাম হ’লগৈ ১৬৬০ কোটি৷ এতিয়া সকলোৰে প্ৰশ্ন হৈছে মাত্ৰ তিনি বছৰৰ ব্যৱধানত কেনেকৈ কি যুক্তিত এই দাম বৃদ্ধি কৰা হ’ল ? তাৰ কোনো গ্ৰহণযোগ্য আৰু বিশ্বাসযোগ্য ব্যাখ্যা আছে নে? নাই, এতিয়ালৈকে কিন্তু চৰকাৰে তেনে কোনো ব্যাখ্যা দিব পৰা নাই।\nতাতোকৈ ডাঙৰ কথা হৈছে ইউ পি এৰ দিনত কৰা চুক্তি মতে উৰিব পৰা অৱস্থাত প্ৰথম বিমান কেইখনমান ফ্ৰান্সৰ পৰা অনাৰ পাছত,বাকী বিমানবোৰ দাছো এভিয়েচনৰ(Dassault Aviation)ৰ সহযোগত ভাৰত চৰকাৰৰ প্ৰতিৰক্ষা মন্ত্ৰালয়ৰ অধীনস্থ সংস্থা হিন্দুস্থান এৰ’নটিকছ লিমিটেড, হাল(Hindustan Aeronautics Limited)ৰ দ্বাৰা নিৰ্মাণ কৰাৰ কথা আছিল৷ কিন্তু ২০১৫ চনত কৰা চুক্তি অনুযায়ী ৰাফেল বিমানৰ ভাৰতত কৰিবলগীয়া কামৰ বাবে নিয়োগ কৰা হ’ল অনিল আম্বানীৰ ৰিলায়েন্স গ্ৰুপক৷ তাৰ বাবে অনিল আম্বানীয়ে Dassault Reliance Aerospace Ltd নামৰ যৌথ কোম্পেনী এটাই খুলি ল’লে ২০১৭ চনত, নাগপুৰত৷ মন কৰক, আমাৰ দেশৰ প্ৰতিৰক্ষা মন্ত্ৰলায়ৰ অধীনত থকা ৰাজহুৱা খণ্ডৰ ’হাল’ এ আজি ইমান বছৰ ধৰি কিমান যুঁজাৰু বিমান তৈয়াৰ কৰি আহিছে!আৰু ৰিলায়েন্সে এই ঠিকাটো পোৱা বাবেহে নতুনকৈ এনে এটা কোম্পেনী খুলিলে, ইয়াৰ আগলৈ তেওঁলোকে কেতিয়াও এনে কাম কৰিয়ে পোৱা নাছিল৷ এইবোৰ কথা কেনেকৈ ব্যাখ্যা কৰা যায়? চৰকাৰে কি কয়? বোলে নাই ’হাল’ৰ ডাছো এভিয়েচনৰ প্ৰযুক্তি লৈও ৰাফেল বিমান তৈয়াৰ কৰাৰ সামৰ্থ্য নাই৷ প্ৰতিৰক্ষা মন্ত্ৰী সীতাৰমণৰ ভাষ্য৷ কিন্তু ’হাল’ৰ প্ৰাক্তন মূৰব্বী টি সূৱৰ্ণ ৰাজুৱে সৌ সিদিনা কি কৈছে: "আপোনালোকে কয় কি, সম্পূৰ্ণ দেশীয় প্ৰযুক্তিৰে 'হাল'এ যদি ভাৰতীয় বায়ু সেনাৰ প্ৰধান যুজাৰু বিমান, ২৫ টনৰ অত্যাধুনিক চুখয় বিমান তৈয়াৰ কৰিব পাৰে, আৰু ডাছো এভিয়েচনে তৈয়াৰ কৰা মিৰাজ ২০০০ৰ চোৱাচিতা কৰা আৰু তাৰ আধুনিকীকৰণৰ কামো ইমান দিনে কৰিব পাৰিছিল, এতিয়া কি কাৰণে ৰাফেলৰ প্ৰযুক্তি চম্ভালাৰ সামৰ্থ্য ’হাল’ৰ নোহোৱা হ’ল?"\nযুক্তিৰ খাতিৰত ধৰি ল’লো ’হাল’ৰ সেই সামৰ্থ্য নাই বুলি৷ ’হাল’ চৰকাৰী সংস্থা নহয় জানো, সামৰ্থ্য নাই যদি তাক সামৰ্থ্যৱান কৰি তোলাত সমস্যা ক’ত? তোমালোকৰ দৰে দেশপ্ৰেমী মানুহ পৃথিৱীত ক'ৰবাত আছে নে? তেনেহ’লে নিজৰ দেশপ্ৰেমৰ পৰকাষ্ঠা নেদেখুৱা কিয়? আনহাতে ক’ত ’হাল’ আৰু ক’ত ৰিলায়েন্স এৰ’স্পেচ লিমিটেড, যাৰ এই বিষয়ে কোনো অভিজ্ঞতাই নাই৷ এটা সাধাৰণ ঠিকা দিওঁতেও দেখোন চৰকাৰে কেইবা বছৰৰো অভিজ্ঞতা বিচাৰে, তেন্তে এই ৫৯০০০ হাজাৰ কোটিৰ ঠিকা এটাত ইমান সোলোক ঢোলোক চৰ্ত কিয়? ঘটনাৰ শেহতীয়া মোৰটোহে আৰু আমোদজনক হৈ পৰিছে৷ ইমান দিনে চৰকাৰে কৈ আছিল যে ৰিলায়েন্সক দাছো এভিয়েচনৰ অফছেট পাৰ্টনাৰ কৰাত ভাৰত চৰকাৰৰ কোনো হাত নাই৷ যিখন চৰকাৰে দুনীয়াৰ নোসোমাবলগীয়া কথাবোৰত সোমায়, সেইখন চৰকাৰে ৫৯০০০ কোটি টকাৰ ঠিকা এটাত দাছো এভিয়েচনে ভাৰতত কাক সহযোগী হিচাপে ল’ব, মানে তাত হস্তক্ষেপ নকৰিব, মই মৰিলেও এই কথা বিস্বাস কৰিব নোৱাৰিম৷ কিন্তু ফ্ৰান্সৰ পূৰ্বৰ ৰাষ্ট্ৰপতি অলাণ্ডে, যাৰ লগত নৰেন্দ্ৰ মোডীয়ে এই চুক্তিখন স্বাক্ষৰ কৰিছিল তেওঁহে গোমৰ ফাঁক কৰি দিলে, তেওঁ কৈছে যে ৰিলায়েন্সৰ নাম চুপাৰিছ কৰিছিল ভাৰতে৷ এতিয়া আপুনি ক’ত মৰে মৰক! তেনেহ’লে কি হ’ল? তাৰমানে দেশৰ স্বাৰ্থ পিছ, ব্যক্তিগত পুঁজিপতিৰ স্বাৰ্থ আগ? এই চৰকাৰখন যে ধনী আৰু ধনীৰ দালালৰ চৰকাৰ তাৰ আৰু কিমান প্ৰমাণ লাগে?দেশপ্ৰেম দেশপ্ৰেম বুলি অনবৰতে আওৰাই থকা সকলে, এতিয়া কি দেশখনকে বিক্ৰী কৰিবলৈ ওলাইছে\nলেখকৰ অসমীয়াৰ সুখ-দুখত প্ৰকাশিত আনবোৰ লেখাৰ বাবে ক্লিক কৰকঃ http://www.xukhdukh.com/search/label/paresh-Malakar\nTags # ANALYSIS # ARTICLE # paresh-Malakar # পৰেশ-মালাকাৰ # প্ৰৱন্ধ # বিশ্লেষণ\nBy xukhdukh.com on October 06, 2018


Mystery of Dream In Assamese সপোনৰ ৰহস্য - JonakAxom- Assamese Quotes, Blogging , Business Ideas, Tips And Tricks\nএই বিষয়টো ইমানেই জটিল যে বিজ্ঞানত এই সম্পকে আলোচনা কৰিবৰ বাবে এটা বিশেষ শাখাই আছে বিজ্ঞানত যাক কোৱা হয় অৰ্নিয়অলজি ।\nইয়াৰ ভিতৰত REM অবস্থাটো বেছি গুৰুত্বপুৰ্ন কিয়নো এই অবস্থাত নিজে নিজে চকুটো বাও ফালৰ পৰা সো ফালে বা সো ফালৰ পৰা বাও ফাললৈ গতি কৰি থাকে। এই অবস্থাটো আমি চাব পাৰো যদি কাৰোবাক শুই থকা অবস্থাত কম্পিউতাৰ ৰেকৰ্ডিং কৰো। যদি আমি শুই থকা অবস্থাত কাৰোবাৰ কম্পিউতাৰ ৰেকৰ্ডিং চাও তেতিয়া আমাৰ ব্ৰেইনৱ পঠিওৱা ইলেক্ট্ৰিকেল ডাটাৰ জৰিয়তে বহুত বিছিত্ৰ বস্তু দেখা পোৱা যায়।আমি সাৰ পাই থকা অৱস্থাত ব্ৰেইনে যিবোৰ কাম কৰি থাকে REM অৱস্থাত শুই থাকোতেও একেই কাম কৰি থাকে যিটো ৰহস্যময় তথা ভাৱিব লগিয়া। এই সময়োতো আমাৰ ব্ৰেইনে বহুত শক্তি নষ্ট কৰে কিন্তু আমি গম নাপাও। কিন্তু শুৱা সময়ত কিছুমান কেমিকেল যেনেদৰে হিষ্টামিন, চেৰট'নিন এইবোৰ নোলাই যাৰ বাবে আমি বিভিন্ন অভিব্যক্তি বোৰ অনুভৱ কৰিব পাৰো কিন্তু আমৰ শৰিৰে সেইবোৰ ষ্পষ্ট কৰি দেখাই নিদিয়ে।কিম্তু কিছুমানৰ ক্ষেত্ৰত শুৱা অৱস্থাটো এই কেমিকেল বোৰে পৰিমানত খেলি মেলি হয় যাৰ বাবে শৰীৰ ল'ৰে অথবা কিছুমানেটো খোজও কাঢ়ে।\nকিছুমান শুই থকা অবস্থাটো সাৰ পাই থাকে কিন্তু মনে কয় সি REM অবস্থাত আছে আৰু শৰীৰ চলাচল নকৰে যাক আমি sleeping paralysis বুলি জানো। আমি সপোন দেখি থাকিলে সাৰ পাও কিন্তু আমি লৰচৰ কৰিব নোৱাৰো তাৰ পৰা আমি জানিব পাৰো যে আমি সপোন REM অৱস্থাত হে সপোন দেখা পাও।\nকিন্তু কিয় দেখো সপোন দেখো? ইয়াৰ সহজ উত্তৰ. আমি দিনত যিবোৰ দেখো বা কৰো সেইবোৰ মেমৰী হিছাপৰে আমাৰ ব্ৰেইনত জমা হয়। আৰু শুৱা সময়ত সেই মেমৰি বোৰ স্কেন হয় আৰু শৃংখলাবদ্ধ ভাবে সাজে।আৰু সেই মেমৰি বোৰৰ মাজত যি সংযোগ থাকে সেইবোৰ আৰু বেছি শক্তিশালী কৰি ৰাখে যাতে আমি সেই মেমৰি বোৰ পাছত আৰু ভালদৰে ব্যবহাৰ কৰিব পাৰো।\nউদাহৰন স্বৰূপে কোনোৱে যদি গীটাৰ শিকি আছে তেতিয়া আজি যি খিনি শিকিছে সেয়া পাছলৈও ব্যবহাৰ কৰিব , তাৰ আগদিনাও সি নিশ্চয়কৈ কিবা শিকিছে, যাতে প্ৰতিদিনে শিকা বোৰ খেলো মেলি নহয় তাৰ বাবে তাক শৃংখলাবদ্ধভাবে সাজে , এইকাম আমাৰ unconsious mind এ কৰে। এই কাম খিনি আছলতে consiuos mind এ বুজিব নোৱাৰে যাৰ বাবে , ই মাথো কিছুমান random মেমৰি দেখে আৰু তাৰ পৰাই ই অৰ্থ বিছাৰিবলৈ প্ৰয়াস কৰে।আৰু সেয়ৱ সপোন বোৰ দেখা পাও আৰু এইবোৰ সচৰাচৰ আমাৰ দৈনন্দিন জীৱনৰ লগত কেনেবাকৈ হলেও অকন মান হলেও মিলা দেখা যায়।\nকেতিয়াবা কিছুমান সপোন দেখো যাৰ কোনো কাৰন নাথাকে ইয়াৰ কাৰন হয়- এইবোৰ তেতিয়া হয় যেতিয়া আমাৰ unconsious mind এ দেখা চিত্ৰ বোৰ বহুত random হয়।\nসপোন দেখাটো ভাল কথা কিয়নো সপোন দেখা সময়ত আমাৰ ব্ৰেইনে মেমৰী বোৰৰ মাজত থকা connection বোৰ আৰু অধিক শক্তিশালী কৰিবলৈ চেষ্টা কৰে। আৰু এই সময়ত আমাৰ consious mind এ যিবোৰ ফটো দেখৱ সেইবোৰ random হয় যাৰ বাবে আমি সপোনৰ অৰ্থ উলওৱাটো কোনো যুক্তিসংগত নহয়\nএইয়া হল সপোনৰ আৰৰ ৰহস্য।


মহ আৰু ডেংগু নিয়ন্ত্ৰণৰ বাবে পশ্চিম বংগ চৰকাৰে ব্যৱহাৰ কৰিছে গাপ্পি মাছঃ অসমে পাৰিবনে? - The Cross Current\nমহ আৰু ডেংগু নিয়ন্ত্ৰণৰ বাবে পশ্চিম বংগ চৰকাৰে ব্যৱহাৰ কৰিছে গাপ্পি মাছঃ অসমে পাৰিবনে?\nBy The CrossCurrent\t On Oct 23, 2021\nকিছু দিনৰ পূৰ্বে কলিকতাৰ শিলিগুৰি চহৰৰ নিষ্কাশন নলাৰ মহ নাইকিয়া কৰিবলৈ এৰি দিয়া হৈছিল গাপ্পি মাছ। প্ৰদূষণৰ বাবে এই গাপ্পি মাছ জীয়াই নাথাকিল। সেয়েহে এইবাৰ ১৮ নং ৱাৰ্ডৰ প্ৰাক্তন কাউন্সিলাৰ আৰু শিলিগুৰি জলপাইগুৰি উন্নয়ন প্ৰাধিকৰণ ব’ৰ্ডৰ সদস্য নিখিল চাহনীয়ে কয় যে কৰোনাৰ প্ৰাদুৰ্ভাৱৰ মাজতে ডেংগুৰ প্ৰতি লক্ষ্য ৰাখি মাছটো মুকলি কৰাৰ সিদ্ধান্ত লোৱা হৈছে। নিখিল বাবুয়ে লগতে কয় যে গাপ্পি মাছ লেতেৰা আৰু দূষিত পানীত দীৰ্ঘদিন ধৰি জীয়াই থাকে গতিকে গাপ্পি মাছ নলাত এৰি দিয়া হৈছে। আজি মহৰ লাৰ্ভা ক্ষতিগ্ৰস্ত কৰিবলৈ ১৮ নং ৱাৰ্ডৰ বিভিন্ন নলাত ৫ কিলোগ্ৰাম মাছ এৰি দিয়া হৈছিল। ইফালে গাপ্পি মাছেৰে মহ তথা ডেংগু আৰু মেলেৰিয়াৰ দৰে মাৰাত্মক ৰোগ প্ৰতিৰোধ কৰাৰ চিন্তা চৰ্চা কৰিছে পশ্চিম বংগ প্ৰশাসনে। আনকি এতিয়া গাপ্পি মাছ ব্যৱহাৰ কৰি অন্য ৰাজ্যতো মহ নিয়ন্ত্ৰণৰ বাবে আগ্ৰহী হৈ পৰিছে দেশৰ জনতা। তদুপৰি অসমতো এই গাপ্পি মাছৰ সহায়ত পৰীক্ষামূলকভাৱে মহ নিয়ন্ত্ৰণৰ চেষ্টা কৰিবলৈ ৰাজ্যৰ মুখ্যমন্ত্ৰী হিমন্ত বিশ্ব শৰ্মাক আহ্বান জনাইছে ৰাজ্যৰ সচেতন মহলে।\nপশ্চিম বংগত তৃণমূলৰ জয় নিশ্চিতঃ তৃণমূল কংগ্ৰেছৰ ৰাজ্যিক যুৱ সভানেত্রী সায়নী ঘোষ\nএইবাৰ গুৱাহাটীত বঙালী ভাষাৰ ফলকৰ ওপৰত ক’লা ৰং লগাই বঙালী ভাষাক মোহাৰি পেলালে বীৰ লাচিত সেনাই


তোৰে মোৰে আলোকৰে যাত্ৰা - অগ্নিভ দত্ত - সাহিত্য ডট অৰ্গ\n“দেউতা, এইয়া অবিনাশ দা। মই যে কৈ থাকোঁ আমাৰ কলেজৰ, বিৰাট ভাল গান গাই বুলি!” – জয়ন্ত মাধৱ বৰুৱাৰ জীয়ৰী মেঘনাই কৈ উঠিল। জয়ন্ত মাধৱ বৰুৱা চহৰখনৰ অতি প্ৰভাৱশালী ব্যক্তি। কয়লাৰ বেপাৰৰ পৰা চাহবাগানলৈ সকলো ফালেই তেখেতৰ ব্যৱসায়ে শিপাই আছে।\n“অ অ তোমাৰ কথা মেঘনাই কৈয়ে থাকে বুজিছা আৰু তোমালোকৰ সমাজ সেৱাৰ সেই NGO ৰ কথাও শুনি আছোঁ। খুব ভাল কাম কৰি আছা।” – বৰুৱাই জীয়েকৰ কথাৰ লগতেই তাল মিলাই ক’লে।\n“নাই নাই খুৰাদেউ, সৰু-সুৰা চেষ্টা কিছুমান এইবোৰ সমাজখনৰ কাৰণে”- অবিনাশে লাহে কৈ ক’লে।\n“পিছে অবিনাশ, তোমাৰ ঘৰনো কোন ঠাইতহে?”- বৰুৱাই চাহৰ পিয়লাত চুমুক এটা মাৰি আকৌ মাত দিলে।\n“শিৱসাগৰৰ কালুগাঁওত মোৰ ঘৰ খুৰাদেউ” –অবিনাশে এই বুলি কোৱাৰ লগে লগে বৰুৱাৰ মনতো হঠাৎ ত্ৰিশ/ পইত্ৰিছ বছৰৰ আগৰ দিনবোৰলৈ মন উৰা মাৰিলে।\n“আই, জয়ন্তও আহিছে। ভাতকেইটা বাঢ়ি দে সোনকালে।” তেনেকৈয়ে হয়তো চিঞৰি উঠিছিল ৰাতুল মানে কালুগাঁৱৰ ৰাতুল চলিহাই।\nজয়ন্তই কোঁৱৰপুৰৰ পৰা আহি বৰপাত্ৰ দলত মোমায়েকৰ ঘৰত থাকি বৰপাত্ৰ দল হাইস্কুলত পঢ়িছিল। তেনেকৈয়ে জয়ন্ত আৰু ৰাতুলৰ বন্ধুত্ব গঢ়ি উঠিছিল একেখন স্কুলত একেলগে পঢ়াৰ সূত্ৰে। জয়ন্তৰ স্কুলীয়া জীৱনৰ আধা সময় হয়তো ৰাতুলৰ ঘৰতেই পাৰ হৈছিল।\n“জয়ন্ত, এইখিনি গৰৈ মাছৰ পিতিকা তয়ে খা।” –ৰাতুলৰ মাকে জয়ন্তলৈ আগ্ৰহেৰে কিবা অকনমান বেলেগ বস্তু থাকিলেই থৈ দিয়ে।\n“অ’ আই, তোৰ পিতেৰ মই নে ই জয়ন্ত, খোৱা খোৱা ইয়াকে খোৱা” বুলি পাকঘৰত পিৰাখন পাৰি বহিলৈ ৰাতুলে হাঁহি হাঁহি মাকক জোকায়।\n“অই জয়ন্ত কাইলৈ বৰ পিতায়ে হাঁহ মাৰিব। তই ঘৰত ইয়াতে থাকিম বুলি কৈ আহিবি দেই!” বুলি ৰাতুলৰ মাকে জয়ন্তৰ থালত ভাত বাঢ়ি মাত দিয়ে।\nএনেকৈয়ে দিনবোৰ গৈ আছিল সহজ-সৰল সুন্দৰ জীৱন এটা। কিন্তু সময়ৰ লগে লগে সলনি হৈ গ’ল বহুতো। আন্দোলনটোৰ লগে লগে সিহঁতৰ কালুগাঁওখনৰ লগতে ওচৰৰ অঞ্চলবোৰলৈও কিছুমান নতুন নতুন ধাৰণাৰ আগমন ঘটিল। বিশ্ববিদ্যালয়ত পঢ়ি থকা মোহন কাইটিৰ নিচিনা ডেকা সমাজলৈ নতুনত্ব আনিবৰ কাৰণে ঘৰৰ পৰা নোহোৱা হ’ল। মোহন কাইটি কেৱল কালুগাঁৱৰে নহয় সমস্ত অঞ্চলটোৰে কাৰণে আদৰ্শ আছিল।\n“অই মোহন কাইটি আৰু লগৰকেইটা মান আহি চেতিয়া গাঁৱত আছেহি বোলে! আৰু আজি ৰাতি ভদ্ৰকাইহঁতৰ ঘৰত কিবা মিটিং পাতিছে। যাবি নেকি?”বুলি ৰাতুলে জয়ন্তক সোধাৰ দিনাৰ পৰাই হয়তো সিহঁতৰ জীৱনে এক বেলেগ গতি ল’লে। কি উদ্দীপ্ত ভাষণ দিছিল মোহন কাইটিৰ লগত অহা হিতেন শৰ্ম্মা নামৰ ল’ৰাজনে সেই ৰাতি। মাটিৰ কথা, সমাজৰ কথা সমাজখনক নতুনকৈ সজোৱাৰ সপোনৰ কথা অনৰ্গল কৈ গৈছিল তেঁও। লগতে নিজে লিখা দুই-এটা কবিতাও আবৃতি কৰি গৈছিল। শিঁহৰিত হৈ উঠিছিল সিহঁতৰ মনবোৰ। নতুন সমাজ এখনৰ সপোনত। ৰাতুল আৰু জয়ন্তই খুব ভাল গান গাইছিল। সেইকাৰণে মোহন কাইটিয়ে সিহঁত দুটাক গান এটা গাবলৈ ক’লে। মিটিঙৰ শেষত দুয়ো জ্যোতি প্ৰসাদৰ ‘তোৰে মোৰে আলোকৰে যাত্ৰা’ গাইছিল। হিতেন শৰ্ম্মা উঠি আহি দুইটাৰে কান্ধত থপৰিয়াই ভাল হোৱা বুলি কৈছিল। দুয়োৰে মন পুলকিত হৈ পৰিছিল সেই দিনা।\n“এই তহঁতে এইবোৰ কিহতনো লাগিছ? বৰপিতায়েৰে ভাল পোৱা নাই দেখোন!” বুলি এদিন ৰাতুলৰ মাকে কোৱাত জয়ন্তই বুজাইছিল কেনেকৈ সিহঁতে এখন নতুন সমাজ গঢ়াৰ সপোন দেখিছে যত গাঁৱৰ মানুহে আৰু ধনবৰ কাইটিৰ আধি মাটিত কৰা খেতিৰে পেটৰ ভোক গুচাব নালাগিব। গাঁৱৰ মানুহৰ সৰু বেমাৰ এটা হ’লেই ডাক্টৰ বিচাৰি হাবাথুৰি খাব নেলাগিব, সমাজত কোনো শ্ৰেণী নাথাকিব, বৈজ্ঞানিক সমাজবাদ প্ৰতিষ্ঠা হ’ব। ৰাতুলৰ মাকে কথাবোৰ ভালদৰে নুবুজিলেও আৰ্শীবাদ দিছিল সিহঁতৰ আশাবোৰ পুৰণ হওঁক বুলি।\n“আই, তই চিন্তা নকৰিবি আমি সোনকালেই ঘূৰি আহিম।” বুলি কোনোবা এটা ধলপুৱাতে ৰাতুলৰ মাকক সেৱা কৰি সিহঁত নতুন সমাজ গঢ়িবলৈ যাত্ৰা কৰিছিল এক অচিন ঠাইলৈ। সেই যাত্ৰাতে সিহঁতৰ একেলগৰ দিগন্তক আদ বাটতে হেৰুৱাইছিল। মখলঙ বেমাৰত চকুৰ আগতে চটফটাই জীৱন যুদ্ধত হাৰ মনা দিগন্তক হাবিৰ মাজত চিৰকাললৈ শুৱাই দিছিল নিজ হাতেৰেই সিহঁতে। ৰাতুলে গোটেই ৰাতি ফেঁকুৰি ফেঁকুৰি কান্দিছিল সেইদিনা। তথাপি দুচকুৰ তেজাল সপোন শেষ হোৱা নাছিল সিহঁতৰ।\nস্বদেশৰ সপোনত এদিন জয়ন্তই নিজ হাতেৰে ধনবৰ কাইটিৰ বুকুত গুজি দিছিল তিনিটাকৈ শীতল বুলেট। লাহে লাহে আকৌ সময়বোৰ সলনি হ’বলৈ ধৰিলে। আপোনজনৰ তেজৰ দাগবোৰ য’তে ত’তে লাগিবলৈ ধৰিলে।এদিন জয়ন্তহঁতক বচাবৰ কাৰণে মোহন কাইটিয়ে শত্ৰুৰ গুলি বুকুত পাতি ল’লে হাঁহি হাঁহি। জয়ন্তই নিজৰ যোগ্যতাৰেই জিলাখনৰ দায়িত্ব লৈ মোহনকাইৰ স্থান ল’বলৈ সাজু হৈ উঠিল। কিন্তু ৰাতুল কেৱল বন্দুকৰ ঝন-ঝননিতে সীমাবদ্ধ নাথাকিল ,বন্দুকতকৈও তেজাল আছিল ৰাতুলৰ কলম।\nলাহে লাহে হয়তো সলনি হ’ব ধৰিছিল ৰাতুল আৰু জয়ন্তৰ মনবোৰ আৰু এদিন জয়ন্তই নিজৰ লগতে লগৰ কেইবাজনকো লৈ জীৱন যুঁজত হৰাৰ কথা ঘোষণা কৰি সংগঠনৰ পৰা ওলাই আহিল। জীৱনে অন্য এক গতি লোৱা আৰম্ভ কৰিলে জয়ন্তৰ। ধন-পইচা সোঁ-সোৱাই ব’ব ধৰিলে। এসময়ত গাঁৱৰ পঁজাত এসাজ পালে খাই ৰাতিটো কটোৱা দিনবোৰৰ ঠাই ফাইভ ষ্টাৰ হোটেলৰ কোঠালিয়ে ল’লে। লাহে লাহে তোৰে মোৰে আলোকৰে যাত্ৰাৰ ঠাই দালালৰ লগৰ যাত্ৰাৰে শেষ হোৱা হ’ল। ইমানৰ পাছতো কিন্তু ৰাতুলহঁতৰ ভূতে খেদিয়েই থাকিল।\nআবেলিৰ শেৱালি কোমল বতাহজাকেও কেঁচা তেজৰ গোন্ধ কঢ়িয়াই অনা হ’ল। আন্ধাৰত পোহৰ বিচাৰি খেপিয়াই ফুৰোঁতে, কেৱল বুৰ গ’ল ভ্ৰাতৃৰ জবকা জবক তেজত।\nএনেতে এদিন ফোনটোত খবৰ আহিল ৰাতুল আহিছে। ৰাতুল আহিছে শয্যাগত মাকক এবাৰ পাৰিলে শেষ দেখা কৰিবলৈ ঘূৰি যোৱাৰ প্ৰতিশ্ৰুতিৰে। কিন্তু মাকৰ মুখ দেখাৰ আগতেই জাঁজীমুখত নিশাটো কটোৱা অৱস্থাতেই ৰাং কুকুৰে ধৰাৰ দৰেই জপটিয়াই ধৰিলেগৈ জয়ন্তৰ বাহিনীয়ে ৰাতুলক। পত্নী আৰু তিনিমহীয়া সন্তানৰ বুকুৰ পৰা চোঁচৰাই আনিলে গোটেই দেশখনকেই ঘৰ কৰি লোৱা ৰাতুলক। ইমানেই ভয় সুদা হাতেৰে অহা ৰাতুলহঁতলৈ মুখ ঢাকি অহা জয়ন্তহঁতৰ।\n“অই চাল্লা, কি কৰিব আহিছিলি ইয়ালৈ?” –জয়ন্তই ক’লা কাপোৰেৰে ঢকা মুখৰ মাজেদি ভগ্ন দেহৰ ৰাতুলক উদেশ্য কৰি বন্দুকটো টোৱাই চিঞৰি উঠিল।\nজয়ন্তই মন কৰিলে ৰাতুলৰ ভগ্ন দেহাটোলৈ, তথাপিও যেন মুখখনত এতিয়াও জিলিকি আছে সেই একেই উজ্জ্বলতা একেই দৃঢ়তা; সেই তোৰে মোৰে আলোকৰে যাত্ৰা গোৱাৰ সময়ৰ দৰেই।\nআন্ধাৰ ৰাতিটো যেন ৰাতুলৰ নিৰৱতাই আৰু গভীৰ কৰি পেলাইছে।\n“এতিয়াও তই যদি ইচ্ছা কৰ চাৰেণ্ডাৰ কৰি আৰামত জীৱন কটাব পাৰ, বুজিছ?” –জয়ন্তই মাত দিলে যদিও মন কৰিলে যাতে ৰাতুলে মাতটো ধৰিব নোৱাৰে তাৰ।\nহঠাৎ ৰাতুলৰ মুখখন আৰু উজ্জ্বলি উঠিল –তহঁতৰদৰে কাপুৰুষৰ দৰে মুখত কাপোৰ বন্ধা জীৱনতকৈ ছহিদৰ জীৱনেই ভাল বুজিছ? লাগিলে অকলেই উৰাম মোৰ তেজৰ পতকা কিন্তু তহঁতৰ এই জীৱন ধিক।\nধাই ধাই ধাই কেৱল তিনিটা শব্দ।তাৰ পাছত পৰি ৰ’ল মাথোঁ ৰাতুলৰ নিথৰ দেহাটো।\n“এহ: কালু গাঁৱৰ কাৰ ল’ৰাহে তুমি? হঠাৎ সম্বিত ঘূৰাই পোৱাৰ দৰে কৰি বৰুৱাই অবিনাশক সুধিলে।\n“ছহিদ ৰাতুল চলিহাৰ ল’ৰা, খুৰাদেউ।”\nউহ: একেই দৃঢ়তা একেই উজ্জল মুখখন। মুখৰ ভিতৰতে বিৰবিৰাই উঠিল বৰুৱাই। বৰুৱাৰ বুকুখনত হঠাৎ কিবা এটাই যেন হেচুকি ধৰাৰ দৰে লাগিল, মূৰটোও চোন আচন্দ্ৰাই কৰিছে! কাণত যেন বাজি উঠিছে-‘তোৰে মোৰে আলোকৰে যাত্ৰা’।\n← দুঃস্বপ্ন (মৃদুল কুমাৰ শৰ্মা)\nমোৰ প্ৰকাশ পোৱা নতুন কিতাপখন – দিগন্ত কুমাৰ ভট্টাচাৰ্য →\nএটা মনোগ্ৰাহী সংখ্যা ৷


আশাই এতিয়া একমাত্ৰ আশা, কিশোৰী অৱস্থাতে দায়িত্ব মূৰ পাতি লৈছে পাঁচজনীয়া পৰিয়ালৰ ! ১২ জনী গৰুৰ সৈতে আশাৰ জীৱন সংগ্ৰামৰ কাহিনী...\nক'ভিডসৃষ্ট পৰিবেশে কঢ়িয়াই অনা দুৰ্যোগৰ মাজতে পোহৰলৈ আহিছে মৰিয়নিৰ এগৰাকী কিশোৰীৰ জীৱন সংগ্ৰামৰ কাহিনী। পৰিয়ালৰ সমস্ত দায়িত্ব হেলাৰঙে মূৰ পাতি জীৱন যুদ্ধত অৱতীৰ্ণ হৈছে মৰিয়নি নগৰৰ পাশ্বৱৰ্তী এলেকা শান্তিপুৰৰ আশা প্ৰধান নামৰ কিশোৰীগৰাকী।...\n| News18 Assam | July 19, 2021,4:51 pm IST\nন বিজেপি ৰূপজ্যোতি কুৰ্মীয়ে মৰিয়নিৰ সোনোৱাল চাহ বাগিছাত দ্বি-শতাধিক শ্ৰমিক আৰু বিজেপি কৰ্মীক লৈ আয়োজন কৰে এখন জনসভা।...\n| News18 Assam | July 18, 2021,8:28 pm IST\nযুৱকজনক হত্যা কৰি কাষৰ এখন পথাৰত মৃতদেহটো পেলাই থৈ যায় হত্যাকাৰীয়ে।...\n| News18 Assam | July 18, 2021,8:07 am IST\nAssamese Weightlifter: ৯ আগষ্টৰ ৰাষ্ট্ৰীয় প্ৰতিযোগিতালৈ কিদৰে সাজু মৃদুস্মিতা, অনুশীলনৰ বাবে উন্নত ব্যায়ামাগাৰৰ অভাৱ\nশিৱসাগৰৰ এখন দোকানত চেলছ গাৰ্ল ৰূপে কৰ্মৰত হৈ লাভ কৰা দৰমহাৰ ধনেৰে প্ৰশিক্ষণ তথা ব্যায়ামাগাৰৰ খৰচ উলিয়াইছিল।...\n| News18 Assam | July 15, 2021,7:24 pm IST\nনগাই অসমৰ ভূমি দখল কৰি ৰনখাম গাঁৱৰ পৰা মাত্ৰ এক কিলমিটাৰ দূৰত আহি অৱস্থান কৰাক লৈ শংকিত হৈ পৰিছে ৰনখাম গাঁৱৰ বাসিন্দাসকল।...\n| News18 Assam | July 12, 2021,8:56 am IST\nChild Raped by Grand Father : ৬০ বছৰীয়া লম্পট ককাকৰ কামনাৰ বলি হ'ল ১১ বছৰীয়া নাতিনী, ঘটনাৰ সময়তে ধৰা পেলালে মাতৃয়ে।\nডালিম চাহ বাগিচাৰ পূজা মন্দিৰৰ সমীপৰ এখন পথাৰৰ পৰা পলাতক ধৰ্ষণকাৰী নন্দ কৰ্মকাৰক গ্ৰেপ্তাৰ।...\n| News18 Assam | July 11, 2021,7:32 pm IST\nআৰক্ষী চকীটোত এজন উপ–পৰিদৰ্শকসহ ৪ জন কনিষ্টবলে পাঁচডাল লাখুঁটিকে ভৰসা কৰি অতি কষ্টৰে পালন কৰি আছে দায়িত্ব।...\n| News18 Assam | July 5, 2021,6:25 pm IST\nমৰিয়নিত কংগ্ৰেছৰ দখলত থকা দুখন জিলা পৰিষদ আৰু পাঁচখন পঞ্চায়তৰ প্ৰতিনিধি সকলে আনুষ্ঠানিক ভাৱে বিজেপিত যোগদান কৰে।...\n| News18 Assam | July 4, 2021,6:42 pm IST\nবিধায়ক অখিল গগৈৰ গৃহ গাঁও লুসুৰাখনত দেখিবলৈ পোৱা গ’ল আনন্দৰ বন্যা।...\n| News18 Assam | July 1, 2021,7:37 pm IST\nPriyada Gogoi Celebrates Akhil's Release : মুকলি আকাশৰ তললৈ আহিল অখিল গগৈ, কেক কাটি মাতৃ প্ৰিয়দা গগৈয়ে প্ৰকাশ কৰিলে মুক্তিৰ আনন্দ।\nপ্ৰিয়দা গগৈয়ে কয়, "অখিলৰ মুক্তিৰ বাবে নিতৌ পুৱা গধুলি ভগৱানৰ ওচৰত প্ৰাৰ্থনা জনাইছিলোঁ। এতিয়া ঘৰৰ ল'ৰা ঘৰলৈ আহি শিৱসাগৰ সমষ্টিৰ লগতে ৰাজ্যখনৰ বাবে কাম কৰিব লাগিব অখিলে।"...\n| News18 Assam | July 1, 2021,6:41 pm IST\nকৰ নিদিলে গুলী! মৰিয়নীত ক্ষুদ্ৰ চাহ খেতিয়কক ভাবুকি এন এছ চি এনৰ\nএইক্ষেত্ৰত অসমৰ প্ৰশাসনে ক্ষুদ্ৰ চাহ খেতিয়কসকলক যথোচিত নিৰাপত্তা প্ৰদানত ব্যৰ্থ হোৱাৰ অভিযোগ উত্থাপন হৈছে।...\n| News18 Assam | June 25, 2021,9:08 am IST\nবিধায়ক গৰাকীয়ে বিজেপি গমন কৰাতো চুড়ান্ত বুলি NEWS18ক অনানুষ্ঠানিকভাৱে অৱগত কৰিলেও ক'ত আৰু কেতিয়া যোগদান কৰিব সেয়া এতিয়াও ঠিক হোৱা নাই বুলি প্ৰকাশ কৰে।...\n| News18 Assam | June 17, 2021,9:06 pm IST\nঅসমৰ বনাঞ্চলত নগাৰ বেদখল ৰোধ কৰিব নোৱাৰা বন বিষয়াৰ বীৰত্ব, বন্ধ কৰিলে অসমৰ যুৱকে গঢ় দিয়া উদ্যান।\n৬৩নং কুশল কোঁৱৰ গাঁও পঞ্চায়তে এম জি এনৰেগা আঁচনিৰ অধীনত ৯ লাখ টকাৰ এক পুঁজি মুকলি কৰি কাম কাজ আৰম্ভ কৰিছিল। কিন্তু উদ্যানখন গঢ় দিয়াৰ ক্ষেত্ৰত বাধা প্ৰদান কৰি অহাৰ অভিযোগ উত্থাপন হৈছে নিউ সোনোৱাল খণ্ড বন বিষয়া নৱজ্যোতি বৰাৰ বিৰুদ্ধে।...\n| News18 Assam | June 17, 2021,8:39 pm IST\nৰূপজ্যোতি কূৰ্মীৰ বিৰুদ্ধে মহিলা নিৰ্যাতনৰ অভিযোগ। পঞ্চায়ত সভানেত্ৰীৰ বিস্ফোৰক অভিযোগৰ পিছতে মৰিয়নিত তীব্ৰ প্ৰতিক্ৰিয়া।\nপঞ্চায়তৰ সভানেত্ৰীক বিধায়ক ৰূপজ্যোতি কুৰ্মীয়ে মানসিক নিৰ্যাতন, হাৰাশাস্তি, ভাবুকি প্ৰদান কৰি অহাৰ অভিযোগ।...\n| News18 Assam | June 16, 2021,1:34 pm IST\nপ্ৰেক্ষাগৃহৰ সন্মুখত বহি ৩ কিশোৰে সেৱন কৰি আছিল ড্ৰাগছ, ৰাইজে ধৰি গতালে আৰক্ষীক\nকেইদিনমানৰ পৰা কিশোৰকেইগৰাকীয়ে উক্ত স্থানত ড্ৰাগছ সেৱন কৰি থকা প্ৰত্যক্ষ কৰিছিল ৰাইজে।...\n| News18 Assam | June 15, 2021,2:00 pm IST


মন্ত্ৰী হিমন্ত বিশ্ব শৰ্মা আৰু ৰঞ্জিত দাসক তুলাধুনা লুৰিণজ্যোতি গগৈৰ\nগুৱাহাটী , February 9, 2020 9:18 pm\nকালি বিজেপিৰ ৰাজ্যিক সভাপতি ৰঞ্জিত দাসে “আছুৰ সাধাৰণ সম্পাদক লুৰিণজোতি গগৈ সৰুতে মুখ্য মন্ত্ৰী হ’ব খুজিছে তথা তেওঁ শিষ্টাচাৰ নাজানে” বুলি কটাক্ষ কৰাৰ পাছতেই আজি দাসৰ বিৰুদ্ধে সৰব হৈ পৰিছে লুৰিনজ্যোতি গগৈ।\nবিজেপিৰ ৰাজ্যিক সভাপতিগৰাকীক সমালোচনা কৰিবলৈ গৈ লুৰিণে বিজেপি তথা বিজেপি যুৱ মৰ্চাৰ সভাপতিৰ মাওবাদীৰে সৈতে সম্পৰ্ক থকা বুলি মন্তব্য কৰে।\n“চাবুৱা আৰু দুলীয়াজানত যিসকলে আক্ৰমণ কৰিছিল সেইসকলক মাওবাদী বুলি তেওঁ কৈছিল। কিন্তু ধৰা পৰিল সেইসকল বিজেপিৰ যুৱ মৰ্চাৰ সক্ৰিয় নেতা তথা চাবুৱাৰ বিধায়ক বিনোদ হাজৰিকা আৰু ৰামেশ্বৰ তেলীৰ অতিকৈ ঘনিষ্ঠ। এই কথাৰ পৰা স্পষ্ট হৈ গ’ল বিজেপিৰ তথা তাৰ ভাতৃ সংগঠনৰ নেতা কৰ্মীয়েহে তেওঁৰ চকুৰ সন্মুখতে মাওবাদীৰ সৈতে সম্পৰ্ক স্থাপন কৰিছে”, যুৱ সাংবাদিক সন্থা, অসমৰ এটা অনুষ্ঠানত অংশগ্ৰহণ কৰাৰ পাছত সংবাদ মাধ্যমৰ আগত এই মন্তব্য কৰে লুৰিণজ্যোতি গগৈয়ে।\nগগৈয়ে লগতে ৰঞ্জিত দাসক মাওবাদীৰ নেতা আখ্যা দি তেওঁক NIA-ৰ তদন্তৰ আওতালৈ আনিবলৈ দাবী জনায়।\nগগৈয়ে কয় ‘এনেবোৰ কাৰ্য্য ধৰা পৰাৰ পাছত NIA ই ৰঞ্জিত দাসক তদন্তৰ আওতালৈ আনিবৰ বাবে ছাত্ৰ সন্থাই আহ্বান জনাইছো।‘\nআনহাতে, লুৰিণজ্যোতি গগৈ সৰুতে অসমৰ মুখ্য মন্ত্ৰী হ’ব বিচাৰিছে বুলি দাসে কৰা মন্তব্যৰ উত্তৰ দি তেওঁ কয় ‘বিজেপিৰ সভাপতিগৰাকীয়ে পৰোক্ষভাৱে স্বীকাৰ কৰিলে যে এই আন্দোলনৰ যোগেদি বিকল্প যি ৰাজনৈতিক শক্তি হ’ব আৰু তেওঁলোকৰ জিকাৰ যিটো শক্তি সেইটো ইতিমধ্যে পাই গৈছে।‘\n“লুৰিণ গগৈ কৃষক হ’ব নে অন্য কিবা হ’ব সেয়া সময়ৰ প্ৰশ্ন। কিন্তু গণ আন্দোলনটোৱে তেওঁলোকৰ ভেটি লৰাই দিছে আৰু যিটো বিকল্প শক্তি আহিব সেইটোৱে যে চৰকাৰ গঠন কৰিব পাৰিব সেই কথা বিজেপিৰ ৰাজ্যিক সভাপতিগৰাকীয়ে পাকে-প্ৰকাৰে স্বীকাৰ কৰি ল’লে”, গগৈৰ মন্তব্য।\nইপিনে, ৰঞ্জিত দাসে শিষ্টাচাৰ ভাল কৰিবলৈ লুৰিণজ্যোতি গগৈক দিয়া পৰামৰ্শৰ পাছতে তেওঁক উভটি ধৰি লুৰিণে কয়, “তেওঁ শিষ্টাচাৰৰ কথা কৈ লাভ নাই। যিগৰাকী ব্যক্তিয়ে উজনি অসমলৈ গৈ নামনি অসমত থাকিলে পাকিস্তান যেন লাগে বুলি কয়, সেইজনে ৰাইজক কি শিষ্টাচাৰৰ পাঠ পঢ়াব?”\nযেতিয়া দেশৰ জাতীয় পতাকা উত্তোলন কৰিবলৈ যাওঁতে খহি পৰে বা ওলোটাকৈ উত্তোলন কৰে, তাৰ পাছত সেই কাৰ্য্যক গেঞ্জীৰ লগত তুলনা কৰে, তাৰ পাছত তেওঁ কি শিষ্টাচাৰ শিকাব?\nতদুপৰি, ‘অন্তৰ্বাসৰ লগত দেশৰ জাতীয় পতাকাক তুলনা কৰাজনৰ অন্যক শিষ্টাচাৰ শিকোৱাৰ কি যুক্তিযুক্ততা আছে? বুলি প্ৰশ্ন কৰি লুৰিণে লগতে কয় ‘এনে ব্যক্তিৰ পৰা অসমৰ মানুহে শিষ্টাচাৰৰ পাঠ কেতিয়াও গ্ৰহণ নকৰে।‘\nআনহাতে, যোৱা শুকুৰবাৰে শংকৰদেৱ সংঘৰ অধিৱেশনত লুৰিণজ্যোতি গগৈয়ে শ্ৰী মন্ত শংকৰদেৱ সংঘৰ বিৰুদ্ধে বিৰূপ মন্তব্য কৰা বুলি হিমন্ত বিশ্ব শৰ্মাই লুৰিণক কটাক্ষ কৰি তেওঁক অহংকাৰী আখ্যা দিছিল।\nমন্ত্ৰীগৰাকীৰ এই মন্তব্যৰ পাছতে তেওঁক উভটি ধৰি লুৰিণে কয়, “জনতাক যদিহে জনাৰ্দন বুলি গ্ৰহণ কৰিব নোৱাৰে, যদি হিমন্ত বিশ্ব শৰ্মাৰ তেনে অহংকাৰ হৈছে হৈ থাকক। তেওঁ ছুপাৰ গড হওক, তেওঁৰ কথাৰ সুৰ মিলাই যদি অন্য কোনোবা ছুপাৰ গড হ’ব বিচাৰিছে হ’বলৈ দিয়ক। কিন্তু গোটেই বিষয়টোৰ অপবাখ্যা কৰা হৈছে। তেওঁ ভোটৰ স্বাৰ্থত কোনোবা এটা অনুষ্ঠানক মূৰৰ ওপৰত ল’ব পাৰে।‘\nহিমন্তৰ প্ৰতি আহ্বান জনাই লুৰিণে কয় ‘কিন্তু জনতাৰ মূৰৰ ওপৰত কাকো তুলি নিদিবলৈ তেওঁক মই সকীয়াই দিছো। জুলুঙাৰ মেকুৰী কালি ওলায়ে পৰিল। বহুবল্কী, ডলাৰ বগৰী মন্ত্ৰীগৰাকীয়ে ইয়াৰ মাষ্টাৰ মাইণ্ড। মানুহৰ মনত প্ৰশ্ন আছিল এই দুষ্টবুদ্ধিৰ আঁৰত কোনোবা এগৰাকী ব্যক্তিৰ হাত আছে। নহ’লে শুদ্ধ কথা এটাক বিপথে পৰিচালনা সাধাৰণ ৰাইজে কৰিব বুলি কেতিয়াও বিশ্বাস কৰিব নোৱাৰি।‘


Sankardev Biography in Assamese। শ্ৰীমন্ত শংকৰদেৱৰ জীৱনী - assamintro.com\nশ্ৰীমন্ত শংকৰদেৱৰ জীৱনী Sankardev Biography in Assamese\nবাল্যকাল আৰু শিক্ষা-দীক্ষা\nভক্তিতত্ত্ব প্ৰকাশক গ্ৰন্থ\nশ্ৰীমন্ত শংকৰদেৱ একাধাৰে এগৰাকী ধৰ্ম প্ৰচাৰক, সমাজ সংগঠক, সুগায়ক, নৰ্তক, অভিনেতা, কবি, চিত্ৰকৰ আছিল। শংকৰদেৱ অসমীয়া জাতি-সাহিত্য-সংস্কৃতি নিৰ্মাতা।তেওঁ সাংস্কৃতিক প্ৰমূল্যৰে নৱবৈষ্ণৱ ধৰ্ম অথবা একশৰণ ধৰ্ম প্ৰচাৰ কৰি অসমীয়া সমাজ-জীৱনক একত্ৰিত আৰু সংহত কৰিছিল। অসমীয়া তথা ভাৰতীয় সাংস্কৃতিক জীৱনলৈ তেওঁ যি বিস্ময়কৰ অৱদান আগবঢ়াই গ’ল, তাৰ বাবে তেওঁক মহাপুৰুষ আৰু অৱতাৰী পুৰুষৰূপে আখ্যা দিয়া হয়।\nSankardev Biography in Assamese\nখ্ৰীষ্টীয় চতুৰ্দশ শতিকাত গৌড় ৰাজ্যৰ ৰজা ধৰ্ম নাৰায়ণে তেওঁৰ বন্ধু কমতা ৰাজ্যৰ ৰজা দুৰ্লভ নাৰায়ণলৈ সাতঘৰ বিশিষ্ট ব্ৰাহ্মণ আৰু সাতঘৰ কায়স্থ মানুহ পঠাইছিল। দুৰ্লভ নাৰায়ণে বৰ আদৰ-সাদৰ কৰি তেওঁলোকৰ নিজৰ ৰাজ্যত থাকিবলৈ দিছিল। কায়স্থ সাতঘৰৰ ভিতৰত চণ্ডীবৰ নামে এজন বিদগ্ধ পণ্ডিত আছিল। ৰজাই তেওঁক ‘শিৰোমণি ভূঞা’ উপাধি দি হাজোৰ ওচৰৰ মাগুৰী নামে ঠাইত স্থানীয় শাসক পাতিছিল। কিছুদিন সেই কাম সুকলমে কৰি শেষত ভোটবিলাকৰ উপদ্ৰৱত থাকিব নোৱাৰি তেওঁ বৰ্তমান নগাঁও জিলাৰ বৰদোৱা নামে ঠাইলৈ গৈ তাতে স্থায়ীভাৱে বাস কৰিছিল। তেওঁৰ বংশতে বৰ্তমানৰ বৰদোৱাৰ প্ৰায় ৮ মাইল দূৰত অৱস্থিত আলিপুখুৰী নামে ঠাইত ১৩৭১ শকৰ (১৪৪৯ খ্ৰীষ্টাব্দ) আহিন-কাতি মাহত শংকৰদেৱৰ জন্ম হয়। শঙ্কৰৰ পিতাকৰ নাম কুসুম্বৰ ভূঞা আৰু মাকৰ নাম সত্যসন্ধা দেৱী।\nশঙ্কৰদেৱৰ সৰু অৱস্থাতে পিতৃ-মাতৃৰ বিয়োগ ঘটাত বুঢ়ীমাক খেৰসুতীয়ে তেওঁক লালন পালন কৰে। সৰুতে তেওঁৰ পঢ়াৰ প্ৰতি বিশেষ ধাউতি নাছিল। খেল-ধেমালিতে কাল কটোৱা শঙ্কৰক বাৰ বছৰ বয়সত বুঢ়ীমাকে মহেন্দ্ৰ কন্দলি নামে অধ্যাপক এজনৰ টোলত নাম লগাই দিয়ে। বিদ্যা শিক্ষা আৰম্ভ কৰিয়েই শঙ্কৰে অ-আ ক-খ শিকিয়েই ভগৱান শ্ৰীকৃষ্ণৰ ভক্তি বিষয়ক কবিতা ‘কৰতল কমল’ ৰচনা কৰি সকলোকে অভিভূত কৰে। ইয়াৰ পিছতে অধ্যাপক কন্দলিয়ে শঙ্কৰক ‘দেৱ’ উপাধি প্ৰদান কৰি সকলোৰে ওপৰত ওজা ছাত্ৰ পাতে। মহেন্দ্ৰ কন্দলিৰ টোলত ছবছৰ পঢ়ি চাৰিবেদ, চৈধ্যশাস্ত্ৰ (শিক্ষা, কল্প, জ্যোতিষ, ৰীতি, নীতি, নিৰুক্ত, ছন্দঃ, শ্ৰুতি, স্মৃতি, মীমাংসা, তৰ্ক, কলাপ, তৃক, ন্যায়), ওঠৰ পুৰাণ ( মৎস্য , শিৱ, বিষ্ণু, স্কন্দ, বৰাহ, কুৰ্ম, গৰুড়, মাৰ্কণ্ডেয়, বামন, লিঙ্গ, ভৱিষ্য, ব্ৰহ্মাণ্ড, বৈৱৰ্ত্ত, পদ্ম, নাৰদী, বৃহত্, অগ্নি, ভাগৱত) নানা কাব্য, সংহিতা, ব্যাকৰণ, দৰ্শন আদি বিভিন্ন শাস্ত্ৰত পাৰ্গত হৈ উঠে। টোলত থাকোঁতেই তেওঁৰ প্ৰথমটো অনুবাদ কবিতা হৰিশ্চন্দ্ৰ উপাখ্যান লিখি উলিয়ায়। তেওঁ এজন ধীৰ-স্থিৰ, গুণী-জ্ঞানী ব্যক্তি হৈ সকলোতে বিদগ্ধ পণ্ডিত হৈ পৰে। প্ৰায় ১৭ বছৰ বয়সত শংকৰদেৱ ঘৰলৈ উভতি আহে। Sankardev Biography in Assamese\nশঙ্কৰদেৱৰ একৈছ বছৰ বয়সত তেওঁ নিজ কান্ধত থকা শিৰোমণি ভূঞাৰ দায়িত্বভাৰ ককাক জয়ন্ত দলৈ আৰু মাধৱ দলৈক অৰ্পণ কৰিবলৈ ইচ্ছা কৰি নিজে একান্তভাৱে শাস্ত্ৰচৰ্চাত নিয়োজিত হ’বলৈ মন মেলিলে। পৰকালৰ বাবে শাস্ত্ৰজ্ঞান আহৰণ কৰি ধৰ্ম কৰাৰ প্ৰয়োজনীয়তাৰ কথা তেওঁ ককাকৰ আগত ব্যক্ত কৰিলে। অন্যথা সংসাৰৰ অৰ্থ নাই। ইয়াতে নাতিয়েকৰ সংসাৰৰ প্ৰতি বিৰাগ জন্মা বুলি চিন্তিত হৈ দুই পিতামহে চাই-চিতি হৰিবৰগিৰি নামৰ এজন ভূঞাৰ সূৰ্যৱতী নামৰ কন্যাৰ লগত শঙ্কৰদেৱৰ বিয়া পাতি দিয়ে। সেয়া আছিল ১৩৯২ শক। বিবাহৰ তিনি বছৰ পাছত ভাৰ্যা সূৰ্যৱতীৰ গৰ্ভত শঙ্কৰদেৱৰ এটি কন্যা সন্তানৰ জন্ম হয়। কন্যাটিৰ নাম থলে ‘মনু’। দুৰ্ভাগ্যবশতঃ মনুৰ বয়স ন মাহ হওঁতেই সূৰ্যৱতীৰ অকাল বিয়োগ ঘটে। পিছত দুকুৰি চৈধ্য বছৰ বয়সত সকলোৰে মতৰ সাপেক্ষে শঙ্কৰদেৱে কালিকা ভূঞাৰ কন্যা কালিন্দীক পুনৰ বিবাহ কৰে।\n১৪০৩ শকত ৩২ বছৰ বয়সত শঙ্কৰদেৱে প্ৰথমবাৰৰ বাবে তীৰ্থলৈ যায়। আন সোতৰজন তীৰ্থযাত্ৰী শঙ্কৰদেৱৰ লগত যাত্ৰাৰ সংগী হ’ল। এইসকলৰ ভিতৰত শিক্ষাগুৰু মহেন্দ্ৰ কন্দলিকে ধৰি ৰামৰাম, সৰ্বজয়, পৰমানদ, বলোভদ্ৰ, বলোৰাম, গোবিন্দ, নাৰায়ণ, বৰশ্ৰীৰাম, গোপাল, চোট বলোৰাম, মুকুণ্ড, মুৰাৰি, হৰিদাস, দামোদৰ, আৰু আন দুজন এই দলৰ সদস্য আছিল। শঙ্কৰদেৱে অনুগামীসকলৰ সৈতে গংগাৰ পৰা স্নান দৰ্শনেৰে আৰম্ভ কৰি জগন্নাথ-পুৰী, সীতাকুণ্ড, উত্তৰ বাহিনী গংগা, বৰাহক্ষেত্ৰ, পুষ্কৰিণী তীৰ্থ, মথুৰা, বৃন্দাবন, দ্বাৰকা, কাশী, বাৰানসী, প্ৰয়াগ, নেপাল, নিষধ, কৈকেয়, কোশল, অযোধ্যা, হস্তিনাপুৰ, পাঞ্চাল, শ্বেতদ্বীপ, কৰ্মনাশা কেশৰী, কাবেৰী, মাৰ্গকাশী, বিন্দুকাশী, কৈশিক তীৰ্থ, মুকুন্দ আশ্ৰম, পুষ্পভদ্ৰা, সোণাৰু, কপিল, গণ্ডকী নদী, উপদ্বাৰকা, অঙ্গদ নগৰ, ৰামেশ্বৰ সেতুখণ্ড, সুবাহু নগৰ, বিদিশা নগৰ, দণ্ডকা বন, চিত্ৰকুট পৰ্বত, গোদাবৰী, গোমতী, পঞ্চবটী আশ্ৰম, দা ঋষ্যমূক পৰ্বত, কিষ্কিন্ধ্যা, পুষ্কৰাৱতী, ভৰদ্বাৰ, হৰিদ্বাৰ, জয়দ্বাৰ, নৰ্মদা, মহানন্দা, কটক নগৰ, বদৰিকাশ্ৰম আদি প্ৰায়বোৰ তীৰ্থক্ষেত্ৰ আৰু ঐতিহাসিক স্থান ভ্ৰমণ কৰিলে। ১৫৫০ শকৰ আঘোণ মাহত শঙ্কৰদেৱৰ ৯৭ বছৰ বয়সত সংগী ভকতসকলৰ সৈতে তেওঁ পুনৰ তীৰ্থলৈ যায়।\nশিক্ষা সমাপ্ত কৰি গুৰুগৃহৰ পৰা ঘৰলৈ ঘূৰাৰ পাছত শঙ্কৰদেৱৰ ওপৰত সংসাৰৰ গুৰু দায়িত্ব কিছুমান পৰিবলৈ ধৰে। তেওঁ নথকা অৱস্থাত শিৰোমণি ভূঞাৰ দায়িত্বভাৰ লৈ থকা ককাদেউতাক জয়ন্ত দলৈয়ে প্ৰথমেই শিৰোমণি ভূঞাৰ বিষয়ভাৰ শঙ্কৰদেৱৰ ওপৰত অৰ্পণ কৰিলে। তেনেই কম বয়সতে ভূঞাসকলৰ শ্ৰেষ্ঠ সন্মান লাভ কৰা আৰু শ্ৰেষ্ঠ দায়িত্ব পোৱা বাবে তেওঁৰ নাম ডেকাগিৰি হ’ল। শঙ্কৰদেৱে দক্ষতাৰে শাসনকাৰ্য চলাবলৈ ধৰিলে। শঙ্কৰদেৱে শিৰোমণি ভূঞাৰ দায়িত্ব লোৱাৰ কিছুদিন পিছৰে পৰা কছাৰীসকলে আলিপুখুৰী অঞ্চলত বসবাস কৰি থকা ভূঞা আৰু ব্ৰাহ্মণসকলৰ ওপৰত ঘনে ঘনে উপদ্ৰৱ কৰিবলৈ ধৰে। সকলোৰে অনুৰোধ আৰু কছাৰীসকলৰ উপদ্ৰৱলৈ লক্ষ্য ৰাখি শঙ্কৰদেৱে পৰিয়াল আৰু আন আন সকলৰ সৈতে আহি বৰদোৱাত ঘৰ-দুৱাৰ সাজি বসবাস কৰিবলৈ ল’লে। বৰদোৱাত ঘৰ-দুৱাৰ কৰি থাকোঁতে শঙ্কৰদেৱে ৰামৰাম গুৰুৰ লগত আলোচনা কৰি তাত এটি দেৱ মন্দিৰ নিমাৰ্ণ কৰাৰ সিদ্ধান্ত ল’লে। মন্দিৰৰ ভেঁটি তুলিবৰ সময়ত মাটি খান্দোতে কোৰৰ চাবত শিলত কটা চতুৰ্ভুজ বিষ্ণুমূৰ্তি এটা পালে। সেই বিষ্ণুমূৰ্তিটোকে সাতখলপীয়া সিংহাসনৰ ওপৰত প্ৰতিষ্ঠা কৰিলে। Sankardev Biography in Assamese\nপ্ৰথমবাৰ তীৰ্থ ভ্ৰমণ কৰোঁতে ভগৱান শ্ৰীকৃষ্ণৰ বিভিন্ন লীলাৰ লগত সম্পৰ্কিত প্ৰায়বোৰ স্থান ভ্ৰমণ কৰি ভক্তিৰসেৰে আপ্লুত হৈ শঙ্কৰদেৱে নিজৰ চিন্তাধাৰা আৰু দৃষ্টিভংগীক বিস্তৃত আৰু গভীৰ কৰি তুলিলে। ভাৰতবৰ্ষৰ বিভিন্ন ঠাইৰ কৃষ্টি-সংস্কৃতিৰ মুকুতা বুটলি নিজ মাতৃভূমিত এক নতুন ধৰ্ম-সংস্কৃতিৰ বীজ ৰোপণ কৰাৰ মানসেৰে বাৰ বছৰৰ মূৰত বিস্তৃত ভ্ৰমণসূচী সামৰি সংগীসকলৰ সৈতে ১৪১৫ শকত ( ১৮৯৩ খ্ৰী:) নিজ গৃহলৈ ঘূৰি আহিল। শঙ্কৰদেৱে তীৰ্থ ভ্ৰমণ কৰাৰ সময়ত সমগ্ৰ ভাৰতবৰ্ষত ভক্তি আন্দোলনৰ ঢৌৱে ঢৌৱাই গৈছিল। তেওঁ ভক্তি আন্দোলনৰ মতবাদৰ সৰলতা আৰু কাৰ্যকাৰিতাত অতিকৈ মুগ্ধ হৈছিল। নিজৰ ৰাজ্যৰ মানুহখিনিৰ মাজত এই সহজ-সৰল ধৰ্মীয় মদবাদ প্ৰচাৰৰ বাবে শঙ্কৰদেৱৰ মনত হাবিয়াস জন্মে। সেই সময়ত অসম ৰাজ্যখনত বিভিন্ন ধৰ্মীয় মতবাদ প্ৰচলিত আছিল। ভগৱানক উপাসনা কৰাৰ কোনো নিদিৰ্ষ্ট পদ্ধতি নাছিল। অসংখ্য দেৱ-দেৱীৰ পূজা, বৃক্ষ পূজা, শিল পূজা, সৰ্প পূজা, ডাঙৰীয়া পূজা, প্ৰকৃতি পূজা আদি জনসাধাৰণৰ মাজত ব্যাপকভাৱে প্ৰচলিত আছিল। দেৱ-দেৱীৰ সন্তুষ্টিৰ অৰ্থে মানুহে বিগ্ৰহৰ আগত পশু বলি দিছিল; আনকি নৰবলি পৰ্যন্ত চলিছিল। ধৰ্মীয় আচাৰ-বিধিবোৰ সাধাৰণতে সহজ নাছিল। শঙ্কৰদেৱৰ মনত একান্ত বিশ্বাস জন্মিছিল যে ভক্তিধৰ্মই ভিন্ ভিন্ ধৰ্মীয় বিশ্বাসৰ মানুহবোৰক একগোট কৰিব পাৰিব বা একগোট কৰি ৰাখিব পাৰিব। সকলো লোককে এটি মাথোঁন ধৰ্মীয় বিশ্বাসৰ অধীনলৈ আনিবলৈ এই ভক্তিধৰ্মই হ’ব সৰ্বোত্তম পন্থা। এনে ব্যৱস্থাত উচ্চ-নীচ, ধনী-দুখীয়াৰ প্ৰভেদ নাথাকিব। ধৰ্মীয় অনুষ্ঠানত কোনো জাকজমকতা আৰু ব্যয়বহুলতা নাথাকিব। তীৰ্থ ভ্ৰমণ কৰা কালত লাভ কৰা অভিজ্ঞতা আৰু ঈশ্বৰ ভক্তি তত্ত্বৰ পৰম জ্ঞানেৰে সমৃদ্ধ হৈ সৰ্বসাধাৰণ মানুহখিনিৰ মাজত নামধৰ্ম প্ৰচাৰ কৰি মানুহক মোক্ষ লাভৰ সহজ পথৰ সন্ধান দিলে। ভাগৱতৰ ভক্তি আৰু গীতাৰ একশৰণ একত্ৰ কৰি তেওঁ অসমত ‘এক শৰণ ভাগৱতী বৈষ্ণৱ নামধৰ্মৰ’ খুঁটি পুতিলে। বিশ্বব্ৰহ্মাণ্ডৰ সৰ্বময় কৰ্তা ভগৱান এজন আৰু তেৱেঁই হৈছে পৰমেশ্বৰ বিষ্ণু। এইজনাৰ নাম ল’লেই জগতৰ সকলো দুখ-যন্ত্ৰণাৰ পৰা পৰিত্ৰাণ পাব পৰি; সেয়ে আমি এইজনা সৰ্বশক্তিমান ভগৱানৰ চৰণত শৰণ ল’ব লাগে। শঙ্কৰদেৱে প্ৰচাৰ কৰা এই ধৰ্মই হৈছে চমুকৈ একশৰণ নামধৰ্ম। ইয়াক নৱবৈষ্ণৱ ধৰ্ম বা মহাপুৰুষীয়া ধৰ্ম বুলিও কোৱা হয়। শঙ্কৰদেৱে প্ৰচাৰ কৰা এই ধৰ্মৰ মূল আধাৰ হ’ল ‘দ্বাদশ স্কন্ধ ভাগৱত’ গ্ৰন্থ। এই ধৰ্মমতত ক্ৰিয়াকাণ্ডৰ ব্যায়বহুলতা, বলি-বিধান, যাগ-যজ্ঞ, পূজা-পাতল, মূৰ্তি-উপাসনা অদি নাই। কেৱল ‘একদেৱ, একসেৱ’ এক বিনে নাই কেৱ’ অৰ্থাৎ কায়মনো বাক্য হৰিৰ নাম শ্ৰৱণ-কীৰ্তন কৰা।\nশঙ্কৰদেৱে সৃষ্টিকৰ্তা ভগৱান বিষ্ণুৰ মহান গুণৰাশি জনসাধাৰণৰ মাজত প্ৰচাৰ কৰিবলৈ এক অভিনৱ নাট্যাভিনয়ৰ আয়োজন কৰিছিল। সেই নাট্যাভিনয়ক কোৱা হৈছিল চিহ্ন-যাত্ৰা (চিহ্ন=চিত্ৰ, যাত্ৰা= নাটক)। এনেদৰেই অসমত নাট্যকলাৰ জন্ম হয় শঙ্কৰদেৱৰ হাতত। গুৰুগৃহত থাকি অধ্যয়ন কৰোঁতে লাভ কৰা নটাকৰ জ্ঞান আৰু তীৰ্থভ্ৰমণ কালত লাভ কৰা অভিজ্ঞতাক ভেঁটি কৰি শঙ্কৰদেৱে ‘চিহ্ন’ নামৰ নাট এখনি লিখি তাক যাত্ৰা বিচাপে অভিনয় কৰে। সেয়ে চিহ্ন-যাত্ৰা। শঙ্কৰদেৱৰ নাট্য প্ৰতিভাৰ প্ৰথম স্বাক্ষৰ পোৱা যায় চিহ্ন-যাত্ৰাত। সংলাপহীন এই নাটকখনিৰ অভিনয় বৰদোৱাত চাৰিদিন সাতৰাতি হৈছিল বুলি কথিত। নৃত্য-গীত আৰু চৰিত্ৰৰ সমাবেশেৰে ই ৰাইজক চমত্‌কৃত কৰিছিল। চিহ্ন-যাত্ৰাৰ ৰচনাকাল ১৪৬৮ খ্ৰীষ্টাব্দ বুলি জনা যায়।\n১৪৪৪ শকৰ (১৫২২ খ্ৰীষ্টাব্দ) সময়খিনি সমগ্ৰ অসমৰ বাবে আৰু সমগ্ৰ ভক্তি আন্দোলনৰ বাবে অতি স্মৰণীয় আৰু গুৰুত্বপুৰ্ণ আছিল। কাৰণ শঙ্কৰদেৱ বেলগুৰিত থাকোঁতেই অসমৰ আন এজন মহাপুৰুষ মাধৱদেৱে প্ৰথম শঙ্কৰদেৱক লগ পায়। মাধৱদেৱ আছিল শাক্ত ধৰ্মী। পূজা-পাতল বলি বিধান আদি মানি চলিছিল তেওঁ। কিছুদিন পুৰ্বেই পিতৃ বিয়োগৰ শোক পাহৰিব নোৱাৰোতেই মাতৃৰ টান নৰিয়া হোৱাৰ খবৰ পোৱাত মাধৱদেৱে মাক আৰু পৰিয়ালৰ আশু আৰোগ্য কামনা কৰি আগন্তুক দুৰ্গা পূজাত গোসাঁনীলৈ বুলি এযোৰ বগা পঠা ছাগলী মনতে আগবঢ়ায়। যথা সময়ত বলি দিবৰ নিমিত্তে বৈনায়েক ৰামদাসক ছাগলী আনিবলৈ পঠালে। কিন্তু ৰামদাসে ইতিমধ্যেই শঙ্কৰদেৱৰ ওচৰত শৰণ লৈছিল। সেয়ে তেওঁ মাধৱক দেৱীৰ আগত জন্তু বলি দিয়া কাৰ্য ধৰ্মমতৰ পৰিপন্থী বুলি বুজালে। তাকে শুনি মাধৱৰ খং উঠিল আৰু দুয়োৰে মাজত বিতৰ্ক আৰম্ভ হ’ল আৰু এই বিতৰ্কৰ সমাধানকল্পে দুয়ো শঙ্কৰদেৱৰ ওচৰলৈ গ’ল। যথাসময়ত শঙ্কৰদেৱৰ লগত মাধৱৰ তৰ্কযুদ্ধ আৰম্ভ হ’ল। গুৰুজানে নিবৃত্তি, ভক্তি মাৰ্গ আৰু প্ৰবৃত্তি মাৰ্গৰ প্ৰমাণ দি তৰ্ক কৰিবলৈ ধৰিলে। কাৰো হাৰ-জিত নাই। সুদীৰ্ঘ ন-ঘণ্টা ধৰি দুয়োৰে মাজত যুক্তি-তৰ্ক চলাৰ পাছত শঙ্কৰদেৱে ভাগৱতৰ চতুৰ্থ স্কন্ধৰ পৰা এটি সুন্দৰ শ্লোক উল্লেখ কৰি নিবৃত্তি পথ আৰু ভক্তিমাৰ্গৰ শ্ৰেষ্ঠতা প্ৰমাণ কৰিলে আৰু বিতৰ্কৰ অন্ত পেলালে। শ্লোকটি হ’ল-\nতথা চ সৰ্বাচৰ্নমচ্যতেঙ্গ্যা। “\nএকেজন ঈশ্বৰ কৃষ্ণক পৰম আৰাধ্য দেৱতা বুলি গ্ৰহণ কৰি সেইদিনাৰ পৰা শাক্তপন্থী মহাতান্ত্ৰিক মাধৱ হ’ল বৈষ্ণৱসকলৰ শিৰোমণি মহাপুৰুষ শ্ৰীমাধৱদেৱ। মাধৱদেৱে শঙ্কৰদেৱৰ ওচৰত শৰণ ল’লে। ‘শঙ্কৰ-মাধৱ’ এই গুৰু-শিষ্যৰ সম্পৰ্ক হৈ পৰিল অভিন্ন আৰু তুলনাবিহীন। শঙ্কৰ-মাধৱৰ এই মহামিলনক মণি-কাঞ্চণ সংযোগ বোলা হয়। Sankardev Biography in Assamese\nসেই সময়ত সকলো শাস্ত্ৰই সংস্কৃত ভাষাত থকাৰ কাৰণে সাধাৰণ মানুহে তাক পঢ়ি জ্ঞান অৰ্জন কৰিব নোৱাৰিছিল। সেই অসুবিধা দুৰ কৰি সৰ্বসাধাৰণে বুজিব পৰাকৈ তেওঁ বহু সংস্কৃত গ্ৰন্থ অসমীয়ালৈ অনুবাদ কৰাৰ লগতে তাৰ সাৰ সংগ্ৰহ কৰিও বহু অসমীয়া গ্ৰন্থ ৰচনা কৰে। জনসাধাৰণক জ্ঞান আৰু আনন্দ প্ৰদানৰ চলেৰে ধৰ্ম প্ৰচাৰেই আছিল তেওঁৰ ৰচনাৰ মূল অৰ্থ। সেইবাবে তেওঁ সাধাৰণ অসমীয়া ভাষাত গীত, পদ, নাট, ৰচনা নকৰি ‘ব্ৰজাৱলী’ নামে ভাষাত ৰচনা কৰিছিল। কাৰণ এই ভাষাই সাধাৰণ মানুহৰ মাজত কৃষ্ণভক্তিৰ প্ৰতি মন কৃষ্ট কৰাত সহায় কৰিছিল। শ্ৰীশ্ৰীশঙ্কৰদেৱৰ গ্ৰন্থসমূহক কেইবাভাগত ভগাব পাৰি, যেনে:\nকৃষ্ণ প্ৰয়াণ – পাণ্ডব নিৰ্বাৰণ\nপ্ৰবন্ধ: ৰুক্মিণী হৰণ নাট\nৰুক্মিণী হৰণ নাটখন ভাগৱতৰ মূল সংগ্ৰহ কৰি ৰচনা কৰা হৈছিল। পিতাক ভীষ্মই কন্যা ৰুক্মীণীক কৃষ্ণৰ হাতত সমৰ্পণ কৰাৰ ইচ্ছা কৰিছিল যদিও জ্যেষ্ঠ ভাতৃ ৰুক্মবীৰে কৃষ্ণৰ পৰিৱৰ্তে ছেদীৰাজ শিশুপাললৈ ৰুক্মীণীক বিয়া দিয়াৰ ব্যৱস্থা কৰে। ইফালে ৰুক্মীণীয়ে কৃষ্ণতেই মন প্ৰাণ সঁপি দিয়ে। ভাতৃ শিশুপালক প্ৰকাশ্যে বিৰোধ কৰিব নোৱাৰি ৰুক্মীণীয়ে বেদনিধি বিপ্ৰৰ জৰিয়তে কৃষ্ণলৈ বাৰ্তা পঠায় যে তেওঁক যিকোনো উপায়ে পলুৱাই নিব লাগে আৰু সেইয়া কিদৰে সম্ভৱ হ’ব তাৰ দিহা পৰামৰ্শও তেওঁ চিঠিত উল্লেখ কৰি দিয়ে। এই সমস্ত ঘটনাৱলীকে ৰুক্মীণী হৰণ নাটত ফুটাই তোলা হৈছে। Sankardev Biography in Assamese\nশ্ৰীশ্ৰীশঙ্কৰদেৱ এজন বহুমুখী প্ৰতিভাসম্পন্ন লোক আছিল। ৰূপ, বল, গুণ তিনিও দিশতে তেওঁ মানুহক চমকিত কৰিছিল বুলি কোৱা হয়। ষাঁড় গৰুক পৰাস্ত কৰি, ভাদমহীয়া দুপাৰ উপচি পৰা ব্ৰহ্মপুত্ৰ নদী সাঁতুৰি বল-বীৰ্য্যৰ পৰিচয় দিছিল। প্ৰথম অ-ফলা আৰু ক-ফলা শিকিয়েই আ-কাৰ আৰু ই-কাৰ নোহোৱাকৈ ভাবগধুৰ কবিতা এটা লিখি তেওঁৰ অসামান্য প্ৰতিভাৰ পৰিচয় দাঙি ধৰিছিল। আনপিনে তেওঁ আছিল ধৰ্ম প্ৰচাৰক, সমাজ সংগঠক, সুগায়ক, নৰ্তক, অভিনেতা, কবি, চিত্ৰকৰ। তেওঁ নাটক ৰচনা কৰিয়েই ক্ষান্ত থকা নাছিল; সেইবোৰক অভিনয়ৰ দ্বাৰা মানুহৰ মন নৱবৈষ্ণৱ ধৰ্মৰ প্ৰতি আকৰ্ষণ কৰিবলৈ চেষ্টা কৰিছিল। অভিনয়ত তেওঁ নিজেও ভাও লৈছিল। সেই সময়ত তেওঁ মানুহক সাত বৈকুণ্ঠৰ পট আঁকি চিহ্নযাত্ৰা ভাওনা কৰি দেখুৱাইছিল। শঙ্কৰদেৱৰ নৱবৈষ্ণৱ ধৰ্মৰ মূল মন্ত্ৰ আছিল ‘এক দেৱ, এক সেৱ, এক বিনে নাই কেৱ’ অৰ্থাৎ কেৱল নামৰ দ্বাৰাই পৰম ভগৱন্তক লাভ কৰি ইহ সংসাৰৰ পৰা উদ্ধাৰ হোৱাৰ উপায় তেওঁ ৰচনা কৰিছিল। তেওঁৰ ধৰ্মত কোনো জাতি-ভেদ উচ্চ-নীচ ধনী-দুখীয়াৰ প্ৰভেদ নাছিল। অসমৰ বিভিন্ন ঠাইত সত্ৰ, নামঘৰ অনুষ্ঠান পাতি ধৰ্ম প্ৰচাৰৰ বাবে তেওঁ ব্যৱস্থা কৰিছিল। আজিৰ পৰা পাঁচশ ৫০০ বছৰৰ আগতে শঙ্কৰদেৱে উদাৰ মনোভাৱেৰে সমগ্ৰ অসমীয়া সমাজক একতাৰ জৰীৰে বান্ধিছিল।\nতেখেতৰ প্ৰথম কবিতাটো হ’ল:\n2 thoughts on “Sankardev Biography in Assamese। শ্ৰীমন্ত শংকৰদেৱৰ জীৱনী”\nAnujpal hazarika says:\nTnx…for write history of sankardev biography. It make to learn his biography for every person of Assam who didn’t know his history and personality. Sankardev wasaGod of Assam…\nDr. Bhupen Talukdar. PhD. says:\nPronam jonalu , prothom kothatu hol , moi Gurujonar jonmo sthan Alipukhuri buli apunar likhonit pai xukhi hoisu. Karon kisu kisu gronthot gurujonar jonmo sthsn ‘ Botodroba ‘ buli ullekh korise. Apunar phone number tu dile kisu kotha patibo pariluheten, zodihe beta napay. Mor contact no. 9435164667. Guwahati.


Happy Father's Day 2022: Wishes, Quotes, Images, In Assamese - Assam News Live\nHappy Father’s Day Wishes in Assamese\nThe integral part of our family is our father who sacrifices himself to provide his child the best of the world without any complaints. He tries to keep his love and affection for his child hidden. This is the reason fathers deserve to know how much they mean toachild’s life. We can say at leastathank you to him to acknowledge his sacrifices towards us. And this could be Happy Father’s Day.\nAs We are going to celebrate fathers day on 19th June 2022, we have brought you some heart-touching and special Happy Father’s Day wishes, messages, images, and quotes in Assamese so that you can share them on your social media and express your feelings towards your father.\nYou can read – [Download] Best 15 Father quotes in Assamese with Images – দেউতাৰ ওপৰত উক্তি\nHappy Father’s Day Status in Assamese\nHere are some Happy Father’s Day Status or Deuta Status in Assamese so that you can share it on Whatsapp and Facebook –\nদেউতা..জীৱনৰ আটাইতকৈ কঠিন পৰিস্থিতিবোৰতো ভাঙি পৰিব নিদি সদায় যুজিবলৈ সাহস দিয়া মানুহজন!!  পিতৃ দিৱসৰ অলেখ অযুত শুভেচ্ছা থাকিল দেউতা!!❤ ভালে থাকক তেওঁলোক (পৃথিৱীৰ প্ৰতিজন দেউতাক)!!!\nদেউতাক থাকিলেহে ছোৱালী ৰাজৰাণীৰ দৰে হৈ থাকিব পাৰে সেই কথা আজি প্ৰমাণিত । আপোনি পৃথিৱীৰ সকলোতকৈ শ্ৰেয় পিতৃ মোৰ বাবে আপোনি হি’ৰ । আপোনি য’তে আছে কুশলে থাকক । I love u for ever n ever n ever Deuta\nদেউতাৰ অভাৱ আজি বাৰুকৈয়ে অনুভৱ কৰিছো ।আজি পিতৃ দিৱসৰ দিনা দেউতাক শ্ৰদ্ধাৰে সুৱঁৰিছোঁ।যতে আছাঁ শান্তিত থাকা।Happy fathers dy\nদেউতা হল অভাৱ পূৰণৰ এক যন্ত্ৰসদৃশ, যিয়ে আজীৱন একমাত্ৰ সন্তানৰ সুখৰ বাবে অজস্ব দুখ-যন্ত্ৰনা , কস্ট কৰে। সকলোকে পিতৃ দিৱসৰ সুভেচ্ছা জ্ঞাপন কৰিলো।\nভগৱানে কুশলে ৰাখক তেওঁলোকক। দেতা আৰু মাৰ অবিহনে নিজকে কেতিয়াও কল্পনা কৰিব নোৱাৰো। ভালে থাকক দেতা । ভালে থাকক পৃথিৱীৰ প্ৰত্যেকজন পিতা। পিতৃ দিৱসৰ বহুত শুভেচ্ছা ।\nপিতৃ দিৱস বুলি নিদিষ্ট দিনৰ প্ৰয়োজন নাই তথাপিও আজিৰ দিনটোত পিতৃ দিৱস শুভেচ্ছা জনালোঁ ভগৱানে আপোনাক সদায় সুখত ৰাখক প্ৰতিটো সুখ আপোনাৰ জীৱনত দিয়ক ।\nদেউতা মোৰ আবেগ দেউতা মোৰ সাহস ।সৰু পৰাই দেউতাই লৈ ফুৰাইছিল এতিয়াও লৈ ফুৰাই কিবা এটা প্ৰব্লেম হলেই কয় কি ভয় কৰা মই আছোঁ ।।সেই কাৰণে 100 জনে বেয়া পালেও ভয় নকৰোঁ বুকু ফুলাই থাকোঁ । পিতৃ দিৱসৰ বহুত শুভেচ্ছা ।\nমনে যদি টোকে চকুলো নিচুকাই দিবানে ও দেউতা? সপোনে যদি হেৰাই ঠিকনা বিচাৰি দিবা নে ও দেউতা? শোকত যদি বিষাই বুকু তুমিও কান্দিবা নে দেউতা? জীৱন যদি হয় ভাগৰুৱা জিৰণি দিবানে ও দেউতা? পিতৃ দিৱসৰ বহুত শুভেচ্ছা ।\nদেউতা আপুনিয়ে হৈছে এজন সূৰ্যমুখী.. এখন ঘৰ পোহৰাই ৰাখে ..সীমাহীন কষ্টক নেওচি নিজ সন্তানৰ সুখৰ বাবে নিজক বলিদান দিয়ে… দেউতা দিৱসৰ শুভেচ্ছা থাকিল..সকলো দেউতা ভালে থাকক ।\nদেউতা…যাৰ নামটো ললেই গোটেই ব্ৰহ্মাণ্ডৰ শক্তিয়ে আহি লগ দিয়ে…সাহসৰ আন এটা ৰুপ দেউতা..প্ৰেৰণা আন এটি উৎস দেউতা..পিতৃ দিৱসৰ বহুত শুভেচ্ছা ।\nনিজেই ৮০ টকীয়া চেন্দেল জোৰ পিন্ধি সন্তানক ৫০০ টকীয়া জোতা কিনি দিয়া জনেই দেউতা❤ নিজৰ কপালৰ ঘাম মাটিত পেলাই সন্তানৰ আগত কষ্ট নাই হোৱা বুলি কোৱা জনেই দেউতা ✨ নিজেই খাবলৈ পাওঁক বা নাপাওঁক সন্তানত নিজৰ ভাগেই দিয়া জন দেউতা ❤ পিতৃ দিৱসৰ বহুত শুভেচ্ছা ।\nপৰিশ্ৰমৰ সাগৰ আৰু আদৰ্শৰ প্ৰতীক তুমি দেউতা..কান্ধত ভাৰ ,চকুত হাজাৰটা সপোন লৈ ধৰা এই বিশ্বাসী হাত খনৰ মুঠি তো সদায়ৰ বাবে সাহস হৈ থাকক.. পিতৃ দিৱসৰ শুভেচ্ছা প্ৰতিজন পিতৃলৈ ।\nদেউতা এনে এজন মানুহ যিজন মোৰ প্ৰথম আৰু প্ৰিয় নায়ক, যিজনে মোক সঠিক পথৰ ঠিকনা দিয়ে..পিতৃ দিৱসৰ আন্তৰিক শুভকামনাৰে\nHappy Father’s Day 2022 Images in Assamese\nHere are some Happy Father’s Day Images in Assamese to be shared with your loved ones-\nRelated Topics:deuta statusfathers dayfathers day assamesefathers day status assamese


জীৱন নুপুৰ বুকুৰ নিজাত শুই থকা নুপুৰযোৰ তাই আকৌ...\nজুই জ্বলিছে সকলো ঘূৰিছে কেন্দ্ৰ কৰি এটা বিন্দুৰ ...\nকক দেশ গ'ল গ'ল নিচিঞৰিবি হেৰ' দেশ গ'ল গ'ল যাবলৈ দ...\nটান মধ্যাকৰ্ষণ মহাকৰ্ষণ আকৰ্ষণ??? জীয়াই থাকে জী...\nকলাৰ মূল্য কাৰ বাবে শিল্পী শিল্প কাৰ বাবে? ? প্ৰত...\nমৌনতা ভাষা হেনো তিনি প্ৰকাৰ ৷ কথিত, লিখিত ৷ আৰু?...\nঅহংকাৰত ওফন্দি থকা নাৰী গৰাকীব: সেওঁতাৰ ৰঙা সেন...\nকাৰ স'তে কথা পাতিবি?? কাৰ স'তে কথা পাতিবি?? কা...\nনিশা হ'লে দিনান্তৰ শেষত হেৰাই যায় সূৰ্য দিগবলয়ত...\nব্লক আন ফ্ৰেণ্ড ইত্যাদি অলং দলং কচুপাতৰ পানী ...\nবৰষুণ হৈ আহিছিল তাই উদ্বাস্তু মনৰ মৰুভূত এজাক ...\nদুটা মানুহ ভিতৰি ভিতৰি মই দুটা মানুহ এটাক এৰি দিও...\nজীৱনৰ গীত ভালপোৱা ছোৱালী জনী কণ্ঠত বান্ধিব খোজে ...\nৰং ভালপোৱা ছোৱালী জনীঃ চিনি পাই নে আপুনি ৰং ভালপ...\nনাটক হ'বঃ এটা বাঁহৰ খুটাৰে ওপৰত তামোলৰ কামি দি ...\n*ৰংদিয়া ৷ মৰম, ভালপোৱা ৷ সজাওঁ ৰামধেনু* ৰং, ...\nবিষাদৰ শেষত বিলম্বিত লয়ৰ বিষাদ গীত এটি কঁপি ক...\nজীৱনৰ কথা মোক নুসুধিবা কিমান ভৰুণ হ'লে দুখ ৰাতিৰ...\nএটা বাতৰিৰ আঁতধৰি জুয়ে পোৰা ৮৩ (অনুভৱ) পুৱা সাৰ প...\nWEDNESDAY, 28 DECEMBER 2016 গীত গীতঃ জয়মতী বিনয় ...\nমানুহ এটা দ্বীপ "মানুহৰ বন্ধু আছে খুব সঁচা আছে পি...\nএজন নতুন পুৰুষৰ মনৰ কথাৰে "মাঘৰ উৰুকা"ৰ অনুভৱ ৷ ...\nপুৱতিৰ অনুভৱ ২: চকু মেলিয়েই ৰাণা দা গীতৰ কলি এটি ম...\nগীত অ' মই নাজানো মই নাজানো ৷ দুখৰ কলিয়া ৰাতি ক'ৰ...\nদুখঃ তেজত শুই থকা বিষাদ সুৰটো সুহুৰি এটা হৈ উজাই ...\nসেন্দুৰ নিপিন্ধিবি অ' তৰাঃ ...\nবিহু কোন ঢালে??? ৰগৰ এটি মনলৈ আহিছেঃ- "চোৰ এটাক গ...\nআকাশ হ'ব পৰা হ'লে আকাশ হ'ব পৰা হ'লে' এখন নীলিম আক...\nমদিৰাৰ ৰং আপুনি সুৰাপায়ী??? হয় আপোনাকে সুধিছো ...\nকুকুৰ ভালপোৱা মানুহজন লুণ্ঠিত মানৱতাৰ পৃথিৱী দৈন্...\nআন্ধাৰে-জোনাকে অনুভৱী হৃদয়ৰ আবেগৰ লতা বগাই উজাই আ...\n"এগৰাকী সাহসী নাৰীৰ হাতত" ক'ৰ বিষাদ বতাহেনুমুৱাই ...\n#"একুৰিয়ামৰ মাছৰ দৰে উকা কঁপালৰ নাৰী গৰাকী:# বুকু...\nবীৰ আছিল তেওঁ "দেশ বুলিলে আদেশ নালাগে" বুলি অৰণ্য...\nঅভিমানৰ পুখুৰীত বৰশীবোৱা ছোৱালী জনী ঐ অভিমনৰ পুখু...\nজীৱন কান্দোনেৰে আৰম্ভ কৰা এটা যাত্ৰাৰ নাম জীৱন ...\nঅপ্ৰত্যাশিত: অপ্ৰত্যাশিত আছিল সেই খবৰ নৈ খনত বৰশী...


খাৰুপেটীয়াৰ কানাড়া বেংকত দৰিদ্ৰ মহিলাৰ নামত পাঁচ লাখ টকাৰ ঋণ মঞ্জুৰ কৰি আত্মসাৎ দালালৰূপী মহিলাৰ : ঋন পৰিশোধ কৰাৰ জাননী বেংক কৰ্তৃপক্ষৰ : থানাত এজাহাৰ দাখিল » Gana Adhikar\nহোজাই বিন্নাকান্দি উন্নয়ন খণ্ডৰ আঁচনিৰ কাম প্ৰত্যক্ষ কৰি সৰৱ মন্ত্ৰী বিমাল বৰা : একাংশ বিষয়া কৰ্মচাৰীৰ বাবেই বদনাম হৈছে চৰকাৰ\nনতুন বছৰত প্ৰথমটো গঁড় হত্যা: কাজিৰঙাত গঁড় নিধন কৰি চোৰাং চিকাৰীয়ে কাটি নিলে খৰ্গ\nহাফলং চৰকাৰী মহাবিদ্যালয়ৰ নতুন আন্তঃগাঁথনি উদ্বোধন মুখ্যমন্ত্ৰীৰ\nলুইতৰ পাৰত থিয় হৈ : মাছখোৱাত বসতি বিস্তাৰ \nমৰিগাঁৱত পৌৰসভাৰ উন্মুক্ত নলাত সোমাল শিশুসহ মহিলা পৌৰসভাৰ কতৃৰ্পক্ষক ধিক্কাৰ চহৰবাসীৰ\nপাব্লিক ৰিলেশ্ব্যন ছোছাইটী অব ইণ্ডিয়া, গুৱাহাটী শাখাৰ উদ্যোগত পঞ্চম উত্তৰ-পূৰ্বাঞ্চল পাব্লিক ৰিলেশ্ব্যন কনক্লেভ\nনগালেণ্ডৰ অ’টিংবস্তিৰ হত্যাকাণ্ডৰ তদন্ত আৰম্ভ কৰিলে সেনাই, ঘটনাস্থলী পৰিদৰ্শন তদন্তকাৰী দলৰ\nআধাৰৰ সৈতে সংযোগ হ’ব ভোটাৰ কাৰ্ড:প্ৰতিবাদৰ মাজতেই নিৰ্বাচনী সংস্কাৰ বিধেয়ক লোকসভাত গৃহীত\nনেপালৰ ইটাভাটাত আৱদ্ধ অসম-পশ্চিমবংগৰ শ্ৰমিক : উদ্ধাৰৰ বাবে অসম আৰক্ষীৰ সঞ্চালক প্ৰধানক সাক্ষাৎ নেমছু’ৰ সভাপতি বদৰুল ইছলামৰ\nসেনাৰ হাতত নিহত পৰিয়ালে ন্যায় নোপোৱা পৰ্যন্ত ক্ষতিপূৰণ গ্ৰহণ নকৰে অ’টিং ভিলেজ কাউঞ্চিলে\nদেশৰ পৰা পলায়ন কৰা বিজয় মালিয়াক ইউকেত আঘাত: ২০৬ কোটি টকাৰ ঋণ পৰিশোধ কৰাৰ পৰা বিৰত\nআজি জেনেভাত মিলিত হ’ব ৰাছিয়া-আমেৰিকাৰ বৈদেশিক মন্ত্ৰী\nআইচিচিৰ শ্ৰেষ্ঠ মহিলা টি-২০ দলত স্থান লাভ স্মৃতি মান্ধানাৰ\nডিচেম্বৰত খুচুৰা মুদ্ৰাস্ফীতি ৫.৫৯ শতাংশলৈ বৃদ্ধি, পাঁচ মাহত সৰ্বোচ্ছ স্তৰত ভাৰতত মুদ্ৰাস্ফীতি\nনতুন ব্ৰহ্মোচ ছুপাৰ ছ’নিক ক্ষেপণাস্ত্ৰৰ সফল পৰীক্ষণ\nমহানগৰীত পথ দুৰ্ঘটনাত নিহত দম্পতী\nগুৱাহাটীৰ মাজমজিয়াত নিৰ্মাণ হ’ব ভাৰতৰত্ন অটল বিহাৰী বাজপেয়ীৰ সুবিশাল প্ৰতিমূৰ্তি\nনিয়োগ মেলাৰ পুনৰাবৃত্তি নহয়, প’ৰ্টেলৰ জৰিয়তে নিয়ন্ত্ৰণ হ’ব নিয়োগ পদ্ধতি: মন্ত্ৰী চন্দ্ৰমোহন পাটোৱাৰী\nলখৰাৰ বেতকুছিলৈ স্থানান্তৰ হ’ব সকলো চৰকাৰী সঞ্চালকালয়ঃ মুখ্যমন্ত্ৰী হিমন্ত বিশ্ব শৰ্মাৰ ঘোষণা\n৩৬৫ দিনত মহানগৰীত ৩৭৩ জনৰ আত্মহত্যা: পশ্চিম আৰক্ষী জিলাৰ ফটাশিল আমবাৰীত সৰ্বাধিক ৭৯ জনৰ আত্মহনন\n‘কংগ্ৰেছৰ ডিএনএই নাই, কংগ্ৰেছ হতাশগ্ৰস্ত হৈছে’ – মন্ত্ৰী ৰঞ্জিত দাস : পি এছ অ’ সংস্কৃতিটো বিজেপিৰ সংস্কৃতি নহয়; মুখ্যমন্ত্ৰীয়ে সত্য কথাকে কৈছে\nপঞ্জাবৰ ৰাজনীতিত প্ৰৱেশ কৃষকৰ : ২৫ সংগঠনে একত্ৰিতভাৱে গঠন কৰিলে ‘সংযুক্ত সমাজ মৰ্চা’ : মুখ্যমন্ত্ৰী পদৰ প্ৰাৰ্থী হ’ব বলবীৰ সিং ৰাজেৱালা\nতিৱা স্বায়ত্ব পৰিষদত চাৰিগৰাকী মনোনীত সদস্য‌ৰ শপত গ্ৰহণ : প্ৰধান সচিব দেৱানন্দ দাসে পাঠ কৰোৱায় শপত বাক্য\n‘কংগ্ৰেছৰ দৰে বিজেপিয়ে কোনো ব্যক্তিৰ ঘৰত সিদ্ধান্ত গ্ৰহণ নকৰে ,গ্ৰহন কৰিব কাৰ্য্যালয়ত’- মঙলদৈত বিজেপিৰ কাৰ্যালয় উদ্বোধনী অনুষ্ঠানত মুখ্যমন্ত্ৰী হিমন্ত বিশ্ব শৰ্মা\n২০২৪ত বিজেপিক পৰাভূত কৰিবলৈ হ’লে বিৰোধীৰ এক শক্তিশালী নেতৃত্ব লাগিব: প্ৰশান্ত কিশোৰ\nকল্যাণপুৰত ভূমি বিবাদক কেন্দ্ৰ কৰি ভয়ংকৰ মাৰপিট : আহত দহ জন\nকুৰিয়াৰ চাৰ্ভিছৰ বাহনত সৰবৰাহ চোৰাং গৰু ভৰ্তি ট্ৰাক:নগাঁও বাইপাছৰ ঘাঁহীত জব্দ চোৰাং গৰু ভৰ্তি ট্ৰাক\nবিশ্বনাথ জিলা গ্ৰাম্য ঔষধ ব্যৱসায়ী সংস্থাৰ মুখ্যমন্ত্ৰীলৈ স্মাৰক-পত্ৰ প্ৰেৰণ\nকোনো কাৰণতে বিদ্যালয় বন্ধ কৰাৰ সপক্ষে নাই অসম চৰকাৰ: বৰপেটাত শিক্ষা বিভাগৰ উপদেষ্টা ড॰ ননীগোপাল মহন্তৰ\nমাজুলীৰ প্ৰথম গৰাকী মায়ামৰা অনাতাঁৰ শিল্পী কদম চন্দ্ৰ দাসৰ দেহাৱসান\nবাৰেবৰণীয়া সাংস্কৃতিক শোভাযাত্ৰাৰে কলগাছিয়া একাদশ গ্ৰন্থমেলাৰ শুভ উদ্বোধন সাংসদ আব্দুল খালেকৰ\nষষ্ঠদিনাও উদুলি মুদুলি কয়াকুছি গ্ৰন্থ আৰু বাণিজ্য মেলা\nবৰপেটাত ‘গণ অধিকাৰ ছ’চিয়েল চাৰ্কোল’ৰ উদ্যোগত এম্বুলেঞ্চ সেৱা উদ্বোধন সাংসদ আব্দুল খালেকৰ\nবনভোজ খাবলৈ গৈ বিপদত সুৰাপায়ী : জিলা পৰিবহন বিভাগৰ তালাচীত জৰিমনা\nজুৱা সম্ৰাট ‘পচা’ক লৈ যোৰহাটত পুনৰ উত্তপ্ত পৰিস্থিতি: আৰক্ষীৰ স্থিতিক কঠোৰ সমালোচনা যোৰহাটবাসীৰ\nযোৰহাট কাণ্ডৰ লগত জড়িত আৰু এটা অপৰাধীক গ্ৰেপ্তাৰ\nনগাঁৱত হিৰইন সহ চাৰিজন ড্ৰাগছ সৰবৰাহকৰীক গ্ৰেপ্তাৰ\nনগাঁৱত চোৰাং গৰুভৰ্তি দুখন ট্ৰাকসহ পাঁচ সৰবৰাহকাৰীক গ্ৰেপ্তাৰ\nউচ্ছেদ-পুনৰ সংস্থাপনক লৈ আমছুৰ বিক্ষোভ\nনগাঁৱত ভাতৃ-ভগ্নীসহ দুই ড্ৰাগছ ব্যবসায়ীক গ্ৰেপ্তাৰ: ড্ৰাগছ আসক্ত তিনি যুৱকক আটক\nনগাঁৱত পুনৰ এনকাউণ্টাৰ, গুলীবিদ্ধ ড্ৰাগ্‌ছ মাফিয়া ৰফিকুল: ড্ৰাগ্‌ছসহ ৫ জনক গ্ৰেপ্তাৰ\nইছলাম ধৰ্ম , মুছলমান সমাজ আৰু সংবাদ মাধ্যম\nকলগাছিয়া আৰু কয়াকুছি গ্ৰন্থমেলা\nঅসমীয়াৰ বিভ্ৰান্তি কিহত ? (অসমীয়া চেতনা কলম)\nঅধ্যয়নহীন অসমীয়াই অসমত কিমান দিন জীয়াই থাকিব ?\nশচীন তেণ্ডুলকাৰক অতিক্ৰম বিৰাট কোহলীৰ\nবিবিএলত প্ৰথমবাৰৰ বাবে ডাবুল হেট্ৰিক লৈ ইতিহাস ৰচিলে কেমেৰুন বয়ছে\nআইচিচি অনুৰ্ধ-১৯ বিশ্বকাপত একেৰাহে দ্বিতীয় জয় ভাৰতৰ\nনিৰন্তৰ ব্যৱধানত উইকেট ল’ব নোৱাৰাৰ বাবে পৰাজয়: কে এল ৰাহুল\nটেষ্ট ৰেংকিঙৰ শীৰ্ষ স্থান হেৰুৱাই তৃতীয়ত ভাৰত:বিশ্বৰ শ্ৰেষ্ঠ দল হোৱাৰ গৌৰৱ অষ্ট্ৰেলিয়াৰ\nএঘাৰ বছৰীয়া ধাৰাবাহিকতা ৰক্ষা কৰি তেজপুৰত পহিলা জানুৱাৰীৰ দিনটো পুনৰবাৰ উদযাপিত হ’ল নাটকৰ দিন হিচাপে : মঞ্চস্হ হ’ল অনুৰাধা শৰ্মা পূজাৰীৰ গল্পৰ আধাৰত “একান্ত…\n২১ বছৰৰ পিছত ভাৰতলৈ মিছ ইউনিভাৰ্ছ খিতাপ : চণ্ডিগড়ৰ হাৰ্নাজ কৌৰ সান্বুূৱে জিকিলে ২০২১ৰ মিছ ইউনিভাৰ্ছ খিতাপ\nনামনি অসমৰ কুখ্যাত ট্ৰেক্টৰ চোৰক গ্ৰেপ্তাৰ\nআব্দুল মুহিব মজুমদাৰৰ স্মৃতিত : প্ৰয়াত মজুমদাৰৰ দৰে দূৰদৰ্শী ব্যক্তিত্ব সঁচাকৈ বিৰল\nআব্দুল মুহিব মজুমদাৰৰ সোঁৱৰণত : আই এম ডি টিয়েই নহয়, অসম চুক্তিৰো ৰূপকাৰ আছিল আব্দুল মুহিব মজুমদাৰ\nDainik Gana Adhikar e-Paper 21 January 2022 Edition\nDainik Gana Adhikar e-Paper 20 January 2022 Edition\nDainik Gana Adhikar e-Paper 19 January 2022 Edition\nDainik Gana Adhikar e-Paper 18 January 2022 Edition\nDainik Gana Adhikar e-Paper 17 January 2022 Edition\nHome Main Stories খাৰুপেটীয়াৰ কানাড়া বেংকত দৰিদ্ৰ মহিলাৰ নামত পাঁচ লাখ টকাৰ ঋণ মঞ্জুৰ কৰি...\nখাৰুপেটীয়াৰ কানাড়া বেংকত দৰিদ্ৰ মহিলাৰ নামত পাঁচ লাখ টকাৰ ঋণ মঞ্জুৰ কৰি আত্মসাৎ দালালৰূপী মহিলাৰ : ঋন পৰিশোধ কৰাৰ জাননী বেংক কৰ্তৃপক্ষৰ : থানাত এজাহাৰ দাখিল\nগনবাৰ্তা ৫ জানুৱাৰী : দলগাও থানাৰ অন্তৰ্গত ধৰনীপুৰ গাৱৰ দৰিদ্ৰ মহিলাৰ নামত তেওঁৰ অজ্ঞাতে খাৰুপেটীয়াৰ কানাড়া বেংকৰ পৰা পাচ লাখ টকাৰ ঋণ মঞ্জুৰ কৰি সমুদায় ধন আত্মসাৎ কৰাৰ গুৰুতৰ অভিযোগ উত্থাপন কৰিছে ভুক্তভোগী মহিলাৰ লগতে পৰিয়ালৰ লোকে । অভিযোগ মতে দলগাও থানাৰ অন্তৰ্গত ধৰনীপুৰ গাঁৱৰ কাম বন কৰি খোৱা ফুল খাতুন নামৰ বিধৱা মহিলা এগৰাকীক চৰকাৰী পেনচন মঞ্জুৰ কৰি দিয়াৰ প্ৰলোভন দি ভোটাৰ কাৰ্ড ,পান কাৰ্ড ,ফটো আদি লয় কোনাকাটাপাৰা গাঁৱৰ হাছিনা বেগম নামৰ দালালৰূপী মহিলা গৰাকীয়ে। চতুৰ মহিলা গৰাকীয়ে কৌশলেৰে নথি পত্ৰ জালিয়াতি কৰি খাৰুপেটীয়া কানাড়া বেংকৰ পৰা পাঁচ লাখ টকাৰ ঋণ মঞ্জুৰ কৰে দৰিদ্ৰ মহিলা গৰাকীৰ নামত। লিখা পঢ়া নজনা মহিলাৰ নামত ঋণ মঞ্জুৰ কৰি সমুদায় ধন আত্মসাৎ কৰাৰ অভিযোগ হাচিনাৰ বিৰুদ্ধে। ইফালে দীৰ্ঘদিন ধৰি ঋণৰ কিস্তি আদায় নিদিয়াত বেংক কতৃপক্ষই ঋণৰ ধন পৰিশোধ কৰাৰ বাবে জাননী জাৰী কৰে ফুলখাতুন নামৰ মহিলা গৰাকীৰ নামত। জাননী পোৱাৰ পিছতেই পোহৰলৈ আহে এই জালিয়াতিৰ ভয়ংকৰ তথ্য। এনে জাননী পাই বেংক চিনি নোপোৱা, বেংকত একাউণ্ট নথকা আনকি ঋনৰ বাবে কাহানিও আবেদন নকৰা মহিলা গৰাকীয়ে ন্যায় বিছাৰি খাৰুপেটীয়া থানাত হাচিনা বেগমৰ বিৰুদ্ধে এজাহাৰ দাখিল কৰে ভুক্তভোগী মহিলা গৰাকীয়ে। উল্লেখযোগ্য যে বিগত বৰ্ষত এই গৰাকী হাচিনাই কোনাকাটাপাৰা গাঁৱৰ দিন হাজিৰা ও খুজি মাগি খোৱা আকলিমা খাতুন নামৰ মহিলাৰ পৰা ভোটাৰ কাৰ্ড ,পান, ফটো আদি লৈ একে পন্থাৰে একেখন বেংকৰ পৰা লুঠিছিল পাচ লাখ টকা। এতিয়া প্ৰশ্ন হয় কাৰ আশীৰ্বাদত, কাৰ নিৰ্দেশত হাচিনাই বেংকত চলাইছে নিজৰ আধিপত্য, আত্মসাৎ কৰিছে লাখ লাখ টকা ।\nPrevious articleমাজুলীৰ ব্ৰহ্মপুত্ৰৰ কাষত বৃহৎ প্ৰতিবাদ : খহনীয়া প্ৰতিৰোধত ব্যৰ্থ ব্ৰহ্মপুত্ৰ বৰ্ড আৰু টিকে কোম্পানীৰ বিৰুদ্ধে মানৱ শৃংখল কাৰ্যসূচীৰে গৰজি উঠিল যুৱ ছাত্ৰ পৰিষদ : শীঘ্ৰে সমস্যা সমাধানৰ দাবী তুলি মুখ্যমন্ত্ৰীলৈ স্মাৰকপত্ৰ প্ৰেৰণ\nNext articleমাজুলীৰ মহৰিচুক অঞ্চলৰ গাহৰিৰ দেহত আফ্ৰিকান চুৱাইন ফিভাৰ : গাহৰি মাংসৰ প্ৰচলন আৰু কিনা বেচাৰ ক্ষেত্ৰত নিষেধাজ্ঞা আৰোপ\nক’ভিডৰ তৃতীয় লহৰত আক্ৰান্তৰ তুলনাত মৃত্যুৰ হাৰ কম: দেশৰ ৭২ শতাংশ লোকেই গ্ৰহণ কৰিছে দুয়োপালি ভেকচিন\nদেশৰ পৰা পলায়ন কৰা বিজয় মালিয়াক ইউকেত আঘাত: ২০৬ কোটি টকাৰ...


smallest-durga-idol-in-dhubri– News18 Assam\n‘ইমান ডাঙৰ!’ নহয়, এইবাৰ ‘ইমান সৰু! সঁচাকৈ!’\nএইবাৰো বিভিন্ন আৰ্হিত নিৰ্মাণ কৰা হৈছে বিভিন্ন পূজা মণ্ডপ। আকৰ্ষণীয় মণ্ডপেৰে ভক্তসকলক আকৰ্ষণৰ চেষ্টা চলাইছে পূজা কমিটীসমূহে।\nUpdated:September 29, 2019, 9:35 AM IST\nUpdated: September 29, 2019, 9:35 AM IST\nজ্যোতিৰ্ম্ময় চক্ৰৱৰ্তী : দুৰ্গা পূজা মানেই মণ্ডপে মণ্ডপে চমক সৃষ্টিৰ প্ৰতিযোগিতা। এইবাৰো বিভিন্ন আৰ্হিত নিৰ্মাণ কৰা হৈছে বিভিন্ন পূজা মণ্ডপ। আকৰ্ষণীয় মণ্ডপেৰে ভক্তসকলক আকৰ্ষণৰ চেষ্টা চলাইছে পূজা কমিটীসমূহে। ক’ৰবাত যদি সুউচ্চ পূজা মণ্ডপ, ক’ৰবাত আকৌ আকৰ্ষণীয় আলোকসজ্জা। মুঠতে দুৰ্গা পূজা মানেই চমক।\nবিগত বৰ্ষত পূজাৰ বতৰত শুনা গৈছিল ‘ইমান ডাঙৰ! সঁচাকৈ!’। কিন্তু এইবাৰ ‘ইমান ডাঙৰ!’ নহয়, ‘ইমান সৰু!’। হয়, এইবাৰ ধুবুৰীত সাজি উলিওৱা হৈছে ক্ষুদ্ৰতম দুৰ্গা প্ৰতিমা। মাত্ৰ ৫৫ টকা ব্যয়েৰে সাত টুকুৰা চাবোনেৰে নিৰ্মাণ কৰা হৈছে এই ক্ষুদ্ৰতম দুৰ্গা প্ৰতিমা। শিল্পী প্ৰদীপ কুমাৰ ঘোষৰ ক্ষুদ্ৰাকৃতিৰ ভাস্কৰ্যৰ চৰ্চা এতিয়া সমগ্ৰ ধুবুৰীত। এই দুৰ্গা প্ৰতিমাটোৰ দৈৰ্ঘ্য ৮ ইঞ্চি আৰু উচ্চতা ৪ ইঞ্চি। আকৰ্ষণীয় দুৰ্গা প্ৰতিমাটো নিৰ্মাণ কৰিবলৈ প্ৰদীপ ঘোষক প্ৰয়োজন হয় প্ৰায় এমাহ সময়।\nধুবুৰীৰ ব্যতিক্ৰমী এই শিল্পীগৰাকীয়ে পূৰ্বেও কুঁহিয়াৰৰ পেলনীয়া অংশ, নাৰিকলৰ পাত, কেঁচা শাক–পাচলি, পানীৰ বটল আদিৰে দুৰ্গা প্ৰতিমা সাজি ৰাইজৰ সমাদৰ লাভ কৰিবলৈ সক্ষম হৈছিল। এতিয়া কেবল অপেক্ষা শিল্পীজনৰ এই বছৰৰ প্ৰচেষ্টা ক্ষুদ্ৰতম দুৰ্গা প্ৰতিমা কোনখন পূজা মণ্ডপত ৰাইজৰ আৰ্কষণৰ কেন্দ্ৰবিন্দু হৈ পৰে।


ঙ ৰ মহিমা-কৰবী দাস\nস্বৰবৰ্ণ আৰু ব্যঞ্জন বৰ্ণৰ আখৰ কেইটাৰ ভিতৰত এই ঙ আখৰটো কিন্তু বৰ সাংঘাতিক ৷ বাকী বোৰ আখৰৰ মাজত বহি বৰ লটিঘটি খন কৰে ৷ এনেয়ে ফূৰ্তিবাজ মানুহ এজনকো খঙে কমখন লটিঘটি কৰেনে৷ ঙ ৰ প্ৰৱেশেই ইয়াৰ মূল কাৰণ ৷ ঙ টো আহি কোনোবাক খিঙখিঙিয়া কৰি দিলে , খিঙখিঙিয়া মানুহক কোনোবাই বাৰু ভাল পায়নে ? ইয়াৰো মূলতে এই ঙ টোৱেই নহয় নে ?\nকাজিয়া , বিপদ, বেমাৰ, সমস্যা,এই\nবস্তুবোৰেই ভাল নহয় বৰ আহুকালত পেলায়, তাতে যদি ঙ টো আহি এই সকলোকেইটা ডাঙৰ কৰি দিয়ে হ’ল আৰু ৷ ডাঙৰ কাজিয়া , ডাঙৰ বিপদ…… ৷ আকৌ ঙ আহিল.... ভাঙৰ চিলিম… ?? টেঙৰালি .....?? এনেয়ে হ’লে আপোনাক সুধিম ভৰিত দুখ পালে নেকি ? কিন্তু ঙ আহি পালে খঙত ক’ম ঠেং ভাঙি দিম ৷ খঙত সদায় ভৰি নহয় ঠেং হয় ৷\nঙ আহি জেঙা লগায় ৷ ঙ টো আছে বাবেই জোঙা বস্তুৰ পৰা আঁতৰত থকাটো ভাল ৷\nএই ঙ টো আহিয়ে ক’ৰবাত নলগা জেঙত লগাই দিয়েহি ৷ তাৰ পাছত হে চিন্তা হয় ছেঃ মিছাতে নলগা জেঙত লাগিলো ৷ ঙ টো আহি আকৌ বেঙা বা বেঙী কৰি দিয়ে কাৰোবাক ৷ অভঙালি কৰি হাৰাশাস্তি হোৱাৰ কথা নক’লোৱেবা ৷ চব এই আমাৰ ঙ বোপাৰ কাৰচাজি ৷ ঙ টো থকাৰ কাৰণেই সকলোৱে বেঙেনা খাব নোৱাৰে ৷ কোনোবাই কাৰোবাক বেঙেনা দিয়ে ৷ ঙ টো মাজত সোমালেই কাৰোবাৰ কথাত টেঙাই যায় ৷ কটা ঘাত চেঙাতেল যাৰ গাত পৰিছে সিহে বুজিব ঙ ৰ মহিমা ! ঙ থকাৰ বাবেইতো পদূলি শুঙাৰ বিপদ ৷ নাওঁ বুৰি তলি পালেও এই ঙ টোৰ বাবেইটো টিঙৰ পৰা নানামে ৷\nটেঙটেঙীয়া মাত ভাল নালাগে এই যে ঙ ৰ বাবেই ৷ ঙ টোৰ বাবেই নাওঁ যদি টুলুং ভুটুং কৰে টুপুং কৈ নাওঁৰ পৰা পৰি যোৱাৰ চান্স আহি যায় ৷\nকৈ থাকিলে ওৰকে নপৰে ঙ ৰ মহিমা ৷ আপোনাৰো চকুত পৰিব কিবা নহয় কিবা এই ঙ মহাশয়ৰ মহিমা সেইটো খাটাং৷ ঙ ক যদি চুঙাত ভৰাই ভাল সোপা দিব পাৰে তেনেহʼলে ঙ ৰ পৰা আৰু একো দিগদাৰি নহয় ৷ সেয়ে ইমানতে মইও চুঙা চাই সোপাহে দিলো আৰু ....!!\n✍ কৰবী দাস\nআনন্দ বজাৰ, বাক্সা


एक साल में बाइबल - ইণ্ডিয়ান ৰিভাইচ ভাৰচন - नवंबर 10\n1. তেতিয়া সেই আত্মাই মোক ওপৰলৈ তুলি নিলে, আৰু যিহোৱাৰ গৃহৰ পূব দিশত পূবমুৱাকৈ থকা প্রৱেশ পথৰ ওচৰলৈ আনিলে। আৰু চোৱা! সেই প্রৱেশ পথৰ দুৱাৰমুখত পঁচিশজন পুৰুষ আছিল। তেতিয়া মই লোকসকলৰ চলাওঁতা অজ্জুৰৰ পুত্ৰ যাজনিয়া আৰু বনায়াৰ পুত্ৰ পেলাটিয়াক তেওঁলোকৰ মাজত, এই দুজনক তেওঁলোকৰ মাজত দেখিলোঁ।\n2. ঈশ্ৱৰে মোক ক’লে, “হে মনুষ্য সন্তান, এইসকল লোকেই এই নগৰখনত অতিশয় অনৈতিক আচৰণ কৰোঁতা আৰু কু-মন্ত্ৰণা দিওঁতা।\n3. তেওঁলোকে কৈ থাকে যে, ‘ঘৰবোৰ সাজিবৰ সময় ওচৰ চপা নাই; এই নগৰখন কেৰাহী আৰু আমি মাংস-স্বৰূপ।’\n4. এই হেতুকে হে মনুষ্য সন্তান, তেওঁলোকৰ বিৰুদ্ধে ভাববাণী প্ৰচাৰ কৰা!”\n5. তেতিয়া যিহোৱাৰ আত্মা মোৰ ওপৰত স্থিতি হ’ল আৰু তেওঁ মোক ক’লে, “তুমি কোৱা, ‘যিহোৱাই এই কথা কৈছে: হে ইস্ৰায়েল-বংশ, তোমালোকে যিবোৰ কথা কৈ আছা, তোমালোকৰ মনত উদয় হোৱা সেই কথাবোৰৰ বিষয়ে মই জানো।\n6. তোমালোকে এই নগৰত হত হোৱা লোকসকলৰ সংখ্যা বৃদ্ধি কৰিলা আৰু ইয়াৰ বাট-পথবোৰ তেওঁলোকেৰে পৰিপূৰ্ণ কৰিলা।\n7. এই হেতুকে প্ৰভু যিহোৱাই এই কথা কৈছে: তোমালোকে যি সকলক বধ কৰিলা আৰু যিৰূচালেমৰ মাজত যিসকলৰ মৃতদেহবোৰ পেলাই থ’লা, তেওঁলোকক মাংস আৰু নগৰ খনক কেৰাহী যেন কৰিলা; কিন্তু তোমালোকক এই নগৰখনৰ মাজৰ পৰা বাহিৰ কৰি দিয়া হ’ব।\n8. তোমালোকে তৰোৱাললৈ ভয় কৰিছা, এই কাৰণে মই তোমালোকৰ ওপৰলৈ তৰোৱালকেই আনিম’।” এয়ে প্ৰভু যিহোৱাই কৰা ঘোষণা।\n9. “মই তোমালোকক নগৰৰ মাজৰ পৰা উলিয়াই আনিম আৰু বিদেশীসকলৰ হাতত সমৰ্পণ কৰিম, কিয়নো মই তোমালোকৰ বিৰুদ্ধে দণ্ডাজ্ঞা সিদ্ধ কৰিম।\n10. তোমালোক তৰোৱালত পতিত হ’বা। মই ইস্ৰায়েলৰ সীমাৰ ভিতৰতেই তোমালোকৰ বিচাৰ কৰিম, তেতিয়া মই যে যিহোৱা, সেই বিষয়ে তোমালোকে জানিবা!\n11. এই নগৰখন তোমালোকৰ কেৰাহীস্বৰূপ নহ’ব, বা তোমালোক তাৰ মাজত থকা মাংসস্বৰূপ নহ’বা। মই ইস্ৰায়েলৰ সীমাৰ ভিতৰতেই তোমালোকৰ বিচাৰ কৰিম।\n12. তেতিয়া তোমালোকে জানিবা যে, মইয়ে যিহোৱা। মোৰ আজ্ঞা তোমালোকে লঙ্ঘন কৰিছিলা। তোমালোকে মোৰ পথ অনুসৰণ কৰা নাই। বৰং তোমালোকৰ চাৰিওফালে থকা জাতিবোৰৰ শাসন প্ৰণালী অনুসাৰে তোমালোকে কাৰ্য কৰি আছা।”\n13. আৰু এইদৰে মই ভাববাণী প্ৰচাৰ কৰি থকাৰ সময়ত, বনায়াৰ পুত্র পেলাটিয়াৰ মৃত্যু হ’ল। মই মূৰ দোৱাই উবুৰি পৰি চিঞৰি বৰ মাতেৰে কলোঁ, “হায় হায়, প্ৰভু যিহোৱা! আপুনি ইস্ৰায়েলৰ অৱশিষ্ট থকা সকলকো সম্পূৰ্ণৰূপে বিনষ্ট কৰিব নে?”\n14. যিহোৱাৰ বাক্য মোৰ ওচৰলৈ পুনৰায় আহি মোক ক’লে,\n15. “হে মনুষ্য সন্তান, তোমাৰ ভাইসকল! তোমাৰ পৰিয়াল, তোমাৰ বংশৰ লোকসকল আৰু ইস্ৰায়েলৰ গোটেই বংশ! তোমালোকৰ এই সকলোকে যিৰূচালেমত থকা সকলো নিবাসীসকলে কয়, ‘তেওঁলোক যিহোৱাৰ পৰা বহু আঁতৰত আছে! অধিকাৰস্বৰূপে এই দেশ আমাকহে দিয়া হৈছিল!’\n16. এই হেতুকে তুমি ক’বা, ‘প্ৰভু যিহোৱাই এই কথা কৈছে: যদিও মই তেওঁলোকক জাতি সমূহৰ মাজৰ পৰা দূৰ কৰিলোঁ আৰু যদিও মই দেশবোৰৰ মাজত তেওঁলোকক ছিন্ন-ভিন্ন কৰিলোঁ, তথাপি তেওঁলোক যি যি দেশলৈ গৈছিল, সেই ঠাইবোৰত মই অলপকাল তেওঁলোকৰ ধৰ্মধাম হৈ আছিলোঁ।’\n17. এই হেতুকে কোৱা, ‘প্ৰভু যিহোৱাই এই কথা কৈছে: মই জাতি সমূহৰ মাজৰ পৰা তোমালোকক সংগ্রহ কৰিম আৰু ছিন্ন-ভিন্ন হোৱা দেশবোৰৰ পৰা তোমালোকক গোটাই আনিম আৰু মই তোমালোকক ইস্ৰায়েলৰ দেশখন দিম।\n18. তেতিয়া তেওঁলোকে সেই ঠাইলৈ যাব আৰু তাৰ পৰা আটাই জঘন্য আৰু ঘৃণনীয় বস্তুবোৰ দূৰ কৰিব।\n19. যেতিয়া তেওঁলোক মোৰ ওচৰ চাপিব, তেওঁলোকক মই এখন নতুন অন্তৰ দিম আৰু তেওঁলোকত এক নতুন আত্মা স্থিতি কৰিম; মই তেওঁলোকৰ অন্তৰ আৰু তেওঁলোকৰ শৰীৰৰ পৰা শিলৰূপ হৃদয় গুচাই তেওঁলোকক মাংসৰূপ হৃদয় দিম,\n20. তেওঁলোকে মোৰ বিধিত চলিব আৰু মোৰ শাসন-প্ৰণালীবোৰ পালন কৰি সেই অনুসাৰে কাৰ্য কৰিব। তেতিয়া তেওঁলোক মোৰ প্ৰজা হ’ব আৰু মই তেওঁলোকৰ ঈশ্বৰ হ’ম।\n21. কিন্তু তেওঁলোকৰ যিসকলে গৰ্হিত আৰু ঘিণলগীয়া বস্তুবোৰৰ পাছত চ’লে, মই তেওঁলোকৰ নিজ নিজ মূৰত তেওঁলোকৰ সেই কাৰ্যৰ প্রতিফল আনিম। এয়ে প্ৰভু যিহোৱাৰ ঘোষণা।”\n22. তেতিয়া কৰূব কেইজনে তেওঁলোকৰ নিজ নিজ ডেউকাবোৰ দাঙি তুলিলে আৰু তেওঁলোকৰ সৈতে কাষে কাষে চক্ৰকেইটাও আছিল আৰু তেওঁলোকৰ ওপৰত ইস্ৰায়েলৰ ঈশ্বৰৰ গৌৰৱ আছিল।\n23. আৰু যিহোৱাৰ গৌৰৱ নগৰৰ মাজৰ পৰা ওপৰলৈ উঠি গ’ল আৰু নগৰৰ পূৱফালে থকা পৰ্ব্বতখনৰ ওপৰত ৰ’ল।\n24. আৰু সেই আত্মাই মোক তুলিলৈ দৰ্শনক্ৰমে ঈশ্বৰৰ আত্মাৰ দ্ৱাৰাই কলদীয়া দেশলৈ দেশান্তৰিত লোকসকলৰ ওচৰলৈ লৈ আহিল। তেতিয়া মই দেখা সেই দৰ্শন মোৰ পৰা ওপৰলৈ উঠি গ’ল।\n25. তেতিয়া যিহোৱাই মোক দেখুউৱা সকলোৰে বিষয় মই দেশান্তৰিত লোকসকলক কলোঁ।\n1. পাছত যিহোৱাৰ বাক্য মোৰ ওচৰলৈ আহিল আৰু ক’লে,\n2. “হে মনুষ্য সন্তান, তুমি বিদ্ৰোহী বংশৰ মাজত বাস কৰিছা; দেখিবলৈ চকু থকাতো তেওঁলোকে নেদেখে, শুনিবলৈ কাণ থকাতো তেওঁলোকে নুশুনে, কিয়নো তেওঁলোক বিদ্ৰোহী বংশ।\n3. এই হেতুকে হে মনুষ্য সন্তান, তুমি নিজৰ বাবে দেশান্তৰৰ সামগ্ৰী যুগুত কৰা আৰু দিনতে তেওঁলোকৰ চকুৰ আগতে নিজ দেশান্তৰলৈ প্ৰস্থান কৰা। তুমি তেওঁলোকৰ চকুৰ আগতে নিজ ঠাইৰ পৰা আন ঠাইলৈ যোৱা। তেওঁলোক বিদ্ৰোহী বংশ হ’লেও কিজানি বিবেচনা কৰিব।\n4. তুমি দিনতে তেওঁলোকৰ চকুৰ আগতে দেশান্তৰৰ সামগ্ৰীৰ দৰে তোমাৰ সামগ্ৰী বাহিৰ কৰি নিবা আৰু দেশান্তৰলৈ ওলোৱা লোকৰ নিচিনাকৈ তুমি তেওঁলোকৰ চকুৰ আগতে গধূলি নিজে ওলাবা।\n5. তুমি তেওঁলোকৰ চকুৰ আগত নগৰৰ দেৱালখন বিন্ধা কৰি তাৰ মাজেদি সামগ্ৰী উলিয়াবা।\n6. তেওঁলোকৰ চকুৰ আগত তুমি তাক কান্ধত তুলি আন্ধাৰত বাহিৰলৈ লৈ যাবা; তুমি দেশখন নেদেখিবলৈ তোমাৰ মুখ ঢাকিবা, কিয়নো মই ইস্ৰায়েল বংশৰ কাৰণে এক চিনস্বৰূপে তোমাক প্ৰস্থান কৰিলোঁ।”\n7. গতিকে মই আজ্ঞামতে কাম কৰিলোঁ; মই দিনতে দেশান্তৰৰ সামগ্ৰীৰ নিচিনাকৈ মোৰ সামগ্ৰী উলিয়াই নিলোঁ আৰু গধূলি মোৰ হাতেৰেই দেৱালখন খানিলোঁ; মই আন্ধাৰত তাক উলিয়াই তেওঁলোকৰ চকুৰ আগত কান্ধত তুলি লৈ গ’লো।\n8. পাছত ৰাতিপুৱাতে যিহোৱাৰ বাক্য মোৰ ওচৰলৈ আহিল আৰু ক’লে,\n9. “হে মনুষ্য সন্তান, ‘তুমি কি কৰিছা?’ এই বুলি বিদ্ৰোহী বংশই ইস্ৰায়েল বংশই তোমাক জানো কোৱা নাই?\n10. তুমি তেওঁলোকক কোৱা, ‘প্ৰভু যিহোৱাই এই কথা কৈছে: এই ভাৱে যিৰূচালেমত থকা অধিপতিজনক আৰু তাৰ মাজত থকা ইস্ৰায়েলৰ আটাই বংশক বুজায়।\n11. তুমি কোৱা, মই তোমালোকৰ পক্ষে চিনস্বৰূপ; মই কৰা নিচিনাকৈ তেওঁলোকলৈ কৰা হ’ব; তেওঁলোক দেশান্তৰলৈ বন্দী-অৱস্থালৈ যাব।\n12. আৰু তেওঁলোকৰ মাজত থকা অধিপতিজনে নিজ কান্ধত বোজা লৈ আন্ধাৰত ওলাই যাব; তেওঁলোকে সামগ্ৰী উলিয়াবৰ কাৰণে দেৱাল খানিব। তেওঁ নিজৰ মুখ ঢাকিব, কাৰণ তেওঁ চকুৰে দেশখন নেদেখিব।’\n13. মোৰ জালখন মই তেওঁৰ ওপৰত মেলিম দিম আৰু তেওঁ মোৰ ফান্দত পৰিব; আৰু মই তেওঁক কলদীয়াসকলৰ দেশলৈ অৰ্থাৎ বাবিললৈ লৈ যাম, তথাপি তেওঁ তাক নেদেখিব। অথচ তেওঁ তাতেই মৰিব।\n14. আৰু তেওঁৰ চাৰিওফালে থকা তেওঁৰ আটাই সহায়কাৰীক আৰু তেওঁৰ সকলো সৈন্যক মই আটাই বায়ুত উড়ুৱাই দিম; আৰু মই ফাকৰ পৰা তৰোৱাল উলিয়াই তেওঁলোকৰ পাছে পাছে খেদি যাম।\n15. যেতিয়া মই তেওঁলোকক জাতিবোৰৰ মাজত ছিন্ন-ভিন্ন কৰিম আৰু দেশবোৰৰ মাজত তেওঁলোকক গোট গোট কৰিম, তেতিয়া মই যে যিহোৱা তাক তেওঁলোকে জানিব।\n16. কিন্তু তেওঁলোক যি জাতিবোৰৰ মাজলৈ যাব, সেই জাতিবোৰৰ মাজত তেওঁলোকে নিজৰ ঘিণলগীয়া কাৰ্য প্ৰকাশ কৰিবৰ কাৰণে, তৰোৱালৰ পৰা, আকালৰ পৰা আৰু মহামাৰীৰ পৰা তেওঁলোকৰ কেতবোৰ লোকক মই অৱশিষ্ট ৰাখিম, তাতে, মইযে যিহোৱা তাক তেওঁলোকে জানিব!”\n17. পাছে যিহোৱাৰ বাক্য মোৰ ওচৰলৈ আহিল আৰু ক’লে,\n18. “হে মনুষ্য সন্তান, তুমি কঁপি কঁপি নিজৰ আহাৰ ভোজন কৰা, কম্পন আৰু সাৱধানেৰে নিজৰ জল পান কৰা।\n19. আৰু তুমি দেশৰ লোকসকলক কোৱা, ‘ইস্ৰায়েল দেশত থকা যিৰূচালেম-নিবাসীসকলৰ বিষয়ে প্ৰভু যিহোৱাই এই কথা কৈছে: তাৰ নিবাসী আটাইবোৰৰ অত্যাচাৰৰ কাৰণে তাত থকা সকলো নষ্ট হৈ তেওঁলোকৰ দেশ উচ্ছন্ন হ’বৰ কাৰণে, তেওঁলোকে সাৱধানেৰে তেওঁলোকৰ আহাৰ ভোজন কৰিব আৰু বিস্ময়েৰে তেওঁলোকৰ জল পান কৰিব।\n20. আৰু বাস কৰা নগৰবোৰ উচ্ছন্ন কৰা হ’ব আৰু দেশ ধ্বংসস্থান হ’ব; তাতে, মই যে, যিহোৱা তাক তোমালোকে জানিবা!”\n21. আকৌ যিহোৱাৰ বাক্য মোৰ ওচৰলৈ আহিল আৰু ক’লে,\n22. “হে মনুষ্য সন্তান, দিন পলম হৈছে, প্ৰত্যেক দৰ্শন বিফল হৈছে”, ‘ইস্ৰায়েল দেশত প্ৰচলিত হোৱা তোমালোকৰ এইটো কি কথা?’\n23. এই হেতুকে তেওঁলোকক কোৱা, প্ৰভু যিহোৱাই এই কথা কৈছে: ‘মই এই প্ৰচলিত কথা লুপ্ত কৰিম আৰু এইটো ইস্ৰায়েলৰ মাজত আৰু নচলিব’।” কিন্তু তেওঁলোকক কোৱা, “দিন আৰু প্ৰত্যেক দৰ্শনৰ সফলতা ওচৰ!”\n24. কিয়নো ইস্ৰায়েল বংশৰ ভিতৰত অনৰ্থক দৰ্শন বা মানুহে ভাল পোৱা মঙ্গল চোৱা কথা আৰু নহ’ব।\n25. কাৰণ ময়েই যিহোৱা! মই ক’ম আৰু মই কোৱা বাক্য সিদ্ধ হ’ব। তাক আৰু আগলৈ থোৱা নহ’ব। কিয়নো হে বিদ্ৰোহী বংশ, প্ৰভু যিহোৱাই কৈছে, তোমালোকৰ দিনতেই মই বাক্য ক’ম আৰু তাক সিদ্ধও কৰিম।\n26. আকৌ যিহোৱাৰ বাক্য মোৰ ওচৰলৈ আহিল আৰু ক’লে,\n27. “হে মনুষ্য সন্তান, চোৱা! ইস্ৰায়েল-বংশই কয়, ‘তেওঁ পোৱা দৰ্শনৰ কথা ঘটিবলৈ বহুদিন আছে, তেওঁ অতি দীৰ্ঘকালৰ বিষয়ে ভাববাণী প্ৰচাৰ কৰে।’\n28. এই হেতুকে তুমি তেওঁলোকক কোৱা, ‘প্ৰভু যিহোৱাই এই কথা কৈছে: মোৰ বাক্য কোনোটোৱেই ফলিয়াবলৈ পলম নহ’ব; কিন্তু মই যি বাক্য ক’ম, সেয়ে সিদ্ধ হ’ব।’ এয়ে প্ৰভু যিহোৱাৰ বচন!”\n1. মই আনন্দিত হ’লো, যেতিয়া লোকসকলে মোক ক’লে, “ব’লা, আমি যিহোৱাৰ গৃহলৈ যাওঁ।”\n2. হে যিৰূচালেম, আমি তোমাৰ দুৱাৰবোৰৰ ভিতৰত ভৰি থৈ থিয় হৈ আছোঁ।\n3. সেই যিৰূচালেমক একেলগে সুদৃঢ়ভাৱে সংযুক্ত কৰা এটি নগৰ হিচাবে গঢ়ি তোলা হৈছে।\n4. সকলো ফৈদ সেই ঠাইলৈ উঠি যায়, তেওঁলোক যিহোৱাৰ লোকসকলৰ ফৈদ; তেওঁলোকে ইস্ৰায়েল জাতিৰ বাবে দিয়া আজ্ঞা অনুসাৰে যিহোৱাৰ নামৰ ধন্যবাদ কৰিবলৈ উঠি যায়।\n5. কিয়নো সেই ঠাইত বিচাৰৰ বাবে সিংহাসনবোৰ আছে, দায়ুদৰ বংশৰ সিংহাসনবোৰ স্থাপিত আছে।\n17. যদি কোনো মানুহ আনৰ ৰক্তপাতত দোষীসাব্যস্ত হয়, তেওঁ মৃত্যুলৈকে পলাই ফুৰে; আৰু কোনেও তেওঁক সহায় নকৰে।\n18. যি কোনোৱে শুদ্ধ পথত চলে, তেওঁ ৰক্ষা পায়, কিন্তু যিজনে কুটিল পথত চলে; তেওঁ হঠাৎ পতিত হয়।\n1. এতেকে, খ্ৰীষ্টৰ বিষয়ে আমি যি প্রাথমিক শিক্ষা পালোঁ, তাক পাছ পেলাই, আহক আমি পৰিপূর্ণতাৰ ফালে আগবাঢ়ি যাওঁ। পুনৰায় যেন আমি মৃত কৰ্মৰ পৰা মন-পৰিৱর্তন আৰু ঈশ্বৰৰ ওপৰত বিশ্বাস,\n2. নানা বাপ্তিস্ম আৰু হাত দিয়াৰ বিষয়ে শিক্ষা, মৃত লোকৰ পুনৰুত্থান আৰু স্থায়ী অনন্ত দণ্ডৰ বিষয়ে নতুনকৈ ভিত্তিমূল স্থাপন নকৰোঁ।\n3. অৱশ্যে, ঈশ্বৰে অনুমতি দিলে আমি তাকেই কৰিম।\n4. কিয়নো যি সকলে এবাৰ পোহৰ প্রাপ্ত হৈছে, তেওঁলোকেই স্বৰ্গীয় দানৰ আস্বাদ পালে আৰু পবিত্ৰ আত্মাৰ সহভাগী হ’ল৷\n5. কিন্তু যি সকলে ঈশ্বৰৰ মঙ্গলবাক্যৰ আস্বাদ পালে, ভাবী যুগৰ নানা পৰাক্ৰমৰ বিষয়ে জানিলে\n6. আৰু তাৰ পাছত ধৰ্ম ভ্ৰষ্ট হ’ল, তেওঁলোকক নতুনকৈ মন-পৰিৱর্তনৰ অর্থে পুণৰায় গঢ় দিয়া অসাধ্য; কাৰণ তেওঁলোকে নিজৰ অর্থে ঈশ্বৰৰ পুত্ৰক পুণৰ ক্ৰুচত দিলে আৰু প্ৰকাশ্যৰূপে মানুহৰ আগত তেওঁক নিন্দাৰ পাত্ৰ কৰিলে।\n7. যি মাটিয়ে তাৰ ওপৰত ঘনে ঘনে পৰা বৰষুণ শুহি লয় আৰু সেই মাটি চহাই কাম কৰা সকলৰ কাৰণে সেই মাটিয়ে প্রয়োজনীয় শাক-পাচলি আদি উৎপন্ন কৰে, সেই মাটিয়ে ঈশ্বৰৰ আশীৰ্বাদ পায়।\n8. কিন্তু সেই মাটিয়ে যদি কাঁইট গছ আৰু পুলি কাঁইট উৎপন্ন কৰে, তেনেহলে ই অকামিলা হৈ যায় আৰু সেই মাটি অভিশপ্ত হোৱাৰ ভয় থাকে। তাৰ শেষগতি জ্বলন।\n9. প্ৰিয় বন্ধু সকল, যদিও আমি এইবোৰ কথা কৈছোঁ, তথাপি অাপোনালোকৰ বিষয়ে হ’লে আমাৰ এনে দৃঢ় বিশ্বাস আছে যে, আপোনালোকৰ অৱস্থা ইয়াতকৈয়ো ভাল আৰু আপোনালোকে যি কৰি আছে, সেয়া পৰিত্রাণ লাভৰে পদক্ষেপ।\n10. কিয়নো ঈশ্বৰ এনে অন্যায় বিচাৰক নহয় যে, আপোনালোকৰ পৰিশ্রম আৰু তেওঁৰ নামৰ বাবে পবিত্ৰ লোক সকলৰ প্রতি আপোনালোকে যি সেৱা যত্ন কৰিলে আৰু এতিয়াও একে সেৱা যত্ন কৰি প্রেম দেখুৱাই আছে; ঈশ্বৰে এইবোৰ কেতিয়াও নাপাহৰে।\n11. আমি বিচাৰো, আপোনালোক প্রত্যেক জনে যেন শেষ পর্যন্ত একেই ধৰণৰ আগ্রহ দেখুওৱা লোক হয়। তাতে আপোনালোকে সম্পূর্ণকৈ নিশ্চিত হব যে, আপোনালোকৰ আশা পূর্ণ হব।\n12. আপোনালোক এলেহুৱা হোৱাটো আমি নিবিচাৰোঁ। আমি বিচাৰো, যি সকলে বিশ্বাস আৰু ধৈর্যৰ দ্বাৰাই ঈশ্বৰৰ বিধান সমূহ লাভ কৰে, আপোনালোক তেওঁলোকৰ অনুকাৰী হওক।\n13. ঈশ্বৰে যেতিয়া অব্ৰাহামলৈ এটি প্ৰতিজ্ঞা কৰিছিল, তেতিয়া ঈশ্বৰতকৈ মহান কোনো নথকাত তেওঁ নিজৰ নামেৰেই শপত খাইছিল।\n14. তেওঁ কৈছিল, “মই অৱশ্যেই তোমাক আশীৰ্বাদ কৰিম আৰু অতিশয়ৰূপে তোমাৰ বংশও বৃদ্ধি কৰিম।”\n15. তাতে অব্রাহামে ধৈর্যেৰে অপেক্ষা কৰিলে আৰু পাছত তেওঁ সেই প্ৰতিজ্ঞাৰ ফল পালে।\n16. মানুহে নিজতকৈ মহান কোনো ব্যক্তিৰ নামেৰেহে শপত খায়। শপতৰ দ্বাৰা নিজৰ প্রতিজ্ঞা ৰক্ষাৰ নিশ্চয়তা দান কৰিলে তেওঁলোকৰ সকলো বিবাদৰ অৱসান হয়।\n17. সেইদৰে ঈশ্বৰে তেওঁৰ প্ৰতিজ্ঞাৰ উত্তৰাধিকাৰী সকলক শপতৰ মাধ্যমেদি নিশ্চয়তা দি অধিক স্পষ্টৰূপে দেখুৱাব বিচাৰিলে যে তেওঁৰ সেই উদ্দেশ্য অপৰিবর্তনীয়।\n18. ঈশ্বৰে এই কার্য দুটা অপৰিবর্তনীয় বিষয়ৰ দ্বাৰাই কৰিছিল, যি বিষয়ত ঈশ্বৰে মিছা-কোৱা অসাধ্য। আমি যি সকলে ঈশ্বৰৰ ওচৰত আশ্রয় বিচাৰি পলাই গলো, আমি আমাৰ আগত থকা আশাক যেন দৃঢ়তাৰে ধৰিবলৈ প্রচুৰ উৎসাহ পাওঁ, তাৰ কাৰণে কৰিলে।\n19. আমাৰ যি আশা আছে, সেই আশা আমাৰ আত্মাৰ লঙ্গৰ স্বৰূপ; সেয়ে নিশ্চিত আৰু দৃঢ়। সেই আশাই আঁৰ-কাপোৰৰ ভিতৰ ফালে মন্দিৰৰ মহা পবিত্র স্থানত আমাক প্রৱেশ কৰায়।\n20. যীচু, যি জন মল্কিচেদকৰ ৰীতি অনুযায়ী চিৰকালৰ বাবে মহা-পুৰোহিত হ’ল, তেওঁ আমাৰ কাৰণে অগ্রগামী হৈ সেই ঠাইত প্রৱেশ কৰিলে।


Amo6| AsmULB | STEP | ধিক তোমালোক! তোমালোক যিসকল চিয়োনত নিচিন্তভাৱে আছা আৰু চমৰীয়া পাহাৰত নিৰাপদে বাস কৰি আছা, যি সকলৰ ওচৰলৈ ইস্রায়েল বংশৰ সকলো লোক সহায়ৰ বাবে আহে, তোমালোক জাতিবোৰৰ প্রধানসকলৰ মাজত প্রসিদ্ধ লোক।\nভোগ-বিলাসত আত্মসন্তুষ্টি লভা লোকৰ সন্তাপ\n1ধিক তোমালোক! তোমালোক যিসকল চিয়োনত নিচিন্তভাৱে আছা আৰু চমৰীয়া পাহাৰত নিৰাপদে বাস কৰি আছা, যি সকলৰ ওচৰলৈ ইস্রায়েল বংশৰ সকলো লোক সহায়ৰ বাবে আহে, তোমালোক জাতিবোৰৰ প্রধানসকলৰ মাজত প্রসিদ্ধ লোক। 2তোমালোকে কলনিলৈ গৈ চোৱা; তাৰ পৰা হমাতলৈ যোৱা, তাৰ পাছত ফিলিস্তিয়া লোকসকলৰ গাত নগৰলৈ নামি যোৱা; সেই ৰাজ্যবোৰতকৈ তোমালোকৰ এই দুই ৰাজ্য উত্তম নে? তোমালোকৰ সীমা সেইবোৰৰ সীমাতকৈ ডাঙৰ নে?\n3তোমালোকে বেয়া দিনক দূৰ কৰি এক অত্যাচাৰৰ ৰাজত্বক ওচৰ চপাই আনিছা। 4যিসকলে হাতীদাঁতৰ পালেঙত শয়ন কৰে আৰু তেওঁলোকৰ শয্যাত আৰামেৰে দীঘল দি পৰে, জাকৰ পৰা ভেড়া পোৱালি আৰু গোহালিৰ পৰা দামুৰি ভোজন কৰে;\n5যিসকলে বীণা বাদ্যেৰে অসাৰ্থক গীত গায়, দায়ুদৰ নিচিনাকৈ বাদ্য-যন্ত্ৰত গীত ৰচনা কৰে, 6যিসকলে পাত্রবোৰৰ পৰা দ্ৰাক্ষাৰস পান কৰে আৰু উত্তম সুগন্ধি তেলেৰে সৈতে নিজকে অভিষেক কৰে, কিন্তু যোচেফৰ (ইস্রায়েলৰ) বিনষ্টৰ কাৰণে তেওঁলোকে দুখ নকৰে!\n7গতিকে বন্দী হৈ অন্য দেশলৈ যাব লগা সকলৰ মাজত এইসকলেই প্রথমে দেশান্তৰিত হ’ব; তেতিয়া ভোগবিলাসত আৰামেৰে থকাসকলৰ চিঞৰ-বাখৰ নাইকিয়া হব। 8বাহিনীসকলৰ ঈশ্বৰ প্ৰভু যিহোৱাই নিজৰ নামেৰে শপত খাই কৈছে: “মই যাকোবৰ অহঙ্কাৰ আৰু তেওঁৰ দূর্গবোৰ ঘিণ কৰোঁ; সেই বাবে মই নগৰখন আৰু তাত থকা সকলোবোৰ আনৰ হাতত সমৰ্পণ কৰিম।”\n9তাতে, এটা ঘৰত দহজন লোক জীয়াই থাকিলেও, তেওঁলোকৰ মৃত্যু হব। 10যেতিয়া কোনোবাজনৰ আত্মীয়ই মৃতদেহ দাহ কৰিবৰ কাৰণে শৱটো ঘৰৰ পৰা বাহিৰলৈ দাঙি লবলৈ আহিব আৰু তেওঁ ঘৰৰ একেবাৰে ভিতৰত থকা কাৰোবাক “তোমাৰ লগত আন কোনোবা আছে নেকি” বুলি জানিবলৈ সুধিব; তেতিয়া তেওঁ ক’ব, “নাই।” তাতে সেই আত্মীয়ই ক’ব, “মনে মনে থাকা! আমি যিহোৱাৰ নাম উল্লেখ কৰিব নাপায়।”\n11কিয়নো চোৱা, যিহোৱাই আজ্ঞা দিব,\nডাঙৰ ডাঙৰ ঘৰ ভাঙি চূৰমাৰ হ’ব আৰু সৰু সৰু ঘৰ টুকুৰা-টুকুৰ কৰা হব।\n12ঘোৰাঁবোৰে জানো খলাবমা শিলনিত লৰ মাৰিব পাৰে ?\nকোনোৱে জানো তাত বলদেৰে হাল বাব পাৰে?\nকিন্তু তোমালোকে ন্যায়বিচাৰক বিহলৈ পৰিণত কৰিলা আৰু\nধাৰ্ম্মিকতাৰ ফলক তিতা ফললৈ পৰিবৰ্ত্তন কৰিলা।\n13তোমালোকে লো-দেবাৰত (যাৰ অর্থ অসাৰ বস্তু) আনন্দ কৰিছা।\nতোমালোকে কোৱা, “আমি জানো নিজৰ শক্তিৰে কার্নয়িম ( যাৰ অর্থ ‘শক্তিশালী শিংবোৰ’) অধিকাৰ কৰা নাই?”\nবাহিনীসকলৰ যিহোৱাই কৈছে, “হে ইস্ৰায়েল-বংশ, চোৱা মই তোমালোকৰ বিৰুদ্ধে এক জাতিক উঠাম;\nসেই জাতিয়ে লিবো-হমাতৰ পৰা অৰাবাৰ উপত্যকা পর্যন্ত তোমালোকৰ ওপৰত উপদ্রৱ কৰিব।